കേരളം സ്വന്തം ബാങ്കിലേക്ക് നീങ്ങുകയാണ്; സഹകരണ ബാങ്കുകള്‍ക്ക് വളരാനുള്ള വലിയ അവസരമാണ് കേരള ബാങ്കിലൂടെ വിഭാവനം ചെയ്തിട്ടുള്ളത്; മന്ത്രി കടകംപള്ളി സുരേന്ദ്രന് | Kairali News | kairalinewsonline.com\nമന്ത്രിയുടെ ലേഖനം പൂര്‍ണ്ണരൂപത്തില്:\nസംസ്ഥാന സഹകരണ ബാങ്കും ജില്ലാ സഹകരണ ബാങ്കുകളും സംയോജിപ്പിച്ച് രൂപീകരിക്കുന്ന ബാങ്കാണ് കേരള സഹകരണ ബാങ്ക് (കേരള ബാങ്ക്). ഏവര്‍ക്കും സുരക്ഷിതവും വിശ്വസനീയവുമായ ആധുനിക ബാങ്കിങ് സേവനങ്ങള് ലഭ്യമാക്കുക എന്നതാണ് കേരള ബാങ്കിന്റെ രൂപീകരണ ലക്ഷ്യം. ബാങ്കിങ് വ്യവസായം കടുത്ത മത്സരവും നിരവധി വെല്ലുവിളികളും നേരിടുന്ന കാലഘട്ടമാണിത്. ഈ സാഹചര്യത്തില് സഹകരണ ബാങ്കുകള്‍ക്ക് ഇന്നത്തെ നിലയില് മുന്നോട്ടുപോകാനാകില്ല.\nസംസ്ഥാന സഹകരണബാങ്കും ജില്ലാ സഹകരണ ബാങ്കുകളും സംയോജിപ്പിച്ച് സംസ്ഥാനതലത്തില് ഒരു ബാങ്കിന് രൂപംനല്‍കുമെന്നത് ഈ സര്‍ക്കാരിന്റെ നയത്തിന്റ ഭാഗമാണ്. പദ്ധതി സമീപനരേഖയിലും ഇക്കാര്യം വ്യക്തമാക്കിയിട്ടുണ്ട്. ഡോ. എം എസ് ശ്രീറാം അധ്യക്ഷനായുള്ള വിദഗ്ധസമിതിയുടെ റിപ്പോര്‍ട്ടിന്റെ അടിസ്ഥാനത്തിലാണ് സംസ്ഥാന സഹകരണ ബാങ്കും ജില്ലാ സഹകരണ ബാങ്കുകളും ലയിപ്പിച്ച് കേരള സഹകരണ ബാങ്ക് രൂപീകരിക്കുന്നതിനുള്ള നടപടികള് ആരംഭിച്ചത്.\nകേരളത്തിലെ സഹകരണ ബാങ്കുകള്‍ക്ക് വളരാനുള്ള വലിയ അവസരമാണ് കേരള ബാങ്കിലൂടെ വിഭാവനം ചെയ്തിട്ടുള്ളത്. സഹകരണബാങ്കിങ് മേഖലയുടെ ഏകോപനത്തിനും മത്സരശേഷി വര്‍ധിപ്പിക്കുന്നതിനും നിലനില്‍പ്പ് ഉറപ്പാക്കുന്നതിനും ഇത് സഹായകമാകും. കാര്‍ഷിക-വ്യാവസായികരംഗത്ത് നൂതന ആശയങ്ങള്‍ക്കും പദ്ധതികള്‍ക്കും കേരള ബാങ്ക് ശക്തിപകരും. ഗ്രാമീണ സമ്പാദ്യമുള്‍പ്പെടെയുള്ള വിഭവങ്ങള് പൂര്‍ണമായി നമ്മുടെ സംസ്ഥാനത്ത് വിനിയോഗിക്കാന് കഴിയും. ഇടപാടുകാര്‍ക്ക് കുറഞ്ഞ ചെലവില് സേവനം ലഭ്യമാക്കാനും വായ്പാ പലിശനിരക്ക് കുറയ്ക്കുന്നതിനും മൈക്രോഫിനാന്‍സ് രംഗത്ത് കൂടുതല് ഫലപ്രദമായി ഇടപെടുന്നതിനും കേരളബാങ്കിന്റെ വരവ് സഹായകമാകും.\nകേരള ബാങ്കിലൂടെ കൂടുതല് കാര്‍ഷികവായ്പ നല്‍കാന് കഴിയും. ഏകോപനത്തിലൂടെ ശക്തമാകുന്ന ബാങ്കിന്റെ ധനസ്ഥിതിയില് നബാര്‍ഡില്‍നിന്ന് കൂടുതല് പുനര്‍വായ്പ ലഭിക്കും. ഇത് നമ്മുടെ ഉല്‍പ്പാദനമേഖലയില് വലിയ മാറ്റങ്ങള് കൊണ്ടുവരും. ജില്ലാ ബാങ്ക് എന്ന തലം ഒഴിവാകുന്നതോടെ നബാര്‍ഡില്‍നിന്ന് ലഭിക്കുന്ന പുനര്‍വായ്പ കര്‍ഷകര്‍ക്ക് നിലവിലെ പലിശനിരക്കില്‍നിന്നും കുറച്ചുനല്‍കാനാകും. കാര്‍ഷികേതര വായ്പകളുടെ പലിശനിരക്കും കുറയ്ക്കാന് സാധിക്കും.\nകേരള ബാങ്ക് വരുന്നതോടെ വായ്പ, നിക്ഷേപം എന്നിവ പലമടങ്ങ് വര്‍ധിക്കുമെന്നാണ് പ്രതീക്ഷ. വിദേശനിക്ഷേപം ശേഖരിക്കാന് പ്രാപ്തി കൈവരിക്കുന്നതോടെ വിദേശനാണയ വിനിമയവും വ്യാപാരവും വര്‍ധിക്കും. പൊതു, സ്വകാര്യ മേഖല -ന്യൂ ജനറേഷന് ബാങ്കുകള് കൈയടക്കിവച്ചിരിക്കുന്ന എന്‍ആര്‍ഐ നിക്ഷേപത്തിന്റെ നല്ലൊരുപങ്ക് കേരള ബാങ്കിലേക്ക് വരുന്നതോടെ സഹകരണമേഖലയുടെ വായ്പാവിതരണശേഷിയില് കുതിച്ചുചാട്ടമുണ്ടാകും.\nസമ്പൂര്‍ണമായും സാങ്കേതികവിദ്യയിലൂന്നിയ ബാങ്കിങ് പ്രവര്‍ത്തനം സാധ്യമാകും. ഡിജിറ്റല് ഇടപാടിന്റെയും മറ്റ് സര്‍വീസ് ചാര്‍ജുകളുടെയും പേരില് പൊതുമേഖലാ- സ്വകാര്യ – ന്യൂജനറേഷന് ബാങ്കുകളുടെ ചൂഷണവും അവസാനിപ്പിക്കാനാകും. സഹകരണ ബാങ്കിങ് മേഖല അതിനൂതന സാങ്കേതികമികവിലേക്ക് വരുമ്പോള് ചെറുപ്പക്കാരായ ഉപയോക്താക്കളെ ഈ മേഖലയിലേക്ക് കൂടുതലായി ആകര്‍ഷിക്കാനാകും.\nജില്ലാ സഹകരണബാങ്കുകള് സംസ്ഥാന സഹകരണ ബാങ്കില് ലയിക്കുന്നതോടെ എല്ലാത്തരം ബാങ്കിങ് പ്രവര്‍ത്തനങ്ങളും ഏറ്റെടുത്തുനടത്താന് പ്രാപ്തിയുള്ള, റിസര്‍വ് ബാങ്ക് അനുമതിയുള്ള ദേശീയ/അന്തര്‍ദേശീയ തലത്തില് ശ്രദ്ധേയമായ ബാങ്കായി കേരള ബാങ്കിന് ഉയരാന് കഴിയും. കേരള ബാങ്ക് നിലവില് വരുമ്പോള് കേരളത്തിലെ ഏറ്റവും വലിയ രണ്ടാമത്തെ ബാങ്കായി അത് മാറും.\n2019 ജൂണിലെ എസ്എല്‍ബിസി കണക്കുകള്‍പ്രകാരം ഇന്ത്യയിലെ ഏറ്റവും വലിയ ബാങ്കായ സ്റ്റേറ്റ് ബാങ്ക് ഓഫ് ഇന്ത്യക്ക് കേരളത്തില് 1216 ബ്രാഞ്ചാണ് ഉളളത്. 1.53 ലക്ഷം കോടിരൂപയുടെ നിക്ഷേപവുമുണ്ട്. എന്നാല്, ഈ നിക്ഷേപത്തിന്റെ പകുതിയിലധികവും എന്‍ആര്‍ഐ നിക്ഷേപമാണ്. കേരള ബാങ്കിന് തുടക്കത്തില് 825 ബ്രാഞ്ച് ഉണ്ടാകും.നിലവില്- അറുപത്തയ്യായിരത്തിലധികം കോടിരൂപയുടെ നിക്ഷേപമുണ്ട്. ഇതില് എന്‍ആര്‍ഐ നിക്ഷേപം നാമമാത്രമാണ്. എന്‍ആര്‍ഐ നിക്ഷേപമടക്കം സ്വീകരിക്കാന് അനുമതി ലഭിക്കുകയും, പ്രാഥമിക സഹകരണ സംഘങ്ങളിലൂടെ കേരള ബാങ്ക് സേവനം ഗ്രാമീണ ജനതയിലേക്ക് എത്തിക്കാന് കഴിയുകയുംചെയ്യുന്ന മുറയ്ക്ക് കേരള ബാങ്ക് കേരളത്തിലെ ഒന്നാമത്തെ ബാങ്കായി മാറുമെന്നതില് സംശയമില്ല.\nസംസ്ഥാന ജില്ലാ ബാങ്കുകള്‍ക്കുപുറമെ കേരളത്തില് 1625 പ്രാഥമിക സംഘങ്ങളും 60 ലൈസന്‍സ്ഡ് അര്‍ബന് ബാങ്കുമുണ്ട്. ഇവയാണ് കേരള ബാങ്കിന്റെ അംഗങ്ങള് അല്ലെങ്കില് ഓഹരി ഉടമകളായി മാറുക. പ്രാഥമിക സഹകരണ സംഘങ്ങള്‍ക്കും അര്‍ബന് ബാങ്കുകള്‍ക്കുമായി നാലായിരത്തിഅഞ്ഞൂറിലധികം ബ്രാഞ്ചുകള് ഉണ്ട്. ഒരു ലക്ഷംകോടി രൂപയിലധികം നിക്ഷേപമുണ്ട്. ഇതെല്ലാം ചേരുമ്പോള് ഉണ്ടാകുന്ന ബാങ്കിങ് നെറ്റ്വര്‍ക്ക് സംസ്ഥാനത്തിന്റെ ബാങ്കിങ് ആവശ്യങ്ങള് നിര്‍വഹിക്കാന് പര്യാപ്തമാകും.\nകേന്ദ്ര-സംസ്ഥാന സര്‍ക്കാരുകള്‍ക്ക് സഹകരണ ബാങ്കിങ് മേഖലയില് ലോകത്തിനുമുമ്പില് ഒരു മാതൃക സൃഷ്ടിക്കാന് കേരള ബാങ്കിലൂടെ കഴിയും. ഡിജിറ്റല് ഇന്ത്യ, സാമ്പത്തിക സാക്ഷരത തുടങ്ങിയ സര്‍ക്കാര് ലക്ഷ്യങ്ങള് സാക്ഷാല്‍ക്കരിക്കപ്പെടുന്നതിന് ഇത് പ്രയോജനപ്പെടും. പ്രാദേശിക സമ്പദ്വ്യവസ്ഥയെ കൂടുതല് ഉല്‍പ്പാദനപരവും ചലനാത്മകവുമാക്കുന്നുവെന്നത് നമ്മുടെ കമ്പോളത്തില് ഉണര്‍വ് പ്രദാനംചെയ്യും. വികസന ലക്ഷ്യത്തിനനുസരിച്ച് സാമ്പത്തികപിന്തുണ നല്‍കാന് സാധിക്കുമെന്നത് സംസ്ഥാനത്തിന് വലിയ വികസനപദ്ധതികള് ഏറ്റെടുക്കാന് ധൈര്യം നല്‍കും. കാര്യക്ഷമമായ ഭരണനിയന്ത്രണത്തിന് കേരള ബാങ്കിലൂടെ സാധിക്കും.\nപ്രാഥമിക സഹകരണ സംഘങ്ങളുടെയും അര്‍ബന് ബാങ്കുകളുടെയും പ്രതിനിധികള് കേരള ബാങ്കിന്റെ ഭരണാധികാരികളാകും. സഹകരണ ജനാധിപത്യത്തിലൂന്നിയ വലിയ ഒരു ബാങ്ക് യാഥാര്‍ഥ്യമാകുന്നത് സഹകാരികള്‍ക്ക് അഭിമാനകരമാകുമെന്നതില് തര്‍ക്കമില്ല. യുവതലമുറയ്ക്ക് കൂടുതല് തൊഴിലവസരങ്ങള് ലഭിക്കുന്നതിനും കേരള ബാങ്ക് വഴി സാധിക്കും. നാടിന്റെ വികസനത്തിന് ജനതയുടെ ബാങ്ക് എന്ന ലക്ഷ്യം സാക്ഷാല്‍ക്കരിക്കാന് കേരള ബാങ്കിലൂടെ കഴിയും.\nസഹകരണ ജനാധിപത്യത്തിലൂടെ തെരഞ്ഞെടുക്കപ്പെടുന്ന ഭരണ സമിതിക്കായിരിക്കും കേരള ബാങ്കിന്റെ നിയന്ത്രണം. പ്രാഥമിക സഹകരണ സംഘങ്ങളില്‍നിന്ന് ജനറല് വിഭാഗത്തില് 10 അംഗങ്ങളും 10 വനിതാ അംഗങ്ങളും പട്ടികജാതി-വര്‍ഗ വിഭാഗത്തില്‍നിന്നുള്ള ഒരു അംഗവുംഅര്‍ബന് ബാങ്കുകളുടെ പ്രതിനിധിയായി ഒരു അംഗവും രണ്ട് സ്വതന്ത്ര പ്രൊഫഷണല് ഡയറക്ടര്‍മാരുംസഹകരണ സെക്രട്ടറി, രജിസ്ട്രാര്, നബാര്‍ഡ് സിജിഎം, കേരള ബാങ്ക് സിഇഒ എന്നീ4എക്സ് ഒഫിഷ്യോ അംഗങ്ങളുംകൂടി ഉള്‍പ്പെടുന്നതാകും കേരള ബാങ്ക് ഭരണസമിതി.\nആകെ 21 അംഗങ്ങളാണ് ഭരണസമിതിയില് ഉണ്ടാകുക. കൂടാതെ, കേരള സഹകരണ നിയമപ്രകാരം രണ്ട് പ്രൊഫഷണല് അംഗങ്ങളെ ഭരണസമിതിക്ക് കോ -ഓപ്റ്റ് ചെയ്യാവുന്നതാണ്. എന്നാല്, ഇവര്‍ക്ക് വോട്ടവകാശം ഉണ്ടാകില്ല. ആര്‍ബിഐയുടെ അന്തിമ അനുമതിയില് വായ്പേതര സംഘങ്ങളുടെ ഒരു പ്രതിനിധിയെ ഭരണസമിതിയില് വോട്ടവകാശമില്ലാത്ത പ്രത്യേക ക്ഷണിതാവായി ഉള്‍പ്പെടുത്തണമെന്ന് നിര്‍ദേശിച്ചിട്ടുണ്ട്.\nപിണറായി വിജയന് സര്‍ക്കാര് ലക്ഷ്യമിടുന്നത് കേരള സംസ്ഥാനത്തിന്റെ സുസ്ഥിരവികസനമാണ്. ഈ ലക്ഷ്യം സാക്ഷാല്‍ക്കരിക്കുന്നതിന് സഹായകമായി ശക്തമായ സാമൂഹ്യ സാമ്പത്തിക സ്ഥാപനങ്ങള് അനിവാര്യമാണ്. സര്‍ക്കാരിന്റെ നവകേരള മിഷനിലൂടെ നല്ല പൊതു വിദ്യാലയങ്ങള്, പൊതുജനാരോഗ്യ കേന്ദ്രങ്ങള്, കാര്‍ഷിക-പാരിസ്ഥിതിക വികസനം, ഭവനം തുടങ്ങിയ അടിസ്ഥാനാവശ്യങ്ങള്‍ക്ക് സ്ഥായിയായ പരിഹാരം കാണാനാണ് ശ്രമിക്കുന്നത്. ഇതോടൊപ്പം നമ്മുടെ അടിസ്ഥാനസൗകര്യ വികസനത്തിലും മുന്നേറാന് കഴിയണം. ഈ ഗതിവേഗത്തിന് രാസത്വരകമാകുന്ന കേരള ബാങ്ക് നമുക്ക് സ്വന്തമായ, ശക്തമായ ഒരു സാമ്പത്തിക ജീവനാഡിയായിരിക്കും.\nഇടതുമുന്നണിസര്‍ക്കാരിനുകീഴില് സംസ്ഥാനത്തിന്റെ വികസനമുന്നേറ്റത്തിന് കേരള ബാങ്ക് കാരണമാകുമെന്ന് വിറളിപിടിച്ചാണ് ഐക്യജനാധിപത്യമുന്നണി കേരളബാങ്കിന് എതിരായ നിലപാടുമായി രംഗത്തിറങ്ങിയിരിക്കുന്നത്. കേരളബാങ്ക് വരുന്നതുമൂലം ജില്ലാ സഹകരണ ബാങ്കുകളിലെ ഭരണസമിതി ഇല്ലാതാകുമെന്നത് അവരെ പ്രകോപിപ്പിക്കുന്നുണ്ടാകും. മുന്‍കാലങ്ങളില് എപ്പോഴെല്ലാം യുഡിഎഫ് ഭരണസമിതികള് സംസ്ഥാന- ജില്ലാ ബാങ്കുകളില് അധികാരത്തില് ഇരുന്നിട്ടുണ്ടോ അപ്പോഴെല്ലാം വലിയ രീതിയിലുള്ള അഴിമതിയും ക്രമക്കേടുകളുമാണ് നടന്നിട്ടുള്ളത്. 2001–06 കാലയളവില് സംസ്ഥാന സഹകരണ ബാങ്കിലെ ഭരണസമിതി നല്‍കിയ നൂറുകോടി രൂപയിലധികംവരുന്ന അഴിമതി-ക്രമരഹിത വായ്പകള് ഇപ്പോഴും തിരിച്ചടയ്ക്കാതെ കിട്ടാക്കടമായി കിടക്കുകയാണ്. കോണ്‍ഗ്രസ് നേതാവ് എം കെ രാഘവന്റെ നേതൃത്വത്തില് അഗ്രീന്‍കോയുടെ പേരില് എടുത്തുകൊണ്ടുപോയ വായ്പയും ഇതില്‍പ്പെടും. ജില്ലാ സഹകരണ ബാങ്കുകളിലെയും സ്ഥിതി വ്യത്യസ്തമല്ല.\nമലപ്പുറം ജില്ലാ സഹകരണ ബാങ്കിലുള്‍പ്പെടെ യുഡിഎഫ് ഭരണസമിതിയില് അംഗങ്ങളായിരുന്നവര് എടുത്ത വായ്പകള് തിരിച്ചടയ്ക്കാതെ മുടങ്ങിക്കിടക്കുകയാണ്. തിരുവനന്തപുരം ജില്ലാ സഹകരണ ബാങ്ക് 450 കോടി രൂപയിലേറെ നഷ്ടത്തിലേക്കുവരാനുള്ള പ്രധാന കാരണം യുഡിഎഫ് ഭരണസമിതി മാരായമുട്ടംപോലുള്ള സംഘങ്ങള്‍ക്കും മറ്റ് കടലാസ് സംഘങ്ങള്‍ക്കും വഴിവിട്ടുനല്‍കിയ വായ്പയാണ്. ഇത്തരത്തില് പൊതുപണം ദുര്‍വ്യയം ചെയ്യാനുള്ള അവസരം ഇനി ഉണ്ടാകില്ല എന്ന അങ്കലാപ്പ് യുഡിഎഫ് നിലപാടിന് കാരണമായിട്ടുണ്ടാകാമെന്നാണ് കരുതുന്നത്. സഹകാരികള് ഇക്കാര്യം തിരിച്ചറിഞ്ഞ് കേരള ബാങ്ക് രൂപീകരണത്തിനെതിരെ നില്‍ക്കുന്നവരെ ഒറ്റപ്പെടുത്തണം.\nTags: BANKco op bankkadakam palli surendranKERALAldf


വള്ളിക്കുന്ന് : കൈപ്പളി വരുന്നു, രക്ഷിക്കണേ ..\nബെര്‍ളിക്ക് ശേഷം ഇതാ കൈപ്പള്ളിയും എനിക്കെതിരെ തിരിഞ്ഞിരിക്കുന്നു. എന്റെ കഷ്ടകാലം തുടങ്ങി എന്നല്ലാതെ മറ്റെന്തു പറയാന്?. കൊത്തുന്നത് രാജവെമ്പാല അല്ലെങ്കില് മൂര്‍ഖന്. കൊത്ത് കൊള്ളുന്നതോ നീര്‍ക്കോലി കടിച്ചാല് പോലും ഐ സീ യു വില് ആവുന്ന ഞാനും!!!. പന്നിപ്പനിയെ H1N1 എന്ന് വിളിച്ചു കഷ്ടപ്പെടാതെ പിഗ്ഫ്ലു എന്ന് വിളിച്ചൂടെ സായിപ്പേ എന്ന് ചോദിച്ചു ഞാനൊരു പോസ്റ്റിട്ടു . അതാ വരുന്നു, കൈപ്പള്ളി വാളുമായി .. "വള്ളിക്കുന്നിന്റെ Anti-American Pig Flu" .. ബഷീര് അമേരിക്കന് വിരോധിയാണ്. പന്നിയും പന്നിപ്പനിയുമായി യാതൊരു ബന്ധവുമില്ല, മലപ്പുറം കോഴിക്കോട് ഭാഗങ്ങളില് ഉള്ളവര്‍ക്ക് പാശ്ചാത്യ വിരോധം കൂടുതലാണ് .. തുടങ്ങി ഇംഗ്ലീഷിലും മലയാളത്തിലുമായി ചിന്നം വിളിച്ചു നില്‍ക്കുകയാണ് കൈപ്പള്ളി.\nആ പോസ്റ്റങ്ങ് പിന്‍വലിച്ച് കാശിക്കു പോയാലോ എന്നാലോചിച്ചു ആദ്യം. പിന്നെ തോന്നി, വേണ്ട. കൈപ്പള്ളിയുമായി ലോഗ്യം കൂടിയാല് പല ഉപകാരങ്ങളുമുണ്ട്. അല്‍പ സ്വല്പം ഇംഗ്ലീഷ് പഠിക്കാം, പന്നിപ്പനിയെക്കുറിച്ച് ഡോക്ടരെറ്റ് നേടാം, സായിപ്പിനെ പിണക്കാതെ ജീവിച്ചു പോവുകയും ചെയ്യാം.\nകൈപ്പള്ളീ, വിവരമില്ലാത്തത് കൊണ്ട് ചോദിക്കുകയാണ്. H1N1ന് പന്നിയുമായി യാതൊരു ബന്ധവുമില്ലെന്കില് ഇതിനു പന്നിപ്പനി (താങ്കളുടെ ക്വീന്‍സ് ഇംഗ്ലീഷില് Swine Flu) എന്ന് എങ്ങിനെ പേര് വന്നു?. പന്നികളാണെന്നു കരുതി ആര്‍ക്കും അവറ്റകളുടെ മെക്കട്ട് കയറാമെന്നാണോ? വൈറസ് H1N1 ആയതു കൊണ്ടാണ് ഈ പേര് വന്നത് എന്ന് മനസ്സിലായി. എല്ലാ രോഗങ്ങള്‍ക്ക് പിന്നിലും ഏതെങ്കിലും ഒരു വൈറസ് അളിയന് കാണുമല്ലോ. മിക്കവാറും അവറ്റകളുടെ ശാസ്ത്ര നാമം നമ്മുടെ നാക്കിനു വഴങ്ങുകയുമില്ല. വൈറസിന് സായിപ്പിന്റെ പക്കല് പല പേരുകളുണ്ട് എന്ന് കരുതി ആ രോഗങ്ങളെയൊന്നും ശാസ്ത്ര നാമങ്ങളില് വിളിക്കാറ് കുറവാണ്.\nനോട്ട് ദി പോയിന്റ് യുവര് ഹോണര് ..\nമൂക്കൊലിപ്പുമായി ആശുപത്രിയില് എത്തിയ രോഗി, " ഡോക്റ്റര്, എനിക്ക് ഇന്നലെ രാവിലെ മുതല് KH32, NH164 (മൂക്കൊലിപ്പ് വൈറസിന്റെ ശാസ്ത്ര നാമം ഇതല്ലെന്ന് ആര് കണ്ടു?) എന്തേലും മരുന്ന് ഉടനെ വേണം" എന്ന് പറഞ്ഞാല് അയാളെ ഊളമ്പാറയിലേക്ക് റെഫര് ചെയ്യും ഡോക്റ്റര്.\nഎനിക്കുറപ്പാണ്, കുരുമുളക് പൊടിയിടാതെ പന്നിയിറച്ചി പുഴുങ്ങി തിന്ന ഏതോ സായിപ്പില് നിന്നാണ് ഈ വൈറസ് ഉണ്ടായിരിക്കുന്നത്. പനി നാളെ പോകും പന്നി പിന്നേം വേണ്ടി വരും (പ്രയോഗം എന്റെയല്ല, എന്റെ പോസ്റ്റിനു കമ്മന്റിട്ട അക്ബറിന്റെത് ) എന്നുള്ളതിനാല് പേര് തല്‍ക്കാലം H1N1എന്നാക്കാന് സായിപ്പുമാര് തീരുമാനിച്ചു എന്ന് വിശ്വസിക്കാനാണ് എനിക്കിഷ്ടം. വിവരവും വിദ്യാഭ്യാസവും ഉള്ള കൈപ്പള്ളിക്ക് അത് പറ്റുന്നില്ലെങ്കില് വേണ്ട, ഞാനായിട്ട് നിര്‍ബന്ധിക്കുന്നില്ല. ..,\nഇത് വരെ പറഞ്ഞത് കളി, ഇനി കാര്യത്തിലേക്ക്. മലബാറുകാര്‍ക്ക് പാശ്ചാത്യ വിരോധം അല്പം കൂടുതലാണ്. അതില് ഞങ്ങള് അഭിമാനിക്കുന്നുണ്ട്. ഇന്ത്യ കട്ട് മുടിക്കാന് വന്ന സായിപ്പിനെ ചങ്കുറപ്പോടെ നേരിട്ട് രക്തസാക്ഷിത്വം വരിച്ച വാരിയന് കുന്നത്തിന്റെ പിന്മുറക്കാരാണ് ഇവിടെയുള്ളത്. ഇരുനൂറു കൊല്ലം നമ്മുടെ പൂര്‍വ പിതാക്കന്മാരെ അടിമകളാക്കി ചവിട്ടിയരച്ച വെള്ളക്കാരനെ പൂവിട്ടു പൂജിക്കാന് ഒരു ഇന്ത്യക്കാരനും ആവില്ല. അവന്റെ സായിപ്പ് വിരോധം അന്ധമല്ല, അതിനു ചരിത്രപരമായ കാരണങ്ങള് ഉണ്ട്. ഒന്നാം ക്ലാസ്സ് മുതല് പത്താം ക്ലാസ്സു വരെ പള്ളിക്കൂടത്തിലിരുന്ന ആര്‍ക്കും അത് പറഞ്ഞു കൊടുക്കേണ്ട കാര്യമില്ല. സായിപ്പിനോട് സഹികെട്ട് 'ക്വിറ്റ് ഇന്ത്യ' എന്ന് ഗാന്ധിജി പറഞ്ഞതിന്റെ പച്ച മലയാളം 'ഇറങ്ങിപ്പോടാ പുല്ലേ' എന്ന് തന്നെയാണ്. ആ ഭാഷയുടെ ചൂടും ചൂരും ഇപ്പോഴും കാത്തു സൂക്ഷിക്കുന്നതില് പൊറുക്കുക.\nകൈപ്പള്ളീ, അങ്ങയോട് എനിക്ക് ഏറെ ബഹുമാനവും സ്നേഹവും ഉണ്ട്. അന്തസ്സുള്ള പോസ്റ്റുകള് ഇടുന്ന, ഏറെ വായനക്കാരുള്ള മലയാളത്തിലെ ചുരുക്കം ബ്ലോഗ്ഗര്‍മാരില് ഒരാളാണ് താങ്കള്. ഞങ്ങള്‍ക്കൊക്കെ ബ്ലോഗ് എന്താണെന്ന് പോലും അറിയാത്ത കാലത്ത് ബ്ലോഗ് എഴുതിത്തുടങ്ങിയ അപൂര്‍വ്വം വ്യക്തികളില് ഒരാള്. ബ്ലോഗെഴുത്തില് മാത്രമല്ല ഫോട്ടോഗ്രഫിയിലും തനതു വ്യക്തിത്വം ഉറപ്പിച്ചയാള്.. പക്ഷെ സായിപ്പിന്റെ ഈ വക്കാലത്ത് പണി മാത്രം അങ്ങേക്ക് ചേരില്ല, അതൊന്നു വിട്ടു പിടി..\nKaippally August 22, 2009 at 2:50 PM\nBasheer Vallikkunnu August 22, 2009 at 3:02 PM\nകൈപ്പള്ളീ, താങ്കളുടെ ഫോട്ടോ മാറ്റിയിട്ടുണ്ട്. ടാഗില് കൈപ്പള്ളി എന്ന് കരെക്റ്റ് ചെയ്തിട്ടുണ്ട്. ബാക്കി പിന്നെ പറയാം.\nBasheer Vallikkunnu August 22, 2009 at 3:47 PM\n"സാധാരണ മലപ്പുറം, കോഴിക്കോടു്, ഗൾഫ് രാജ്യങ്ങളിൽ പ്രസിദ്ധീകരിക്കുന്ന മാദ്ധ്യമങ്ങളിലാണു് ഇതുപോലുള്ള anti-western ലേഖനങ്ങൾ അധികവും പ്രത്യക്ഷപ്പെടാറുള്ളതു് പക്ഷെ ബഷീർ സാഹിബിന്റെ ഈ ബ്ലോഗും ആ നിലവാരത്തിലേക്ക് പോകുന്നതു് കഷ്ടമാണു്"\nഎന്ന താങ്കളുടെ പരാമര്‍ശത്തിന് മറുപടിയായാണ് ഞാന് ബ്രിട്ടീഷ് സായിപ്പിനെ പരാമര്‍ശിച്ചത്.\nതൊലി വെളുത്തവരെയൊന്നും സായിപ്പ് എന്ന് ഞങ്ങള് വിളിക്കാറില്ല. അങ്ങനെയെങ്കില് സായിപ്പ് എന്ന് വിളിക്കാന് പറ്റിയ ഒരു പാടാളുകള് എന്റെ ഗ്രാമമായ വള്ളിക്കുന്ന് തന്നെയുണ്ട്. സായിപ്പ് എന്ന പ്രയോഗം അധിനിവേശ ശക്തികള്‍ക്കെതിരിലുള്ള ഒരു ജനകീയ തിരിച്ചറിവിന്റെ കൂടെ ഭാഗമാണ്. അതുകൊണ്ട് തന്നെ ആ പരിധിയില് ബ്രിടീഷുകാരനും അമേരിക്കക്കാരനും എല്ലാം ഉള്‍പ്പെടും.\nഅമേരിക്ക ഇന്ത്യക്ക് ഒരു ഉപദ്രവവും ചെയ്തിട്ടില്ല എന്ന താങ്കളുടെ പ്രയോഗം വായിച്ചു ഞാന് ഒരുപാട് ചിരിച്ചു. ഇപ്പോഴും ചിരിക്കുന്നു. എന്റെ അമേരിക്കന് വിരോധത്ത്തെകുറിച്ച് പറഞ്ഞാണല്ലോ താങ്കളുടെ പോസ്റ്റ് ആരംഭിക്കുന്നത് തന്നെ. മൂന്നാം ലോക രാജ്യങ്ങളെ വെട്ടിപ്പിടിച്ചും അധിനിവേശം ചെയ്തും അവര് നടത്തുന്ന സമീപനങ്ങള്‍ക്കെതിരിലാണ് പ്രതിഷേധങ്ങള്. അവ ഒരിക്കലും അന്ധമല്ല. ഈ വിഷയകമായി കുറച്ചു ലേഖനങ്ങള് എന്റെതായി പ്രസിദ്ധീകരിച്ച് വന്നിട്ടുണ്ട്.അവയില് ചിലത് ഈ ബ്ലോഗിലുമുണ്ട്. വായിക്കാന് താല്പര്യമുണ്ടെങ്കില് സമയം കിട്ടിയാല് നോക്കണം.\nKoonanurumpu August 23, 2009 at 7:36 AM\nഒരു പന്നിക്ക് വേണ്ടി ഇത്രയൊക്കെ ഒച്ച്ച്ചപാടുണ്ടാക്കണോ . പന്നി തന്റെ പേര് ഒരു രോഗത്തിന്റെ പേരിനോട് ചേര്‍ത്ത് എന്ന് പറഞ്ഞു മാനനഷ്ടത്തിന് കേസ് കൊടുത്ത്തിറ്റൊന്നും ഇല്ലല്ലോ സഖാക്കളേ\nമലയാളം സ്കൂളില് പഠിക്കാത്തത് വലിയ സംഭവമായി നെറ്റിയില് ഒട്ടിച്ചു വെച്ച് അര്‍ദ്ധരാത്രിയില് കുടയും പിടിച്ചു നടക്കുന്ന ആളാണ് മിസ്റ്റര് കൈപ്പള്ളി. ഒരു മലയാളം സ്കൂളിന് ചുറ്റും മൂന്നു ഇംഗ്ലീഷ് മീഡിയം സ്കൂളുകളാണ് ഇന്ന് കേരളത്തില്. അതുകൊണ്ട് തന്നെ ആ കൊട മോനങ്ങു മടക്കി വെച്ചേക്ക്.\nതിരുവനന്തപുരവും മലബാരുമൊക്കെ ഗ്രൂപ്പുകളായി തിരിച്ചു കൈപ്പള്ളി ഉദ്തെഷിക്കുന്നതെന്താണ്. ?താങ്കളുടെ പഴയ സുഹൃത്തുക്കള് ചെയ്തത് തന്നെയാണോ. ? ചിലവാകില്ല കേട്ടോ. ? പ്രഭുധരായ ഒരു ജനതയാണ് ഭാരതത്തിന്റെ ആത്മാവ്. വിവിദ ജാതി മതങ്ങളും മതമില്ലാത്തവരുമൊക്കെ ഇന്ത്യാ മഹാരജ്യമെന്ന പൂന്തോട്ടതിലെ പുഷ്പങ്ങലാണ്. പ്രാദേശികതയും ജാതിമതമൊക്കെ പറഞ്ഞു എന്ടോസള്‍ഫാന്\nതളിക്കല്ലേ കൈപ്പള്ളി.. നടക്കില്ല. കാരണം അവരൊക്കെ കൈപ്പള്ളി യേക്കാള് വളരെ ഉയരത്തില് ചിന്തിയ്ക്കാന് ശേഷിയുല്ലവരാന്. എങ്കിലും നന്ഞെന്തിനു നാനാഴി. ഞങ്ങള് തിരുവനന്തപുരത്തിനും കാസര്ഗോടിനുംമിടയില് കേരളീയരായി ജീവിച്ചോളാം -ഇത് വിട്ടുകള.\nKaippally August 23, 2009 at 10:50 AM\nUnknown August 23, 2009 at 11:05 AM\nhmmmmmm ha ha ha\noru bhasha snehi.\nUnknown August 23, 2009 at 11:54 AM\nഅബ്ദുല് കലാം അപമാനിക്കപെട്ടതില് (ഇദ്ധേഹം ഇന്ത്യ യുടെ മുന് പ്രസിഡന്റ് ആയിരുന്നു സായിപ്പിന് അറിയുമോ ആവൊ.)ഇന്ത്യ മുഴുവന് പ്രതിഷേധിച്ചപ്പോഴും മാറി നിന്ന് അമേരിക്കന് സെക്യൂരിറ്റി സംവിധാനത്തില് അഭിമാനിച്ച കുട്ടി സായിപ്പിന്‍റെ ഭാഷ ദേശ സ്നേഹം അപാരമാണ്.my saluite\nമലയാള ഭാഷ സ്കൂളിൽ പഠിക്കാൻ അവസരം ലഭിക്കാത്ത ഒരു "തിരോന്തരം" പ്രവാസി ഇപ്പഴ് Sharjahയിലു് താമസം.\nMalayali Peringode August 23, 2009 at 4:00 PM\nഇനി ആവഴി വരില്ല\nഇതു സത്യം! സത്യം!! സത്യം!!!\nAkbar August 23, 2009 at 4:47 PM\nഷാജിയോട് ഞാന് യോജിക്കുന്നു. ഐക്യ കേരളത്തില് ഇത്തിരി "എന്ടോസള്‍ഫാന്" തളിച്ച് “divide and rule” കളിക്കാന് വന്നാല് നമ്മുടെ രാഷ്ട്ര പിതാവ് പറഞ്ഞത് തെന്നെ എനിക്കും പറയാനുള്ളൂ. Quit India\nബ്ലോക്കുട്ടന് ! August 24, 2009 at 9:02 AM\nഡോക്ടര് പറഞ്ഞു എനിക്ക് H2O ആണെന്ന് ........ഇതൊരു പന്നി പനി ആണോ ?\nദയവായി ഒരു മറുപടി തരുമോ ?????????????\nഒരു പന്നി പനി ബാധിതന് .....................\nഏറനാടന് August 25, 2009 at 3:58 PM\nബഷീര് പോസ്റ്റും കൈപ്പള്ളീ കമന്‍സും വായിച്ചപ്പോള് എനിക്ക് പന്നിപ്പനി പിടിച്ചുപോയോന്ന് ഒരു സന്ദേഹം ഇല്ലാതില്ല.\nപാവം പന്നികള്, എലികള്, കൊതുകുകള്.. അവരുണ്ടോ അറിയുന്നു അവരുടെ പേരിലൊക്കെ പനികള് പലവിധം ഉള്ള കഥ?\nമൂട്ടകള് പ്രതിഷേധത്തിന് തയ്യാറെടുപ്പ് ആയെന്ന് തോന്നുന്നു. മൂട്ടകള് ഹാലിളകി കടിക്കാന് ഇനി ഒരിടവും ബാക്കിയില്ല. അവരുടെ പേരിലും പനി വേണം എന്നത്രേ!!\nങ്യാ ഹ ഹ ഹ August 31, 2009 at 2:35 PM\nഒരു വംശത്തിനെതിരെ താങ്കൾക്കു് തോന്നുന്ന അമർഷം (അതെന്തു് കാരണം കൊണ്ടാണെങ്കിലും) പ്രകടിപ്പിക്കുമ്പോൾ അൽപ്പം ചങ്കൂറ്റത്തോടെ നിവർന്നു നിന്നു വളച്ചൊടിക്കാതെ വിളിച്ചു പറയുക.\nകൈപള്ളി ..അണ്ണോ.. എന്താ മലബാര് , കോഴിക്കോട് , മലപ്പുറം കണ്ണൂര്.. എന്നൊക്കെ കേട്ടാല്.. ഒരു പുളിപ്പ്.. തിരോന്തരം ഒരു സംഭവമാണല്ലേ..അണ്ണാ ? .. അണ്ണന് വലിയ എഴുത്തുകാരന് ഒക്കെ തന്നെ.. അല്ലെങ്കില് അണ്ണന് ആണ് മലയാളം ബ്ലോഗിന്റെ വല്യാപ്പ .. അതുംവെച്ചു പുളുവടിക്കാന് വന്നാലുണ്ടല്ലോ .. ? പിന്നെ അമേരിക്ക .. വലിയ ഒരു സംഭവമാനെന്കില് പോയി വല്ല സായിപ്പിന്റെ കോണം പിഴിഞ്ഞ് അവിടെ വല്ലേടത്തും കഴിഞ്ഞാല് പോരെ ? ഒരു മലയാളം പഠിക്കാത്തവന് വന്നിരിക്കുന്നു.. മലബാറും തിരുവിതാംകൂറും വേര്‍തിരിക്കാന്.. ത് ഫ് ഫൂ .. ഇത് തന്നെ കൂടുതലാണ്\nkochappymon September 20, 2009 at 11:59 AM\nതള്ളെ കൈപള്ളി ആള് പൊളപ്പന് തന്നെ .പുലിയല്ല പുപ്പുലിയാണ് കേട്ട..\nഎന്തിര് ......... ചായകളും വെള്ളങ്ങലുമൊക്കെ കുടിചെടെയ്\nbavanu January 4, 2011 at 2:27 PM\nമലബാറുകാര്‍ക്ക് പാശ്ചാത്യ വിരോധം അല്പം കൂടുതലാണ്. അതില് ഞങ്ങള് അഭിമാനിക്കുന്നുണ്ട്. ഇന്ത്യ കട്ട് മുടിക്കാന് വന്ന സായിപ്പിനെ ചങ്കുറപ്പോടെ നേരിട്ട് രക്തസാക്ഷിത്വം വരിച്ച വാരിയന് കുന്നത്തിന്റെ പിന്മുറക്കാരാണ് ഇവിടെയുള്ളത്. ഇരുനൂറു കൊല്ലം നമ്മുടെ പൂര്‍വ പിതാക്കന്മാരെ അടിമകളാക്കി ചവിട്ടിയരച്ച വെള്ളക്കാരനെ പൂവിട്ടു പൂജിക്കാന് ഒരു ഇന്ത്യക്കാരനും ആവില്ല.


ആനപ്പകയുടെ മനഃശാസ്ത്രം | നമ്മുടെ മലയാളം\nHome » ആനപ്പെരുമ » ആനപ്പകയുടെ മനഃശാസ്ത്രം\nആന എന്നു കേട്ടാല് കേരളീയന്‍റെ മനസ്സിലുണരുക നാദലഹരിയുടെ മേളപ്പെരുക്കമാണ്. പൂത്തുലയുന്ന പുരുഷാരത്തിനു നടുവില് വര്‍ണ്ണ-മേളങ്ങളുടെ അകമ്പടിയോടെ, തീവെട്ടിയുടെ ജ്വാലയില് വെട്ടിത്തിളങ്ങുന്ന സഹ്യനോളം പോന്ന തലയെടുപ്പ്.\nനമ്മുടെ ജീവിതത്തിലും സമൂഹത്തിലും ആനയോളം സ്ഥാനമുള്ള മറ്റൊരു ജീവിയില്ല.\nഎന്നു മുതലാണ് മനുഷ്യന് കാട്ടില് സ്വൈരവിഹാരം നടത്തിയിരുന്ന ആനകളെ ഇണക്കിയെടുത്തതും നാട്ടില് കൊണ്ടുവന്നു പണിയെടുപ്പിക്കാന് തുടങ്ങിയതുമെന്നറിയില്ല. പക്ഷേ ക്രിസ്തുവിനു മുന്‍പ് തന്നെ ഭാരതത്തില് ആനകളെ പരിശീലിപ്പിച്ചു എന്നതിനു രേഖകളുണ്ട്. ആയിരക്കണക്കിന് വര്‍ഷം മുന്‍പ് ആനചികിത്സക്കുമാത്രമായി സംസ്കൃതത്തില് ഒരു ആയുര്‍വ്വേദ ഗ്രന്ഥമുണ്ടായിരുന്നു. ഹസ്ത്യായുര്‍വേദസംഹിത എന്ന മാതംഗലീല. രണ്ടു പതിറ്റാണ്ടുമുന്‍പ് വരെ കേരളത്തില് പുഴകളിലും കുളങ്ങളിലും ആനയ്ക്ക് കുളിക്കാന് ആനക്കടവുകളുണ്ടായിരുന്നു.\nഏറ്റവും കൂടുതല് ആനക്കഥകളും ആനക്കവിതകളും ഉണ്ടായിട്ടുള്ളതും ആനപ്രേമികളുടെ മലയാളത്തില്. പറഞ്ഞാലും കേട്ടാലും മതിവരാത്തത്ര ആനക്കഥകള് നാമിപ്പോഴും ഉത്സവപ്പറമ്പുകളിലും ആനക്കൊട്ടിലുകളിലും കേള്‍ക്കാറുണ്ടല്ലോ?. കൊട്ടാരത്തില് ശങ്കുണ്ണിയുടെ ഐതിഹ്യമാലയിലുമുണ്ട് ആനക്കഥകള്. ആനക്കവിതകള് പ്രസിദ്ധം . എന്. വി. യുടെയും വൈലോപ്പിള്ളിയുടെയും കൃതികള്.\nനമ്മുടെ സര്‍ക്കാരിന്‍റെ മുദ്ര, ഗതാഗത വകുപ്പിന്‍റെ മുദ്ര ഒക്കെ ആനയല്ലേ. രാഷ്ട്രീയത്തിലെ ‘വെള്ളാന’കളും. ‘താപ്പാന’കളും നമുക്ക് ഏറെ പരിചിതമാണല്ലോ !\nസാധാരണഗതിയില് ശാന്തനും മൃദുസ്വഭാവിയുമായ ആനകള് രൌദ്രരൂപം പൂണ്ട് നാടിനെയും നാട്ടാരെയും വിറപ്പിച്ച ഒരുപാട് കഥകളുണ്ട്. ഇവയില് ചിലത് കഥകളല്ല, ചരിത്രം തന്നെയാണ്. പതിറ്റാണ്ടുകള്‍ക്കു മുന്‍പ് കൊടുങ്ങല്ലൂരിനടുത്ത് തി രുവഞ്ചിക്കുളം ക്ഷേത്രത്തില് ഒരു ശിവരാത്രി നാളില് കവളപ്പാറക്കൊമ്പന് എന്നൊരാന മദിച്ച് ഒട്ടേറെ നാശനഷ്ടങ്ങളുണ്ടാക്കി. കുഞ്ഞന് എന്ന പാപ്പാനെഈ കൊമ്പന് കുത്തിമലര്‍ത്തി. ദിവസങ്ങളോളം നാടിനെയും നാട്ടാരെയും മുള്‍മുനയില് നിര്‍ത്തി. ഒടുവില് തളച്ചെങ്കിലും ആ കൊമ്പന് ചരിഞ്ഞു. ഇതിനെ അധികരിച്ച് കവളപ്പാറക്കൊമ്പന് എന്ന പേരിലിറങ്ങിയ കൃതി എക്കാലത്തെയും ആനക്കവിതകളില് മുന്‍പന്തിയിലാണ്.\nസാഹചര്യങ്ങളോട് പരമാവധി ഇണങ്ങി പൊരുത്തപ്പെട്ടു ജീവിക്കുന്നവയാണ് ആനകള്. ആത്യന്തികമായി ആന ഒരു വന്യജീവിയാണ് എന്ന പരിഗണനയോ കരുതലോ ഇല്ലാതെ കച്ചവടതാല്പര്യം മാത്രം ലക്‌ഷ്യം വെച്ചുകൊണ്ടുള്ള സമീപനമാണ് ആന ഉടമകളും കോണ്‍ട്രാക്ടര്‍മാരും അനുവര്‍ത്തിച്ചുപോരുന്നത്. ഉത്സവപ്പറമ്പില് നിന്ന് ഉത്സവപ്പറമ്പിലേക്ക് ഓടിക്കുന്നതിനിടെ ആനയുടെ ശാരീരിക പ്രത്യേകതകളോ അസ്വാസ്ഥ്യങ്ങളോ ആരും കണക്കാക്കാറില്ല. ഇവിടെ ആനയെപ്പോലെ പാപ്പാനും തീരാ അവഗണനയില് തന്നെ.\nഒരു പത്തു നാല്പതു വര്‍ഷം മുന്‍പ് വരെ കേരളത്തില് ആനകളെ വളര്‍ത്തിയിരുന്നത് ഐശ്വര്യത്തിന്‍റെ പ്രതീകമായിട്ടായിരുന്നു. അങ്ങനെ എല്ലാവര്‍ക്കും ആനകളെ വാങ്ങാനും കഴിഞ്ഞിരുന്നില്ല. ഒരാന സ്വന്തമായി ഉണ്ടാവുക എന്നത് ഒരു മേന്മയായിട്ടാണ് കണക്കാക്കിയിരുന്നത്.\nമിക്കവാറും മനകളിലായിരുന്നു അന്ന് ആനകള് ഉണ്ടായിരുന്നത്. മനവളപ്പ് ലക്ഷണയുക്തമായിരിക്കണമെന്നതും നിര്‍ബ്ബന്ധം. കിഴക്കോട്ട് അഭിമുഖമായി വീടും തെക്ക് ഉയര്‍ന്ന് വടക്ക് താഴ്ന്ന നിലവും, ധാരാളം വന്‍മരങ്ങളും. ആനകളെ തളച്ചിരുന്നത്, പൂമുഖത്തിരുന്ന് ഗൃഹനാഥന് കാണത്തക്കവിധത്തില് തെക്കുഭാഗത്തെ വൃക്ഷത്തിലായിരിക്കും. പ്രത്യേക പരിഗണനയും ശുശ്രുഷയും. ആന നില്‍ക്കുന്ന സ്ഥലം ഉയര്‍ന്നതായതുകൊണ്ട് നീര്‍വാഴ്ചക്കു പ്രശ്നമില്ല, മൂത്രവും വെള്ളവും കെട്ടിനില്‍ക്കില്ല. സ്ഥലപരിമിതി മൂലം സ്വകാര്യവ്യക്തികളും ദേവസ്വങ്ങളും ഇന്ന് ആനകളെ തളക്കുന്നത് നിന്നുതിരിയാന് കഴിയാത്ത വിധം മൂത്രവും പിണ്ടവും മലിനമാക്കിയ ഇടങ്ങളിലാണ്.\nപണ്ടൊക്കെ അടുത്തുള്ള രണ്ടോ മൂന്നോ ക്ഷേത്രങ്ങളില് മാത്രമായിരുന്നു ആനകളെ എഴുന്നെള്ളിച്ചിരുന്നത്. അതും പ്രതിഫലമൊന്നും പറ്റാതെ, തനിക്ക് ആനയുണ്ടെന്നുള്ള പ്രൗഢി വെളിവാക്കാന്. എഴുന്നെള്ളിക്കാനും കൂപ്പിലെ പണിക്കും പ്രത്യേക പരിശീലനം ലഭിച്ച ആനകളുണ്ടായിരുന്നു. എഴുന്നെള്ളിക്കാനുള്ളവയെ എഴുന്നെള്ളിപ്പിനും കൂപ്പുപണിക്കുള്ളവയെ കൂപ്പുപണിക്കും മാത്രമേ ഉപയോഗിച്ചിരുന്നുള്ളൂ.\nപശ്ചിമ ഘട്ടത്തിലെ ചെങ്കുത്തായമലകളില് നിന്ന് ഇടതൂര്‍ന്ന വന് വൃക്ഷങ്ങള്‍ക്കിടയിലൂടെ തടിയിറക്കി കൊണ്ടുവന്ന് ലോറിയില് മനോഹരമായി അടുക്കി വെച്ചിരുന്ന കാഞ്ഞങ്ങാട്ട് കേശവനെപ്പോലുള്ള ആനകള് ഇന്നും ആന പ്രേമികളുടെ ദീപ്തസ്മരണകളാണ്. ആനകളെ പരിചരിച്ചിരുന്നത് പാരമ്പര്യ കുടുംബങ്ങളിലെ പാപ്പാന് മാരായിരുന്നു. അതുകൊണ്ടുതന്നെ ആനയെ മനസ്സിലാക്കുന്ന, ശക്തിദൌര്‍ബല്യങ്ങളറിയുന്ന, കുടുംബങ്ങളിലെ ഒരംഗത്തെപ്പോലെ സ്നേഹിക്കുന്ന, ആനയുടെ ഇഷ്ടമനുസരിച്ചു പ്രവര്‍ത്തിക്കുന്ന ഒരു സന്തതസഹ ചാരിയാണ് പാപ്പാന്. പാരമ്പര്യമനുസരിച്ച് ഇളമുറക്കാര് പാപ്പാന്‍മാരായി വരുന്നതുകൊണ്ട് ആനയെക്കുറിച്ചുള്ള വിവരങ്ങളത്രയും കൈമാറികിട്ടിയിരുന്നു.\nഇതിനെല്ലാം കടകവിരുദ്ധമാണ് ഇന്നത്തെ അവസ്ഥ. ഇന്ന് നമുക്ക് ആനകളുണ്ട്, പക്ഷെ, ആനപ്പാപ്പാന് ഇല്ല. ഉള്ളത് മാസ ശമ്പളം പറ്റുന്ന ആനത്തൊഴിലാളികള് …സര്‍വ രാജ്യങ്ങളിലും ഉള്ള സര്‍വ തൊഴിലാളികളുടെയും തനത് ഗുണങ്ങള് തികഞ്ഞവര്. അവര് തൊഴില് ചെയ്യും, കൂലി വാങ്ങും (നോക്കുകൂലി വരെ വാങ്ങും), ബോണസ് ചോദിച്ചു വാങ്ങും ..മുതലാളിക്കെതിരെ ഇങ്കിലാബ് വിളിക്കും..അത്ര തന്നെ..ഇതിനിടക്ക് ഒരു ജീവിയുണ്ടെന്ന പരിഗണനക്കൊക്കെ എവിടെ നേരം..\nആനകള്‍ക്കിന്ന് എഴുന്നെള്ളിപ്പെന്നോ തടിപിടുത്തമെന്നോ വകഭേദമില്ല. ഏതാണ് ലാഭം? അത്രമാത്രം. എവിടെയ്ക്കായാലും നട്ടുച്ചയ്ക്കുപോലും നടത്തിക്കൊണ്ടു പോകുന്നു. ശരീരത്തില് വിയര്‍പ്പുഗ്രന്ഥികള് കുറവായതിനാല് അധികനേരം ചൂടുസഹിക്കാന് ആനകള്‍ക്ക് കഴിയില്ല. സൂര്യപ്രകാശമേല്‍ക്കാത്ത വന് കാടുകളില്‍പ്പോലും വെയിലൊന്നുറച്ചാല് ആനകൂട്ടം ഏതെങ്കിലും വൃക്ഷതണലില് അഭയം തേടി ചെറുതായൊന്നുമയങ്ങുകയാണ് പതിവ്. സൂര്യനുദിക്കുന്നതിനു മുന്‍പും സൂര്യനസ്തമിച്ചതിനുശേഷവും മാത്രമേ ആനകളെ നടത്താവൂ എന്നത് ആരും പാലിക്കാറില്ല.\nകാട്ടിലെ ഇലകള് വീണു പതുപതുത്ത പ്രതലത്തിലൂടെ സഞ്ചരിക്കാനായി ഈശ്വരന് സൃഷ്ടിച്ച പാദങ്ങള് ചുട്ടുപഴുത്ത ടാറിട്ട റോഡില് നടക്കാന് പറ്റിയതല്ല. രാത്രി നടത്തുമ്പോള് ചുവന്ന റിഫ്ളക്ടര് പിടിപ്പിക്കാതെയും ആനയെ കൊണ്ടുപോകുന്നവരുണ്ട്. ദൂരസ്ഥലങ്ങളിലേക്ക് വണ്ടിയില് കയറ്റിപോകുമ്പോള് പാലിക്കേണ്ട ചട്ടങ്ങളും കാറ്റില് പറത്തുകയാണ്. ഇക്കാരണംക്കൊണ്ട് വണ്ടി ബ്രേക്കിട്ടപ്പോള് ആന പുറത്തു ചാടിയ സംഭവവും ഉണ്ടായല്ലോ.\nധനു, മകരം, കുംഭം, മീനം,മേടം മാസങ്ങളില് മധ്യകേരളത്തില് (തൃശൂര്, പാലക്കാട് ) ഉത്സവങ്ങളുടെ പൂരമാണ്. ഇക്കാലത്ത്. എഴുന്നെള്ളിപ്പിന് ആന തികയാതെ വന്നാല് സംസ്ഥാനത്തിന്‍റെ തെക്കന്, വടക്കന് പ്രദേശങ്ങളില് നിന്ന് ആനകളെ ഇറക്കുമതി ചെയ്യുന്നു. ഇങ്ങനെ ആനയെ പിടിച്ചുതരാന് പാകത്തില് ഇവിടെ ബ്രോക്കര്‍മാരുണ്ട്. ഉത്സവവും, വെടിക്കെട്ടും പുരുഷാരവും ആദ്യമായി കാണുകയാവും ഇങ്ങനെയെത്തുന്ന ആനകളിലധികവും.\nഖേദകരമായ മറ്റൊരു കാര്യം കൂടിയുണ്ട്. ഇവിടത്തെ സ്ഥലവും രീതികളും പിടിക്കാതെ വരുന്ന ഇവയുടെ പാപ്പാന്മാര് താല്‍ക്കാലികമായി ഇവിടത്തെ പാപ്പന്മാര്‍ക്ക് ആനകളെ ഏല്‍പ്പിച്ചു കൊടുക്കുന്നു. ഇതെത്ര ഭീകരമാണ്. ഒരു പാപ്പാനെ സ്ഥിരമായി ഒരാനയ്‌ക്കു നിലനിര്‍ത്താന് കഴിയുന്ന ദേവസ്വങ്ങള് പോലും ഇക്കാര്യത്തില് അലംഭാവമാണ് കാണിക്കുന്നത്. ഈ ഉത്സവസീസണില് ആനകള് കേരളത്തിലങ്ങോളമിങ്ങോളം വിശ്രമമില്ലാത്ത ഓട്ടത്തിലായിരിക്കും. ഈ ഓട്ടത്തിനിടയില് ആവശ്യമായ വെള്ളമോ (250 ലിറ്റര്, ഒരു ദിവസം ) പട്ടയോ (ശരീര ഭാരത്തിന്‍റെ അഞ്ചിരട്ടി) കിട്ടാത്ത ദിവസങ്ങളുണ്ടാകാം. അവയ്ക്കുവേണ്ടി അലയേണ്ടി വരാം.\nമറ്റു മതങ്ങളിലേക്കുകൂടി കാഴ്ചകളും എഴുന്നെള്ളിപ്പുകളും വ്യാപിച്ചതോടെ ആനകളുടെ ജോലിഭാരം വര്‍ദ്ധിച്ചിരിക്കയാണ്. പാപ്പാനെ ആനയെ ഏല്‍പ്പിച്ച് കുറച്ചു പണം നല്‍കി എല്ലാ ഉത്തരവാദിത്തവും അവസാനിച്ചു എന്നുള്ള ആന ഉടമകളുടെ മുട്ടാ പ്പോക്ക് നയം ക്രൂരമാണ്. പാപ്പാന്മാരുടെ സ്ഥിതിയും ആനകളുടെതില്‍നിന്ന് വ്യത്യസ്തമല്ല.\nനിര്‍ഭാഗ്യവശാല് ഉത്സവസീസണായ ഇക്കാലത്തുതന്നെയാണ് കേരളത്തിലെ ഒട്ടുമിക്ക ആനകളുടെയും മദപ്പാടുകാലം. കൊമ്പനാനകള്‍ക്ക് കാണുന്ന ഒരു ശാരീരിക പ്രതിഭാസമാണിത്. തലയ്ക്ക് ഇരുവശത്തും കണ്ണിനും ചെവിക്കുമിടയിലുള്ള ഒരു ഗ്രന്ഥിയില് നിന്നാണ് മദജലം ഇറ്റിറ്റു പുറത്തെക്കൊഴുകുക. ഈ സമയത്ത് ആനകള്‍ക്ക് ശക്തമായ ലൈംഗികാഭിനിവേശമായിരിക്കും. ശരീരത്തിലെ പുരുഷഹോര്‍മോണ് പെട്ടന്ന് വര്‍ദ്ധിക്കുന്നതിനാലാണിത്. ശാന്തസ്വഭാവിയും ഈ സമയത്ത് ക്രുദ്ധനാവും. ആരേയും അടുപ്പിക്കില്ല. അവസരം കിട്ടിയാല് കൊല്ലും. മദപ്പാടുകാലത്ത് കാട്ടിലെ ആനകള് തന്‍റെ ഇണയോടൊത്ത് ഒറ്റപ്പെട്ടു കഴിയാനാണ് ഇഷ്ടപ്പെടുന്നത്.\nജനിച്ചതിനു ശേഷവും തലച്ചോറുവളരുന്ന മൃഗമാണ് ആന. ഇക്കാരണത്താല് ആനകള്‍ക്ക് കൂര്‍മമായ ഓര്‍മശക്തി യാണുള്ളത്. മദപ്പാടുകാലത്താണ് ആന കഴിഞ്ഞകാല സംഭവങ്ങള് ഓര്‍ക്കുന്നത്. ആ ഓര്‍മയിലെ പ്രധാന വില്ലന് എത്ര സ്നേഹമുണ്ടെങ്കിലും ശരി, തന്നെ ചൊല്‍പ്പിടിക്കു നിര്‍ത്തിയിരുന്ന ഒന്നാം പാപ്പാനായിരിക്കും കൈയില് കിട്ടിയാല് തട്ടുക തന്നെ ചെയ്യും. അതുകൊണ്ടാണ് മദപ്പാടുകാലത്ത് ഒന്നാം പാപ്പാമാര് ആക്രമണത്തിനിരയാവുന്നത്.\nചെറിയൊരു പ്രലോഭാനമോ പ്രകോപനമോ പോലും ആനയിലെ വന്യ മൃഗത്തെ ഉണര്‍ത്തും. അതുകൊണ്ടാണ് പാപ്പന് മറ്റൊരു വീട്ടിലേക്കു കയറിയപ്പോള് വലിച്ചിട്ട് കൊന്നു കൊലവിളിക്കുന്നപോലുള്ള സംഭവങ്ങള് ഉണ്ടാകുന്നത്. ആനയുടെ മദകാലം ശരീരലക്ഷണമനുസരിച്ച് പാപ്പാന്മാര്‍ക്ക് തിരിച്ചറിയാന് കഴിയുമെങ്കിലും പരിചയക്കുറവുകൊണ്ടും ആനയുടെ ശരീരശാസ്ത്രമറിയാത്തതുകൊണ്ടും ചിലര്‍ക്ക് ഇതിനാകാറില്ല. ഉത്സവകാലം പോക്കറ്റുവീര്‍പ്പിക്കുമെന്നതിനാല് മദകാലം മറച്ചു വെച്ച് ആനയുടമകള് ആനയെ ജനസഞ്ചയത്തിനിടയിലേക്ക് ഇറക്കിവിടുന്നു.\nആനയെ വളര്‍ത്തുന്നതിലും കൊണ്ടുനടക്കുന്നതിലും നില വിലുള്ള രീതികളില് ഒരു പൊളിച്ചെഴുത്താണ് വേണ്ടത്. ഇതിന് മുന്‍കൈയെടുക്കേണ്ടത് സര്‍ക്കാരാണ്. പ്രാവര്‍ത്തികമാക്കാനാകാത്ത ഏട്ടിലെ പശുക്കള് മാത്രമായ നിയമങ്ങള്‍ക്കൊണ്ട് ഇതിന് പരിഹാരമാകില്ല. കാരണം മിണ്ടാപ്രാണിയായ ആനയുടേയും ആനക്കാരനായി എന്നതുകൊണ്ടുമാത്രം നികൃഷ്ട ജീവിതവും അവഗണനയും സഹിക്കേണ്ടിവരുന്ന പാപ്പാന്‍റെയും ജീവന് നമ്മുടെ ജീവനോളം തന്നെ വിലയുണ്ട്.\nelephant attacks elephant-mahout Indian elephant mad elephants \_kerala elephant\t2015-03-07\nആനപ്പകയുടെ മനഃശാസ്ത്രം Reviewed by nammudemalayalam on Mar 07 . ആന എന്നു കേട്ടാല് കേരളീയന്‍റെ മനസ്സിലുണരുക നാദലഹരിയുടെ മേളപ്പെരുക്കമാണ്. പൂത്തുലയുന്ന പുരുഷാരത്തിനു നടുവില് വര്‍ണ്ണ-മേളങ്ങളുടെ അകമ്പടിയോടെ, തീവെട്ടിയുടെ ജ്വാ ആന എന്നു കേട്ടാല് കേരളീയന്‍റെ മനസ്സിലുണരുക നാദലഹരിയുടെ മേളപ്പെരുക്കമാണ്. പൂത്തുലയുന്ന പുരുഷാരത്തിനു നടുവില് വര്‍ണ്ണ-മേളങ്ങളുടെ അകമ്പടിയോടെ, തീവെട്ടിയുടെ ജ്വാ Rating: 0\nTags : elephant attacks elephant-mahout Indian elephant mad elephants \_kerala elephant\nതലമുടി വളരാനുള്ള ആയുര്‍വേദ എണ്ണകള്...വൈകീട്ടെന്താ മെനു …?...


ന്യൂദല്‍ഹി: സച്ചിന്റെ നൂറാം സെഞ്ചുറിക്ക് അമിതപ്രധാന്യം നല്‍കുന്ന മാദ്ധ്യമ പ്രവണതക്ക് മുന് ഇന്ത്യന് ക്യാപ്റ്റന് കപില് ദേവിന്റെ വിമര്‍ശനം. സച്ചിന്റെ നൂറാം സെഞ്ചുറിയിലല്ല മറിച്ച് ടീമിന്റെ പ്രകടനങ്ങളിലായിരിക്കണം മാദ്ധ്യമങ്ങളുടെ ശ്രദ്ധ വേണ്ടതെന്ന് കപില് അഭിപ്രായപ്പെട്ടു. മുംബൈയില് ദിലീപ് സര്‍ദേശായ് അനുസ്മരണത്തില് പങ്കെടുത്ത് സംസാരിക്കുകയായിരുന്നു കപില്.\n‘സച്ചിന് 99 സെഞ്ചുറികള് നേടിയിട്ടുണ്ടെന്ന കാര്യം എല്ലാവര്‍ക്കുമറിയാം. എന്നാല് സച്ചിന് സെഞ്ചുറികള് നേടിയ മാച്ചുകളില് 60 എണ്ണത്തില് മാത്രമാണ് ഇന്ത്യ വിജയിച്ചതെന്ന് കാര്യം അറിയാവുന്നവര് വിരളമായിരിക്കും. രാജ്യം തോല്‍ക്കുകയാണെങ്കില് കണക്കുകള് കൊണ്ട് ഒരു പ്രയോജനവുമില്ല. അത് കൊണ്ട് വ്യക്തിക്കല്ല രാജ്യത്തിന്റെ പ്രകടനങ്ങള്‍ക്കാണ് പ്രഥമ പരിഗണന നല്‍കേണ്ടതെന്ന് കപില് അഭിപ്രായപ്പെട്ടു.\nഅടുത്തിടെ നടന്ന ഇംഗ്ലണ്ട് പര്യാടനത്തിനിടെ മാദ്ധ്യമങ്ങള് സച്ചിന്റെ നൂറാം സെഞ്ചുറിക്ക്് വന് വാര്‍ത്താ പ്രാധാന്യം നല്‍കിയിരുന്നു. എന്നാല് ഇംഗ്ലണ്ടില് വച്ച് നേട്ടം കൈവരിക്കാന് മാസ്റ്റര് ബ്ലാസ്റ്റര്‍ക്ക് കഴിഞ്ഞിരുന്നില്ല. മാത്രമല്ല പര്യാടനത്തില് ആതിഥേയരായ ഇംഗ്ലണ്ടില് നിന്ന് നാണം കെട്ട തോല്‍വിയും ഇന്ത്യക്ക് ഏറ്റ് വാങ്ങേണ്ടി വന്നു. ടെസ്റ്റ് പരമ്പര 4-0ന് അടിയറവെച്ച ഇന്ത്യ ഏകദിന പരമ്പര 3-0ത്തിനും തോറ്റിരുന്നു. കനത്ത തോല്‍വി ഏകദിനത്തിലും ടെസ്റ്റിലും ഇന്ത്യയുടെ റാങ്കിംഗ് താഴാനും കാരണമായിരുന്നു.


സംസ്ഥാനത്ത് പേവിഷ ബാധയേല്‍ക്കുന്നവരെല്ലാം മരിക്കുന്നുവെന്ന് കണക്കുകള് - Pravasishabdam\nHome News Kerala സംസ്ഥാനത്ത് പേവിഷ ബാധയേല്‍ക്കുന്നവരെല്ലാം മരിക്കുന്നുവെന്ന് കണക്കുകള്\nസംസ്ഥാനത്ത് പേവിഷ ബാധയേല്‍ക്കുന്നവരെല്ലാം മരിക്കുന്നുവെന്ന് കണക്കുകള്. ഈ വര്‍ഷം പേവിഷ ബാധയേറ്റ പത്ത് പേരും മരിച്ചു. പേ വിഷ ബാധ മറികടക്കാനുള്ള വാക്സിന് എടുത്ത ശേഷവും മരണം റിപ്പോര്‍ട്ട് ചെയ്യുന്നത് ആരോഗ്യവകുപ്പിനെ ആശങ്കയിലാക്കുന്നു.\nകേന്ദ്ര ആരോഗ്യമന്ത്രാലയത്തിന്‍റെ നിര്‍ദേശപ്രകാരമാണ് ആരോഗ്യവകുപ്പ് അവരുടെ വെബ്സൈറ്റില് പേവിഷ ബാധ ഏറ്റവരുടെ കണക്കുകള് പ്രസിദ്ധീകരിക്കുന്നത്. ഈ വര്‍ഷം പേവിഷ ബാധയേറ്റ പത്ത് പേരും മരിച്ചു. നായയുടെ കടിയേറ്റാണ് പ്രധാനമായും പേവിഷബാധയുണ്ടാകുന്നത്. സര്‍ക്കാര് ആശുപത്രികളില് ആന്‍റി റാബിസ് വാക്സിന് സൗജന്യമായി ലഭ്യമാണ്. എന്നിട്ടും അലംഭാവം കാരണം മരിച്ചവരാണ് പകുതി പേരും.\nപശു, പന്നി ഉള്‍പ്പെടെ മറ്റു മൃഗങ്ങളില് നിന്നും പേ വിഷബാധയേല്ക്കാമെന്നതിനാല് ജാഗ്രത വേണമെന്നും വിദഗ്ധര് മുന്നറിയിപ്പ് നല്കുന്നു. ആന്‍റി റാബിസ് വാക്സിന് എടുത്തവരും മരിക്കുന്നുണ്ട്. എന്നാല് അതിന്‍റെ കാരണം കണ്ടെത്താന് ആരോഗ്യവകുപ്പിന് കഴിഞ്ഞിട്ടില്ല. വാക്സിന്‍റെ ഗുണമേന്‍മയില്ലായ്മയോ വാക്സിന് സൂക്ഷിക്കുന്നതിലുള്ള അപാകതയോ വാക്സിന് ശരിയായ രീതിയില് കുത്തിവയ്ക്കാത്തതോ ആകാം കാരണമെന്നും ഇതില് വ്യക്തത വരുത്തേണ്ടതുണ്ടെന്നും ആരോഗ്യവിദഗ്ധര് ആവശ്യപ്പെടുന്നു.\nPrevious articleകുഞ്ഞിനെ ദത്ത് നല്‍കിയ സംഭവം; ഹര്‍ജി ഇന്ന് കോടതി പരിഗണിക്കും\nNext articleമോൻസൻ കേസിൽ ബെഹ്റയുടെയും ഐജി ലക്ഷ്മണയുടെയും മൊഴിയെടുത്തു


Kizhakkambalam Locals say the workers who unleashed the violence have caused trouble in past | ഗുണ്ടകള് മദ്യപിച്ച് റോഡിലിരിക്കും, കുടുംബസമേതം യാത്ര ചെയ്യാനാകില്ല; കിഴക്കമ്പലത്തുകാര് അനുഭവിക്കുന്നത് - Malayalam Oneindia\nUpdated: Sun, Dec 26, 2021, 16:32 [IST]\nകൊച്ചി: കിഴക്കമ്പലത്ത് അന്യ സംസ്ഥാന തൊഴിലാളികള് പൊലീസിനെതിരെ നടത്തിയ ആക്രമണം കേരളത്തെ ഞെട്ടിച്ചിരിക്കുകയാണ്. അന്യ സംസ്ഥാന തൊഴിലാളികള് തമ്മിലുള്ള തര്‍ക്കം പരിഹരിക്കാനെത്തിയ പൊലീസ് സംഘത്തെയാണ് ആക്രമിച്ചത്. നിരവധി പൊലീസുകാര്‍ക്കാണ് ആക്രമണത്തില് പരിക്കേറ്റത്. പൊലീസ് വാഹനം അടിച്ച് തകര്‍ത്ത് തീയിടുകയും ചെയ്തു. ഒടുവില് കൂടുതല് പൊലീസ് സംഘം എത്തിയാണ് പ്രദേശത്തെ നിയന്ത്രണം ഏറ്റെടുത്തത്. സംഭവത്തിന് പിന്നില് കിറ്റക്‌സില് ജോലി ചെയ്യുന്ന ഗുണ്ടാ ക്രിമിനലുകളാണെന്നാണ് നാട്ടുകാര് ആരോപിക്കുന്നത്.\nകിഴക്കമ്പലത്തെ നാട്ടുകാര് അനുഭവിക്കുന്നതിന്റെ തുടര്‍ച്ചയാണ് ഈ സംഭവമെന്നാണ് നാട്ടുകാര് പറയുന്നത്. നാട്ടുകാരെ ബുദ്ധിമുട്ടിക്കണമെന്ന് നിര്‍ദ്ദേശമുള്ളത് പോലെയാണ് കിറ്റക്‌സിലെ തൊഴിലാളികള് ഇതുവരെ പെരുമാറിയതെന്ന് അവര് സാക്ഷ്യപ്പെടുത്തുന്നു. കിറ്റക്‌സിലെ തൊഴിലാളികള്‍ക്കെതിരെ ഞെട്ടിക്കുന്ന വെളിപ്പെടുത്തലുകളാണ് നാട്ടുകാര് സംഭവത്തിന് പിന്നാലെ പുറത്തുവരുന്നത്. നാട്ടുകാരുടെ വാക്കുകളിലേക്ക്...\nകമ്പനിയുടെ ഗുണ്ടകള് കണക്കെ ഇടപെടുന്ന ഇവര് പ്രദേശത്തെ റോഡ് കയ്യേറി യാത്ര ചെയ്യാന് അനുവദിക്കാത്ത രീതിയില് ഇരിക്കുന്നത് പതിവാണെന്ന് നാട്ടുകാര് പറഞ്ഞു. മദ്യപിച്ച് റോഡിലിരിക്കുന്നതിനെ തുടര്‍ന്ന് കുടുംബ സമേതം യാത്ര ചെയ്യാനാകാത്ത അവസ്ഥയുണ്ടെന്നും നാട്ടുകാര് കുറ്റപ്പെടുത്തി. ഇന്നലെ അക്രമണം അഴിച്ചുവിട്ട തൊഴിലാളികള് ഇതിന് മുമ്പും പ്രശ്‌നങ്ങള് ഉണ്ടാക്കിയിട്ടുണ്ട്. അന്ന് പൊലീസിനെ അറിയിച്ചപ്പോള് തിരിഞ്ഞു നോക്കിയില്ലെന്നും നാട്ടുകാര് വ്യക്തമാക്കി.\nകഴിഞ്ഞ ദിവസം 12 മണിയോടെ നടത്തിയ ക്രിസ്തുമസ് കരോള് സംബന്ധിച്ച തര്‍ക്കം സംഘര്‍ഷത്തില് കലാശിക്കുകയായിരുന്നു. തുടര്‍ന്ന് സ്ഥലത്ത് എത്തിയ പൊലീസിനെയാണ് ആക്രമികള് മര്‍ദ്ദിച്ചത്. കല്ലേറില് കുന്നത്തുനാട് സിഐ വി.ടി ഷാജനുള്‍പ്പടെ അഞ്ച് പൊലീസുകാര്‍ക്കാണ് പരിക്കേറ്റിരിക്കുന്നത്. പരിക്കേറ്റവര് മൊഴിനല്‍കാന് സ്റ്റേഷനിലെത്തിയിട്ടുണ്ട്. സംഘര്‍ഷ സ്ഥലത്ത് ഉയര്‍ന്ന പൊലീസ് ഉദ്യോഗസ്ഥരുടെ നേതൃത്വത്തില് വന് സംഘം ക്യാമ്പ് ചെയ്യുകയാണ്.\nഅതേസമയം, സംഭവത്തിന് പിന്നാലെ കിറ്റക്‌സ് എംഡി സാബുവിനെതിരെ വിമര്‍ശനവുമായി കുന്നത്തുനാട് എംഎല്‍എ പിവി ശ്രീനിജന് രംഗത്തെത്തിയിരുന്നു. കിറ്റക്‌സ് മാനേജ്‌മെന്റിനും സംഭവത്തില് പങ്കുണ്ടെന്നും വീഴ്ചകള് ഉണ്ടായിട്ടുണ്ടോ എന്ന് പരിശോധിക്കണമെന്നും ശ്രീനിജന് ആവശ്യപ്പെട്ടു.\nകിറ്റക്സ് മാനേജ്മെന്റിന് ഉത്തരവാദിത്വത്തില് നിന്ന് ഒഴിഞ്ഞുമാറാനാകില്ല. അഞ്ചുപേര്‍ക്ക് ജീവിക്കാവുന്ന കൂരകളില് പത്തും പതിനഞ്ചും തൊഴിലാളികളാണ് ഇവിടെ താമസിച്ചിരുന്നത്. കമ്പനിക്കകത്ത് ഉണ്ടായ പ്രശ്നമാണ് പിന്നീട് പുറത്തേക്ക് വ്യാപിച്ചത്. ഈ പ്രശ്നങ്ങള് പരിഹരിക്കുന്നതില് മാനേജ്മെന്റ് പരാജയപ്പെട്ടെന്നും അദ്ദേഹം കുറ്റപ്പെടുത്തി.\nഅവരുടെ തൊഴിലാളികള്‍ക്കെതിരെ നാട്ടുകാര് നേരത്തെ തന്നെ ഒരുപാട് തവണ പരാതി പറഞ്ഞിട്ടുണ്ട്. ഇതിന്റെ ഭാഗമായാണ് ലേബര് ഡിപ്പാര്‍ട്ട്മെന്റ് പരിശോധനകള്‍ക്ക് എത്തിയപ്പോള് തങ്ങളെ വേട്ടയാടുന്നു എന്നുപറഞ്ഞ് രക്ഷപ്പെടാനാണ് കിറ്റക്സ് മാനേജ്മെന്റ് ശ്രമിച്ചത്. കേരളം വ്യവസായ സൗഹൃദമല്ല എന്ന പ്രചാരണവും മാനേജ്മെന്റ് നടത്തി. ഇതിനെ തുടര്‍ന്ന് അന്വേഷണങ്ങള് തുടരാന് സാധിച്ചില്ലെന്നും എംഎല്‍എ വ്യക്തമാക്കി.\nതൊഴിലാളികള് അക്രമം അഴിച്ചു വിട്ട കിറ്റെക്‌സിലെ ലേബര് ക്യാമ്പ് എംഎല്‍എ സന്ദര്‍ശിച്ചു. നാട്ടുകാര് വളരെ രോഷാകുലരായിരുന്നു. പ്രദേശം ലഹരിയുടെ കേന്ദ്രമായി മാറി എന്നായിരുന്നു അവരുടെ പരാതി.. വിഷയത്തില് അന്വേഷണം നടന്നു വരുന്നു. പോലിസ് ജീപ്പ് കത്തിച്ചതും പോലീസുകാര്‍ക്ക് ഗുരുതര പരിക്കേറ്റതുമായ സംഭവത്തില് കുറ്റക്കാര്‍ക്കെതിരെ കര്‍ശന നടപടി സ്വീകരിക്കുമെന്നും എംഎല്‍എ വ്യക്തമാക്കി.\nnews of kerala kerala kitex\nKizhakkambalam Locals say the workers who unleashed the violence have caused trouble in past


Trump in India: 56% Indians have confidence in Donald Trump, Study report | 56% ഇന്ത്യക്കാരും ഡൊണാള്‍ഡ് ട്രംപിനെ പിന്തുണയ്ക്കുന്നു; ഒബാമയ്ക്ക് അടുത്ത്, സര്‍വെ റിപ്പോര്‍ട്ട് - Malayalam Oneindia\nPublished: February 24 2020, 18:26 [IST]\nന്യൂയോര്‍ക്ക്: പ്രസിഡന്‍റായി തിരഞ്ഞെടുക്കപ്പെട്ടതിന് ശേഷമുള്ള മൂന്ന് വര്‍ഷങ്ങള്‍ക്കൊണ്ട് ഡൊണാള്‍ഡ് ട്രംപിലുള്ള ഇന്ത്യക്കാരുടെ ആത്മവിശ്വാസം വര്‍ധിച്ചിട്ടുണ്ടെന്ന് സര്‍വ്വെ റിപ്പോര്‍ട്ട്. 2016 ല് 14 ശതമാനം ഇന്ത്യക്കാര് മാത്രമാണ് ട്രംപിനെ പിന്തുണച്ചിരുന്നതെങ്കില് 2019 ല് ഇത് 56 ശതമാനമായി ഉയര്‍ന്നിട്ടുണ്ടെന്നാണ് സര്‍വ്വെ കണ്ടെത്തല്.\nട്രംപിന്‍റെ ഇന്ത്യാ സന്ദര്‍ശനത്തോട് അനുബന്ധിച്ച് അമേരിക്കന് സംഘടനയായ പ്യൂ റിസേര്‍ച്ച് ആണ് ഇത്തരത്തിലൊരു സര്‍വ്വെ നടത്തിയത്. കൂടുതല് വിവരങ്ങള് ഇങ്ങനെ..\nട്രംപിനെ ഇന്ത്യക്കാര് അനുകൂലമായി കാണുന്നുണ്ടെങ്കിലും അദ്ദേഹത്തിന്‍റെ നയങ്ങളെ ഇന്ത്യക്കാര് അതേ അനുപാതത്തില് പരിഗണിക്കുന്നില്ലെന്നാണ് ജനുവരിയില് പുറത്തിറക്കിയ പഠനം സൂചിപ്പിക്കുന്നത്. 2472 പേരെ ഉള്‍പ്പെടുത്തി 2019 ജൂണ് 24 നും ഒക്ടോബര്2നും ഇടയിലാണ് സര്‍വേ പൂര്‍ത്തിയാക്കിയത്.\nസര്‍വേയില് പങ്കെടുത്ത 56 ശതമാനം ലോകകാര്യങ്ങളില് ട്രംപ് ശരിയായ നിലപാട് സ്വീകരിക്കുന്നുവെന്ന് അഭിപ്രായപ്പെട്ടു. മുന് പ്രസിഡന്‍റ് ബരാക് ഒബാമക്ക് ഇന്ത്യക്കാര്‍ക്കിടയില് ലഭിച്ച പിന്തുണയോട് അടുത്ത് നില്‍ക്കുന്നതാണ് ട്രംപിന് ലഭിക്കുന്ന പിന്തുണയും.\nലോകകാര്യങ്ങള് കൈകാര്യം ചെയ്യുന്നതില് ഒബാമ ശരിയായ നിലപാട് സ്വീകരിക്കുന്നുവെന്ന് 58 ശതമാനം ഇന്ത്യക്കാരായിരുന്നു അഭിപ്രായപ്പെട്ടത്. ഇന്ത്യന് ജനതക്കിടയില് വളരെ സ്വീകാര്യനായ ഒബാമയോട് അടുത്ത് നില്‍ക്കുന്ന പിന്തുണ മൂന്ന് വര്‍ഷം കൊണ്ട് ട്രംപിന് നേടിയെടുക്കാന് കഴിഞ്ഞു എന്നുള്ളതാണ് ശ്രദ്ധേയം.\nചരക്ക് ഫീസ്, താരീഫ് തുടങ്ങിയ കാര്യങ്ങളില് ട്രംപിന്‍റെ നയങ്ങളെ 48 ശതമാനം ഇന്ത്യക്കാരും അനുകൂലിക്കുന്നില്ലെന്നാണ് സര്‍വെ അഭിപ്രായപ്പെടുന്നത്. മാത്രവുമല്ല കോണ്‍ഗ്രസ് നേതാക്കളെ പോലെ ബിജെപി നേതാക്കള് ട്രംപിന്‍റെ താരിഫ് നയങ്ങളെ അംഗീകരിക്കാന് സാധ്യതയില്ലെന്നും സര്‍വെ വ്യക്തമാക്കുന്നു.\nചൈനയുമായുള്ള ബന്ധവുമായി താരതമ്യപ്പെടുത്തുമ്പോള് അമേരിക്കയുമായുള്ള ബന്ധത്തിനാണ് ഇന്ത്യക്കാര്‍ക്ക് താല്‍പര്യമെന്നാണ് സര്‍വെ വ്യക്തമാക്കുന്നത്. 62 ശതമാനം ഇന്ത്യക്കാരും ചൈനയേക്കാള് അമേരിക്കയോടുള്ള ബന്ധത്തിനാണ് പിന്തുണ നല്‍കുന്നത്.\nഅതേസമയം, തന്നെ ചൈനയുടെ വളരുന്ന സമ്പദ് വ്യവ്യസ്ഥ ഇന്ത്യയെ പ്രതികൂലമായി ബാധിക്കുമെന്ന് 61 ശതമാനം ഇന്ത്യക്കാരും അഭിപ്രായപ്പെട്ടു. യൂറോപ്പിനെ അപേക്ഷിച്ച് ഏഷ്യ-പസഫിക്, മിഡിൽ ഈസ്റ്റ്, ആഫ്രിക്ക എന്നിവിടങ്ങളിൽ ട്രംപിനെക്കുറിച്ചുള്ള അഭിപ്രായങ്ങല് കൂടുതൽ അനുകൂലമാണ്.\nഅന്താരാഷ്ട്ര ബന്ധത്തിന്‍റെ കാര്യത്തില് മറ്റ് ലോകനേതാക്കളേക്കാള് കൂടുതല് പിന്തുണ ഇന്ത്യക്കാര് ട്രംപിന് നല്‍കുന്നു. റഷ്യൻ പ്രസിഡന്റ് വ്‌ളാഡിമിർ പുടിൻ, ജർമ്മനി ചാൻസലർ ആഞ്ചല മെർക്കൽ, ഫ്രഞ്ച് പ്രസിഡന്റ് ഇമ്മാനുവൽ മാക്രോൺ, ചൈനീസ് പ്രസിഡന്റ് ഷീ ജിൻപിംങ് എന്നിവരാണ് യഥാക്രമം ട്രംപിന് താഴെ വരുന്നവര്.\ntrump in india america barack obama donald trump motera stadium gujarat ഡൊണാൾഡ് ട്രംപ് ബരാക് ഒബാമ ഗുജറാത്ത് അമേരിക്ക\nTrump in India: 56% Indians have confidence in Donald Trump, Study report


kbfc vs hyderabad fc highlights: സീസണിൽ ആദ്യമായി കലിപ്പടക്കി ബ്ലാസ്റ്റേഴ്സ്; കൊമ്പൻമാർക്ക് മുന്നിൽ ഹൈദരാബാദ് തകർന്നു - kerala blasters beats hyderabad fc by 1-0 in isl 2020 | Samayam Malayalam\nkerala blasters beats hyderabad fc by 1-0 in isl 2020\nSreejith T | Samayam Malayalam | Updated: 27 Dec 2020, 09:41:00 PM\nഇന്ത്യൻ സൂപ്പർ ലീഗിൽ കേരള ബ്ലാസ്റ്റേഴ്സിന് ആദ്യജയം. ഹൈദരാബാദിനെ എതിരില്ലാത്ത രണ്ട് ഗോളിന് തോൽപ്പിച്ചു\nകേരള ബ്ലാസ്റ്റേഴ്സും ഹൈദരാബാദും തമ്മിൽ നടന്ന മത്സരത്തിൽ നിന്ന്\nകേരള ബ്ലാസ്റ്റേഴ്സ് ആരാധകർ കാത്തിരുന്ന ആ ദിവസം ഒടുവിലിതാ എത്തി. എതിർ ടീമിന് മുകളിൽ വ്യക്തമായ ആധിപത്യം നേടി ഈ സീസണിൽ മഞ്ഞപ്പടയുടെ ആദ്യജയം. എതിരില്ലാത്ത രണ്ട് ഗോളുകൾക്കാണ് ഹൈദരാബാദിനെ തകർത്തത്. അബ്ദുൾ ഹക്കുവും ജോർദാൻ മുറെയുമാണ് ഗോൾ സ്കോറർമാർ. ഹക്കു ഒന്നാം പകുതിയിലും മുറെ 88ാം മിനിറ്റിലും ഗോളടിച്ചു.\nഇരുടീമുകളും ആക്രമണ ഫുട്ബോളാണ് കാഴ്ച വെച്ചത്. ഒന്നാം പകുതിയിൽ തന്നെ നല്ല മുന്നേറ്റങ്ങളുണ്ടായി. മലയാളി താരം സഹലിന് ഒരു മികച്ച അവസരം ലഭിച്ചുവെങ്കിലും ഗോളാക്കാൻ സാധിച്ചില്ല. ഹൈദരാബാദ് ബോക്സിനുള്ളിൽ വെച്ച് കിട്ടിയ അവസരമാണ് പാഴായത്. ഹൈദരാബാദ് സൂപ്പർതാരം സൻറാനയും കിട്ടിയ ഒരവസരം ഗോളാക്കാതെ പാഴാക്കി.\nAlso Read: ചരിത്രം രചിക്കാൻ ശ്രീശാന്ത്; ക്രിക്കറ്റിൽ വലിയൊരു സ്വപ്നം ബാക്കിയുണ്ട്, അത് സ്വന്തമാക്കുക തന്നെ ചെയ്യും!!\nമലയാളി താരം അബ്ദുൾ ഹക്കുവാണ് ഒന്നാം പകുതിയിൽ കേരള ബ്ലാസ്റ്റേഴ്സിനെ മുന്നിലെത്തിച്ചത്. 29ാം മിനിറ്റിൽ കിട്ടിയ കോർണർ കിക്കിൽ നിന്ന് ഹെഡ്ഡറിലൂടെയാണ് ഹക്കു ഗോളടിച്ചത്. ഹൈദരാബാദ് വീണ്ടും ആക്രമിച്ച് കളിച്ചതിൻെറ ഫലമായി 44ാം മിനിറ്റിൽ സൻറാനയ്ക്ക് വീണ്ടും അവസരം ലഭിച്ചു. എന്നാൽ അതും ഗോളാക്കി മാറ്റാനായില്ല. രണ്ടാം പകുതിയിൽ മുറെയുടെ ഗോളോടെ പട്ടിക പൂർത്തിയായി.\nഹെദരാബാദും കേരള ബ്ലാസ്റ്റേഴ്സും പോയൻറ് പട്ടികയിൽ ഏകദേശം സമാനമായ അവസ്ഥയിലാണ്. ഹൈദരാബാദ് ഇത് വരെ രണ്ട് മത്സരങ്ങൾ വിജയിച്ചിട്ടുണ്ട്.\nചെന്നൈയിനെതിരെ ഗംഭീര കളി പുറത്തെടുത്ത് ഈസ്റ്റ് ബംഗാൾ; 2-2ന് സമനില പിടിച്ചു ആര്‍ട്ടിക്കിള് ഷോ\nകേരള ബ്ലാസ്റ്റേഴ്സ് ഐഎസ്എൽ Kerala Blasters kbfc vs hyderabad fc highlights isl 2020 Hyderabad FC\nWeb Title : kerala blasters beats hyderabad fc by 1-0 in isl 2020\nCrime'സൈനികനുമായി അവിഹിത ബന്ധം'; 20കാരിയെയും അമ്മയെയും നഗ്നരാക്കി മര്‍ദ്ദിച്ചു\nIndia90% വാഹനങ്ങൾക്കും ഫാസ്ടാഗായി, എന്നിട്ടും കുരുക്കഴിയുന്നില്ല; പാടുപെട്ട് ദേശീയപാത അതോരിറ്റി\nKeralaരാഹുൽ ഗാന്ധി ബിജെപിയുടെ റിക്രൂട്ടിങ് ഏജന്റ്; മലക്കം മറിച്ചിൽ ധാരണയുടെ ഭാഗമെന്ന് സിപിഎം\nKeralaപള്ളി കൈക്കാരന്റെ കാല് പിടിപ്പിച്ച സംഭവം; ഇടവകക്കാരെ അഭിനന്ദിച്ച് വികാരിയുടെ സന്ദേശം


ഹാക്കര്‍മാരുടെ 'ചൂണ്ട'യില് കുരുങ്ങുന്നവരില് ഇന്ത്യക്കാര്‍ക്ക് നാലാം സ്ഥാനം | India among four prime phishing targets of Hackers worldwide\nNov 20, 2018, 07:47 AM IST\nസൈബര് തട്ടിപ്പുകാര് ഏറ്റവുമധികം ലക്ഷ്യംവെക്കുന്ന ലോകത്തെ നാലുരാജ്യങ്ങളുടെ പട്ടികയില് ഇന്ത്യ. തട്ടിപ്പുകാര്‍ക്കാവശ്യമായ വിവരങ്ങള് നല്‍കി കെണിയില്‍പ്പെടുന്നതിലും ഇന്ത്യ മുമ്പില്‍തന്നെ. യു.എസ്., കാനഡ, നെതര്‍ലന്‍ഡ്‌സ് എന്നിവയാണ് മറ്റു രാജ്യങ്ങള്. ഡെല് ടെക്നോളജീസിന്റെ ആര്.എസ്.എ. സെക്യുരിറ്റി പുറത്തുവിട്ട അന്വേഷണറിപ്പോര്‍ട്ടിലാണ് ഇക്കാര്യമുള്ളത്.\nയൂസര്‍നെയിം, പാസ്വേര്‍ഡ്, ക്രഡിറ്റ് കാര്‍ഡ് തുടങ്ങിയ രഹസ്യവിവരങ്ങള് ഇ-മെയില് വഴി ചോര്‍ത്തുന്നതിനെയാണ് 'ഫിഷിങ്' എന്നു പറയുന്നത്. 2018 ജൂലായ് മുതല് സെപ്റ്റംബര് വരെ ലോകത്താകമാനം രേഖപ്പെടുത്തിയ സൈബര് ആക്രമണങ്ങളില് 50 ശതമാനവും ഫിഷിങ് ആണെന്ന് റിപ്പോര്‍ട്ടില് പറയുന്നു. 38,196 സൈബര് ആക്രമണങ്ങളാണ് ഇക്കാലയളവില് രേഖപ്പെടുത്തിയത്.\nഏപ്രില് മുതല് ജൂണ് വരെ രേഖപ്പെടുത്തിയതിനെക്കാള് 70 ശതമാനം വര്‍ധനയാണ് ഇക്കാലയളവിലുണ്ടായത്. അതേസമയം സാമ്പത്തിക തട്ടിപ്പുനടത്തുന്ന മാല്‍വേറുകളുടെ ആക്രമണം 16 ശതമാനത്തില് നിന്ന് 12 ആയി കുറയുകയും ചെയ്തു.\nകഴിഞ്ഞ പതിറ്റാണ്ടില് സൃഷ്ടിക്കപ്പെട്ട ഫിഷിങ്ങിലൂടെയും മാല്‍വേറുകള് വഴിയുമാണ് ലോകത്ത് ഏറ്റവും കൂടുതല് സൈബര് ആക്രമണങ്ങള് നടക്കുന്നത്.\nContent highlights : India among top4countries targeted for phishing attacks\nപ്ലേസ്റ്റേഷന്5അടുത്തവർഷമെത്തും; സ്ഥിരീകരിച്ച് സോണി


ട്രെഡീഷനൽ, എത്‌നിക് തീം പിന്തുടരുന്ന ഇന്റീരിയറിന് മൊറോക്കൻ ടൈൽ, പ്രിന്റഡ് ടൈലിന് ആരാധകരേറുന്നു | moroccan tile designs\nThursday 08 July 2021 04:13 PM IST : By സ്വന്തം ലേഖകൻ\nട്രെഡീഷനൽ, എത്‌നിക് തീം പിന്തുടരുന്ന ഇന്റീരിയറിന് മൊറോക്കൻ ടൈൽ, പ്രിന്റഡ് ടൈലിന് ആരാധകരേറുന്നു\nThursday 08 July 2021 04:13 PM IST\nപ്രിന്റഡ് ടൈലുകൾ ട്രെൻഡ് ആയി മാറുകയാണ്. മൊറോക്കൻ ടൈലുകൾ എന്നറിയപ്പെടുന്ന ടൈലുകളാണ് പ്രിന്റഡ് ഭംഗിയുമായി വിപണി വാഴുന്നത്. പുതിയ വീടുകളിൽ കുറച്ചിടത്തെങ്കിലും മൊറോക്കൻ ടൈലിന്റെ ഭംഗി നിര്‍ബന്ധമാണ്. ആത്തംകുടി ടൈലിന്റെ അതേ ഭംഗി തുളുമ്പുന്നവയാണ് ഇവ എന്നതാണ് മൊറോക്കൻ ടൈലിന്റെ പ്രത്യേകത. തറയിൽ മാത്രമല്ല ചുമരിനും ഇവ അനുയോജ്യമാണ്. സ്പെയിൻ, ഇറ്റലി, ചൈന എന്നിവിടങ്ങളിൽ നിന്നുമാണ് ഈ ടൈലുകൾ വരുന്നത്. ആത്തംകുടി ടൈൽ വേണമെങ്കിൽ അവ നേരിട്ടുപോയി വാങ്ങണമെന്നതാണ് ഒരു പോരായ്മ. അവയ്ക്ക് ഡീലർമാരില്ല. ഈ പോരായ്മ മറികടക്കാമെന്നതാണ് മൊറോക്കൻ ടൈലിന്റെ ഗുണം.\nആത്തംകുടി ടൈലിന് വിലക്കുറവാണ്. പക്ഷേ, മൊറോക്കൻ ടൈലിന് വില കൂടും. മുംബൈയിൽ നിർമിക്കുന്ന, സിമന്റ് ഫിനിഷിലുള്ള പ്രിന്റഡ് കോൺക്രീറ്റ് ടൈലിനും ആരാധകരുണ്ട്. ഡീലർമാരില്ലാത്തതിനാൽ ഇതും നേരിട്ടു വാങ്ങണം. എങ്കിലും ഇതുതന്നെ വേണമെന്ന് നിഷ്കർഷിക്കുന്നവരുണ്ട്.ട്രെഡീഷനൽ, എത്‌നിക് തീം പിന്തുടരുന്ന ഇന്റീരിയറിന് മൊറോക്കൻ ടൈൽ കൂടുതലായി യോജിക്കും. തറയിലോ ചുമരിലോ ഡിസൈനിന്റെ സ്വഭാവം പ്രതിഫലിക്കണമെന്നുണ്ടെങ്കിൽ ഈ ടൈലിനെ കൂട്ടുപിടിക്കാം. കന്റെംപ്രറി ശൈലിയിലുള്ള വീടുകളിലും ഇവ ഉപയോഗിക്കാറുണ്ട്. ട്രെഡീഷനൽ വീടുകളിൽ എല്ലാ മുറികളിലും പ്രിന്റ‍ഡ് ടൈലിന്റെ ഭംഗി നിറയ്ക്കാം. എന്നാൽ ആധുനിക ശൈലിയിലുള്ള വീടുകളിലേക്കു വരുമ്പോൾ ഹൈലൈറ്റ് ചെയ്യേണ്ട ഇടങ്ങളിൽ മാത്രം ഇവ ഉപയോഗിക്കാം.\nവീടു മുഴുവനും ഈ ടൈൽ ഉപയോഗിക്കുമ്പോൾ ശ്രദ്ധിക്കണം. അങ്ങനെയുള്ളപ്പോൾ ഇളം നിറങ്ങളും ലളിതമായ ഡിസൈനുകളും തിരഞ്ഞെടുക്കണം. ഈ ടൈലുകൾ കൊണ്ട് പാറ്റേണുകൾ നിർമിക്കാൻ സാധിക്കും. പ്ലെയിൻ ബോർഡർ കൊടുത്ത് അതിനുള്ളിൽ പ്രിന്റഡ് ടൈൽ ഇടുന്നത് കാഴ്ചയ്ക്ക് ഭംഗിയായിരിക്കും. ഫർണിച്ചർ വരുന്നയിടങ്ങളിൽ ഇവ ഒഴിവാക്കാം. നല്ല വില കൊടുത്ത് വാങ്ങുന്ന ടൈൽ ഫർണിച്ചർ കാരണം മറയുമല്ലോ. ഫർണിച്ചറിന്റെ സ്ഥാനം ഒഴിച്ച് മറ്റിടങ്ങളിൽ പ്രിന്റഡ് ടൈൽ നൽകുമ്പോൾ ഫർണിച്ചറിന്റെ ഭംഗി എടുത്തുകാണിക്കുകയും ചെയ്യും. വരാന്ത, ബാൽക്കണി, പാഷ്യോ പോലെയുള്ള വിശാലമായ ഇടങ്ങളിൽ പ്രിന്റഡ് ടൈൽ വിരിക്കുന്നത് ഭംഗി കൂട്ടും.\n20x20 സെമീ, 25x25 സെമീ, 30x30 സെമീ, 60x60 സെമീ എന്നീ വലുപ്പത്തിലും വിവിധ നിറങ്ങളിലും ഇവ ലഭ്യമാണ്. 30x30 സെമീ (1x1 അടി)യാണ് കൂടുതലായും ഉപയോഗിച്ചു വരുന്നത്. പാറ്റേൺ അനുസരിച്ചാണ് വില. ചതുരശ്രയടിക്ക് 250 – 500 രൂപ വരെ വിലയുണ്ട്. ചില പാറ്റേണിന് ഒരു പീസിനാണ് വില. 150 – 200 രൂപ വരെ പീസിന് വില വരും. ഇന്ത്യൻ നിർമിത പ്രിന്റഡ് ടൈലും ലഭ്യമാണ്. 30x30 സെമീ, 60x60 സെമീ വലുപ്പത്തിൽ ലഭ്യമാണ്.


'ഇലഞ്ഞി നോട്ടി'ന് നിലവാരം കൂടുതല്; കള്ളനോട്ട് വിതരണം ഏജന്‍സി വഴി, നാട്ടില് ഉപയോഗിച്ചില്ല | eranakulam news| counterfeit currency| fake notes| latest kerala news\nJul 29, 2021, 10:52 AM IST\nവ്യാജ നോട്ട് നിമാണത്തിനുപയോഗിച്ച ഉപകരണങ്ങള് എ.ടി.എസ്. സംഘം മുദ്ര വെച്ച് മാറ്റുന്നു\nകൊച്ചി: ഇലഞ്ഞിക്കടുത്ത് പൊന്‍കുറ്റിയില്‍നിന്ന് പിടിയിലായ കള്ളനോട്ടടി സംഘത്തിന് അന്തസ്സംസ്ഥാന ബന്ധങ്ങളാണുള്ളതെന്ന് കരുതുന്നു. കള്ളനോട്ടുകള് സംസ്ഥാനത്ത് വിതരണം ചെയ്തിട്ടില്ലെന്നും മറ്റൊരു ഏജന്‍സിക്ക് കൈമാറാന് ഇരുന്നതാണെന്നുമാണ് പ്രതികള് നല്‍കിയ വിവരം.\nഏജന്‍സി വഴി നോട്ട് തമിഴ്നാട്ടിലേക്ക് എത്തിക്കുകയായിരുന്നു ലക്ഷ്യം. അറസ്റ്റിലായവര്‍ക്ക് കള്ളനോട്ടടി മാത്രമായിരുന്നു ജോലി. ഇവ നാട്ടില് ഉപയോഗിച്ചാല് പിടിക്കപ്പെടാന് സാധ്യതയുള്ളതിനാല് അതിനു മുതിരരുതെന്ന് ഇവര്‍ക്ക് നിര്‍ദേശം ലഭിച്ചിരുന്നു.\nനോട്ടടി സംഘത്തിലെ താഴെയുള്ള കണ്ണികളാണ് അറസ്റ്റിലായവര്. എന്.ഐ.എ.യും ഇന്റലിജന്‍സ് ബ്യൂറോയും പ്രതികളെ ചോദ്യം ചെയ്യാനും സാധ്യതയുണ്ട്.\nഅറസ്റ്റിലായവരില് പലരും സുഹൃത്തുക്കളുടെ സുഹൃത്തുക്കള് വഴിയാണ് പരിചയപ്പെടുന്നതും നോട്ടടിയിലേക്ക് ഇറങ്ങുന്നതും. നെടുങ്കണ്ടം സ്വദേശി സുനില്‍കുമാറിനായിരുന്നു ഇലഞ്ഞി സംഘത്തിന്റെ മുഴുവന് നിയന്ത്രണം. മറ്റുള്ളവര് നോട്ടടി കേന്ദ്രത്തില് ജോലി ചെയ്യുക മാത്രമാണ് ചെയ്തത്. ഇവര്‍ക്ക് കൂടുതല് വിവരങ്ങളൊന്നും അറിയില്ലെന്നാണ് കരുതുന്നത്.\nപ്രാദേശിക സഹായം ലഭ്യമായിട്ടുണ്ടോ എന്നും പരിശോധിക്കുന്നുണ്ട്. ഒമ്പത് മാസമായി സംഘം ഇലഞ്ഞി, പൊന്‍കുറ്റിയിലെ വാടക വീട്ടില് പ്രവര്‍ത്തിക്കുകയും 15 ലക്ഷത്തോളം രൂപയുടെ കള്ളനോട്ട് അടിച്ച് ഏജന്‍സികള് വഴി കൈമാറുകയും ചെയ്തിട്ടുണ്ട്.\n100 വ്യത്യസ്ത നമ്പര് വെച്ചുള്ള പദ്ധതി\nനൂറ് വ്യത്യസ്ത നമ്പറുള്ള നോട്ടുകളുടെ ഡിജിറ്റല് കോപ്പിയെടുത്ത് ഇവ പ്രിന്റ് ചെയ്‌തെടുക്കുകയായിരുന്നു സംഘം ചെയ്തിരുന്നത്. ഒരു നോട്ടുകെട്ടില് ഒരേ നമ്പറിലുള്ള നോട്ട് വരാതിരിക്കാനായിരുന്നു ഇത്. നമ്പറുകളില് തിരുത്തല് വരുത്തിയിരുന്നില്ല. കള്ളനോട്ട് അടിക്കാന് പുത്തന് സാങ്കേതിക വിദ്യകളാണ് ഉപയോഗിച്ചതെന്നാണ് പോലീസിന്റെ നിഗമനം. മുമ്പ് പിടികൂടിയിട്ടുള്ള കള്ളനോട്ടിനെക്കാള് മികച്ച നിലവാരം തോന്നുന്നതാണ് 'ഇലഞ്ഞി നോട്ടു'കള്. എന്നാല്, നോട്ടിന് കനം കുറവാണെന്ന് പ്രാഥമിക പരിശോധനയില് കണ്ടെത്തിയിട്ടുണ്ട്.\nകള്ളനോട്ടുകളും നിര്‍മാണ സാമഗ്രികളും പോലീസിന്റെ സംരക്ഷണത്തില്\nകൂത്താട്ടുകുളം: കേസ് റൂറല് ജില്ലാ പോലീസ് മേധാവി കെ. കാര്‍ത്തിന്റെ നേതൃത്വത്തില് അന്വേഷിക്കും കള്ളനോട്ട് സംഘം നിര്‍മിച്ച വ്യാജ നോട്ടുകളും നിര്‍മാണ സാമഗ്രികളും മുദ്ര വെച്ച് പോലീസ് സുരക്ഷിത കേന്ദ്രത്തിലാക്കി. ഏഴര ലക്ഷം രൂപയുടെ അഞ്ഞൂറിന്റെ നോട്ടുകളാണ് പിടിച്ചെടുത്തത്. അഞ്ച് കളര് പ്രിന്ററുകള്, ലാമിനേഷന് ഉപകരണം, കട്ടിങ് യന്ത്രം, പേപ്പര്, പ്ലാസ്റ്റിക് സാധനങ്ങള് എന്നിവ പ്രത്യേകമായി പെട്ടികളിലാക്കി മുദ്ര വെച്ച നിലയിലാണ്. തീവ്രവാദ വിരുദ്ധ സ്‌ക്വാഡ് (എ.ടി.എസ്.) ആണ് മഹസര് തയ്യാറാക്കിയത്.\nനോട്ടടിയും വിതരണവും നിയന്ത്രിക്കുന്നത് കോയമ്പത്തൂര് സംഘം\nഇലഞ്ഞി കള്ളനോട്ടടി സംഘത്തിനു പിന്നില് പ്രവര്‍ത്തിച്ചത് കോയമ്പത്തൂര് കേന്ദ്രീകരിച്ചുള്ള സംഘമാകാനാണ് സാധ്യതയെന്ന് പോലീസ്. കേരളത്തില് മുമ്പ് കള്ളനോട്ട് പിടിച്ച സംഭവങ്ങളിലെല്ലാം കോയമ്പത്തൂര് സംഘത്തിന്റെ പങ്ക് തെളിഞ്ഞിരുന്നു. ഉദയംപേരൂരില് വീട് വാടകയ്ക്ക് എടുത്ത് കള്ളനോട്ട് വിതരണം നടത്തിയിരുന്നവര് കോയമ്പത്തൂര് സംഘത്തില്‍നിന്നാണ് കള്ളനോട്ട് എത്തിക്കുന്നത് എന്ന വിവരം ലഭിച്ചിരുന്നു. ഇതിനു പിന്നാലെ കോയമ്പത്തൂരിലെ കള്ളനോട്ടടി കേന്ദ്രത്തില് റെയ്ഡ് ചെയ്ത് 1.71 കോടിയുടെ കള്ളനോട്ട് കൊച്ചി സിറ്റി പോലീസ് പിടിച്ചതാണ്.\nകേരളത്തിലേക്ക് കള്ളനോട്ട് വിതരണം ചെയ്യുന്ന വന് മാഫിയയെ ആണ് അന്ന് പോലീസ് പൂട്ടിച്ചത്. കഴിഞ്ഞ ഏപ്രിലിലായിരുന്നു ഈ നടപടി. ജനുവരിയില് തമിഴ്നാട്ടില്‍നിന്ന് മൂന്നു ലക്ഷത്തിന്റെ കള്ളനോട്ടുമായി എത്തിയ കോയമ്പത്തൂര് സ്വദേശികളെ കമ്പംമെട്ട് പോലീസ് പിടികൂടിയിരുന്നു. ഇതേ തുടര്‍ന്ന് നടത്തിയ പരിശോധനയില് കോയമ്പത്തൂര്, സേലം എന്നിവിടങ്ങളില്‍നിന്ന് നോട്ടടിക്കാനുള്ള പ്രിന്ററും പോലീസ് കണ്ടെത്തി. കോയമ്പത്തൂര് കേന്ദ്രീകരിച്ച് വന്‍തോതില് കള്ളനോട്ട് വിതരണം നടക്കുന്നുണ്ടെന്നായിരുന്നു പോലീസിന്റെ കണ്ടെത്തല്. എന്നാല് ഇവിടേക്കുള്ള അന്വേഷണം പാതിവഴിയില് മുറിയുകയാണ് ചെയ്യുന്നത്.കള്ളനോട്ട് കേസുകളില് സംസ്ഥാനത്തിന് പുറത്തുള്ള അന്വേഷണത്തിന് വേണ്ടത്ര പിന്തുണ കിട്ടാറില്ല എന്നതാണ് പ്രശ്‌നം. പലപ്പോഴും പ്രതികളെ പിടിക്കാന് സഹായം അഭ്യര്‍ത്ഥിച്ചാല് ഇവ ചോരുകയും പ്രതികള് രക്ഷപ്പെടുന്ന സംഭവങ്ങളുമാണ് ഉണ്ടാകാറ്. ഇതിനാല് രഹസ്യമായാണ് പ്രതികളെ പിടികൂടുന്ന ഓപ്പറേഷന് പോലും കേരള പോലീസിന് നടത്താനാകുന്നത്.\nനോട്ടുകള്‍എത്തിക്കുന്നവരെകുറിച്ച് സൂചന; പ്രതികളെ വിട്ടുകിട്ടാന് അപേക്ഷ നല്‍കി\nകൂത്താട്ടുകുളം: ഇലഞ്ഞിക്കടുത്ത് പൊന്‍കുറ്റിയിലെ വാടക വീട്ടില്‍നിന്ന് കള്ളനോട്ട് കേസില് പിടിയിലായ ഏഴു പേരെയും മൂവാറ്റുപുഴ കോടതിയില് ഹാജരാക്കി. കൂടുതല് തെളിവെടുപ്പിനും ചോദ്യം ചെയ്യലിനുമായി പ്രതികളെ വിട്ടുകിട്ടാന് അന്വേഷണ സംഘം അപേക്ഷ നല്‍കി. കേസില് ഉള്‍പ്പെടാന് സാധ്യതയുള്ള മറ്റുള്ളവരെക്കുറിച്ചും വ്യാജ നോട്ടുകളെത്തിക്കുന്ന കേന്ദ്രങ്ങളെക്കുറിച്ചും പോലീസിന് പ്രാഥമിക സൂചനകള് ലഭിച്ചിട്ടുണ്ട്.\nസംഘത്തിലെ പ്രധാനികളായ മധുസൂദനന്, സുനില്‍കുമാര് കൂട്ടുകെട്ട് തുടങ്ങിയിട്ട് വര്‍ഷങ്ങളേറെയായി. മുമ്പും കള്ളനോട്ട് കേസില് ഇവര് പിടിയിലായിട്ടുണ്ട്. മികച്ച രീതിയില് പുതിയ സംവിധാനങ്ങളുപയോഗിച്ച് നോട്ടടിച്ച് ആവശ്യക്കാര്‍ക്ക് എത്തിച്ചു നല്‍കുന്നതിനായിരുന്നു പദ്ധതി. ആളുകളുടെ ശ്രദ്ധയില് പെടാത്ത കേന്ദ്രങ്ങളാണ് ഇവര് വ്യാജ നോട്ട് നിര്‍മാണത്തിനായി കണ്ടെത്തിയിരുന്നത്. ഇവരുടെ സുഹൃത്ത് തങ്കമുത്തു തമിഴ്‌നാട് സ്വദേശിയാണ്. വര്‍ഷങ്ങളായി വണ്ടിപ്പെരിയാറില് കുടുംബസമേതമാണ് താമസം. തങ്കമുത്തു വഴിയാണ് ഇടുക്കിക്കാരായ സ്റ്റീഫന്, ആനന്ദ് എന്നിവര് സംഘത്തിലെത്തിയത്.


ജന്മസിദ്ധരോഗങ്ങള് - സര്‍വ്വവിജ്ഞാനകോശം\nജന്മനാലോ ജനിക്കുന്നതിനു മുമ്പു തന്നെയോ ഉണ്ടാകുന്ന രോഗങ്ങള്. ഭ്രൂണദശയില് ഉണ്ടാകുന്ന രോഗങ്ങളെ വികാസ വൈകല്യങ്ങളെന്നും (developmental diseases) മാതാപിതാക്കളില് നിന്ന് ജനിതകമായി ലഭിക്കുന്ന രോഗങ്ങളെ പാരമ്പര്യരോഗങ്ങളെന്നും (hereditary diseases) വിളിക്കുന്നു.\nമറ്റു ജന്തുക്കളെ അപേക്ഷിച്ച് മനുഷ്യരിലാണ് ജന്മസിദ്ധരോഗങ്ങള് കൂടുതലായി കാണപ്പെടുന്നത്. മനുഷ്യഭ്രൂണത്തിന്റെ വളര്‍ച്ചയുടെ സങ്കീര്‍ണതയാണ് കാരണം. ഗര്‍ഭാവസ്ഥയിലും ജനനസമയത്തും ഉള്ള പലതരം അപകടങ്ങളെ തരണം ചെയ്ത് ജന്മസിദ്ധരോഗങ്ങളോടുകൂടിയ അനേകം കുട്ടികള് ഇന്ന് ജീവിച്ചിരിക്കുന്നു. ആഗോളാടിസ്ഥാനത്തില് 1.3-3.5 ശ.മാ. നവജാതശിശുക്കളില് ജന്മസിദ്ധരോഗങ്ങള് കാണപ്പെടുന്നു. വൈദ്യശാസ്ത്രത്തിന്റെ പുരോഗതിയോടെ പല ജന്മസിദ്ധരോഗങ്ങള്‍ക്കും ഫലപ്രദമായ ചികിത്സ ലഭ്യമാണ്. ജന്മസിദ്ധരോഗങ്ങള് ഒരു പരിധിവരെ തടയാനും ഇന്ന് കഴിയുന്നുണ്ട്.\nപ്രമേഹം, ജര്‍മന് മീസില്‍സ് (german measles) തുടങ്ങിയ രോഗങ്ങള് ഉള്ള മാതാവിന്റെ കുട്ടികള്‍ക്കും വളര്‍ച്ച പൂര്‍ത്തിയാവുന്നതിനുമുമ്പു പിറക്കുന്ന കുട്ടികള്‍ക്കും ജന്മസിദ്ധരോഗങ്ങള് ഉണ്ടാകാനിടയുണ്ട്. ഗര്‍ഭാവസ്ഥയില് ഭ്രൂണത്തിനുണ്ടാകുന്ന രൂക്ഷമായ വൈകല്യങ്ങള് ഗര്‍ഭച്ഛിദ്രത്തിനിടയാകാം.\nജന്മസിദ്ധരോഗങ്ങളുടെ കാരണങ്ങളെക്കുറിച്ച് നിരന്തരമായ പഠനങ്ങള് നടന്നുവരുന്നു. മാതാവിന്റെ പ്രായാധിക്യവും ജനനമുറയും കാരണമായി ചൂണ്ടിക്കാണിക്കപ്പെട്ടിട്ടുണ്ട്. മംഗോളിസം (ഡൌണ്‍സ് സിന്‍ഡ്രോം) മാതാവിന്റെ പ്രായവുമായി വളരെയധികം ബന്ധപ്പെട്ടിരിക്കുന്നു. തരുണാസ്ഥിയുടെ(കാര്‍ട്ടിലേജ്)യും അസ്ഥികൂടത്തിന്റെയും വളര്‍ച്ചയെ ബാധിക്കുന്ന ഉപാസ്ഥി അവികസനം (achondroplasia) എന്ന രോഗത്തിന് പിതാവിന്റെ പ്രായാധിക്യം ഒരു പ്രധാനപ്പെട്ട കാരണമാണ്. ഈ രോഗമുള്ളവര് മുണ്ടന്മാരായിത്തീരുന്നു (ഉദാ. സര്‍ക്കസ് മുണ്ടന്). തലയോട്ടിയെ ബാധിക്കുന്ന ജലശീര്‍ഷം (Hydrocephalus) എന്ന രോഗവും മസ്തിഷ്കത്തെ ബാധിക്കുന്ന അമസ്തിഷ്കത അഥവാ മസ്തിഷ്കാഭാവം (anencephaly) എന്ന രോഗവും ആദ്യം പിറക്കുന്ന കുട്ടികള്‍ക്കാണ് ഉണ്ടാകാന് സാധ്യത.\nജന്മസിദ്ധരോഗങ്ങള് ഉണ്ടാക്കുന്നതില് ജനിതക ഘടകങ്ങള്‍ക്കു പ്രധാന പങ്കുണ്ട്. ഖണ്ഡതാലു (cleft palate), അയുക്തമേരുദണ്ഡം (spina bifida), മുച്ചുണ്ട് (hare lip), അമസ്തിഷ്കത (anencephaly), മംഗോളിസം (mongolism) എന്നീ ജന്മസിദ്ധരോഗങ്ങള്‍ക്ക് ജനിതകകാരണങ്ങളുണ്ട്. ലിംഗവ്യത്യാസം കൂടാതെ ഇത്തരം രോഗങ്ങള് കാണപ്പെടുന്നുണ്ടെങ്കിലും ചില രോഗങ്ങള് വ്യക്തമായ ലിംഗബന്ധം കാണിക്കുന്നു. ജഠരനിര്‍ഗമന സന്നിരോധം (pyloric stenosis) മൂലം നവജാതരില് കാണുന്ന ഛര്‍ദി പെണ്‍കുട്ടികളെക്കാള് അഞ്ചിരട്ടി ആണ്‍കുട്ടികളില് കാണുന്നു. എന്നാല് അമസ്തിഷ്കത ആണ്‍കുട്ടികളെ അപേക്ഷിച്ച് പെണ്‍കുട്ടികളില് ഇരട്ടിയായി കാണപ്പെടുന്നു.\nഗര്‍ഭാവസ്ഥയില് മാതാവിനുണ്ടാകുന്ന രോഗങ്ങള് മറ്റൊരു ഘടകമാണ്. മാതാവിനുണ്ടാകുന്ന സാംക്രമികരോഗങ്ങളില് ഏറ്റവും അപകടകാരി ജര്‍മന് മീസില്‍സ് ആണ്. ഗര്‍ഭത്തിന്റെ ആദ്യത്തെ മൂന്ന് മാസങ്ങളില് ഈ രോഗം മാതാവിന് ഉണ്ടാവുകയാണെങ്കില് ശിശുവിന് അന്ധത, ബധിരത, ഹൃദ്രോഗം എന്നിവ സംഭവിക്കുന്നതിന് 10-20 ശ.മാ. സാധ്യതയുണ്ട്. ജല ശീര്‍ഷം, ലഘുശിരസ്കത (microcephaly), ചില നേത്രവൈകല്യങ്ങള് എന്നിവ ടോക്സോപ്ലാസ്മ (Toxoplasma) എന്ന ഒരു ഏകകോശജീവിമൂലം ഉണ്ടാകുന്നതാണ്.\nഗര്‍ഭത്തിന്റെ ആദ്യത്തെ മൂന്നു മാസങ്ങളില് മാതാവിന് ഏല്ക്കുന്ന വൈദ്യുതകാന്തരശ്മികളും (ഉദാ. X-ray) ചിലതരം മരുന്നുകളും ഗര്‍ഭസ്ഥശിശുവിന് വൈകല്യങ്ങള് ഉണ്ടാക്കാന് പോന്നവയാണ്. ഗര്‍ഭച്ഛിദ്രം തടയാന് നല്കുന്ന ചില ഔഷധങ്ങള് പുരുഷലക്ഷണങ്ങളുള്ള പെണ്‍കുട്ടികള് ഉണ്ടാകുന്നതിന് ഇടയാക്കുന്നു. സ്റ്റിറോയിഡുകള് (steroids) ഖണ്ഡതാലു, മുച്ചുണ്ട് മുതലായവയ്ക്കു കാരണമാകുന്നു.\nപ്രാദേശികവും സാമൂഹികവുമായ ചില ഘടകങ്ങള് ജന്മസിദ്ധരോഗങ്ങള്‍ക്കു കാരണമാകാറുണ്ട്. സാമൂഹികമായി പിന്നോക്കാവസ്ഥയിലുള്ളവരില് ഇത്തരം വൈകല്യങ്ങള് കൂടുതലായിരിക്കും. പ്രാദേശികതയുടെ പ്രഭാവത്തിന് അടിസ്ഥാനം നിര്‍ണയിക്കപ്പെട്ടിട്ടില്ല.\nമൊത്തം ജനതയുടെ 20 ശ.മാ. മാത്രമേ ജന്മസിദ്ധരോഗികളാകുന്നുള്ളൂ. ഭ്രൂണത്തിന്റെ സങ്കീര്‍ണമായ വളര്‍ച്ച കണക്കിലെടുക്കുമ്പോള് കൂടുതല് ജന്മസിദ്ധരോഗങ്ങള് ഉണ്ടാകുന്നില്ല എന്നത് അദ്ഭുതകരമാണ്.\n"http://web-edition.sarvavijnanakosam.gov.in/index.php?title=%E0%B4%9C%E0%B4%A8%E0%B5%8D%E0%B4%AE%E0%B4%B8%E0%B4%BF%E0%B4%A6%E0%B5%8D%E0%B4%A7%E0%B4%B0%E0%B5%8B%E0%B4%97%E0%B4%99%E0%B5%8D%E0%B4%99%E0%B4%B3%E0%B5%8D%E2%80%8D" എന്ന താളില്‍നിന്നു ശേഖരിച്ചത്\nഈ താള് അവസാനം തിരുത്തപ്പെട്ടത് 09:02, 28 ജനുവരി 2016.\nഈ താള് 101 തവണ സന്ദര്‍ശിക്കപ്പെട്ടിട്ടുണ്ട്.


യൂറോപ്പിനു പിന്നാലെ ചൈനയിലും പ്രളയം; 12 മരണം - World Malayalee Voice\nയൂറോപ്പിനു പിന്നാലെ ചൈനയിലും പ്രളയം; 12 മരണം\nwmvadmin2 Jul 21, 2021 08:48 36\nസെന്‍ട്രല് ചൈനയിലുണ്ടായ കനത്ത പ്രളയത്തില് 12 പേര് മരിച്ചു. ഒരു ലക്ഷത്തിലേറെ പേരെ വീടുകളില് നിന്ന് മാറ്റി പാര്‍പ്പിച്ചു. ഹെനാന് പ്രവിശ്യയുള്‍പ്പെടെ രാജ്യത്തെ ഒരു ഡസനോളം നഗരങ്ങളെ പ്രളയം ബാധിച്ചു.9കോടിയിലേറെ ജനങ്ങള് വസിക്കുന്ന ഹനാന് പ്രവിശ്യയെയാണ് പ്രളയം കാര്യമായി ബാധിച്ചത്. പ്രവിശ്യയിലെ വിമാന യാത്രകളും ട്രെയിന് ഗതാഗതവും നിര്‍ത്തി വെച്ചിരിക്കുകയാണ്.\nകഴിഞ്ഞയാഴ്ച തുടങ്ങിയ മഴ ചൊവ്വാഴ്ചയോടെ ശക്തി പ്രാപിക്കുകയായിരുന്നു. രാജ്യത്തെ ഡാമുകളില് ക്രമാതീതമായ ജലനിരപ്പ് ഉയര്‍ന്നു. ഡാമുകളിലേക്കുള്ള നദിയൊഴുക്ക് വഴി തിരിച്ചു വിടാന് സൈന്യത്തെ വിന്യസിച്ചിട്ടുണ്ട്.\nഷെന്‍ഗ്‌സുയില് 700 ഓളം യാത്രക്കാര് 40 മണിക്കൂറോളം ട്രെയിനില് കുടുങ്ങിക്കിടന്നു. നഗരത്തിലെ ഒരു ആശുപത്രിയില് ഇലക്‌ട്രിസിറ്റി പോയതു മൂലം 600 ഓളം രോഗികളെ മറ്റൊരിടത്തേക്ക് മാറ്റേണ്ടി വരുന്നു. വെള്ളപ്പൊക്കത്തിന്റെ ദൃശ്യങ്ങളും പുറത്തു വരുന്നുണ്ട്. പ്രളയത്തില് ജനങ്ങളുടെ ജീവനും സ്വത്തും സംരക്ഷിക്കാന് മുന്‍ഗണന കൊടുക്കണമെന്ന് എല്ലാ വകുപ്പുകളോടും നിര്‍ദ്ദേശിച്ചതായി പ്രസിഡന്റ് ഷി ജിന് പിങ് പറഞ്ഞു.\nകഴിഞ്ഞ ആഴ്ച പശ്ചിമ യൂറോപ്യന് രാജ്യങ്ങളില് പ്രളയം ദുരന്തം വിതച്ചിരുന്നു.\nAnannyah Kumari, 1st transgender RJ, found dead in Kochi


കാഴ്ചകൾ ഒരുപാടുള്ള ദിണ്ടിഗൽ |5Must visit Places in Dindigul - Malayalam Nativeplanet\n» കാഴ്ചകൾ ഒരുപാടുള്ള ദിണ്ടിഗൽ\nPublished: Tuesday, July 16, 2019, 18:00 [IST]\nചേരരാജാക്കന്മാരും ചോളന്മാരും പല്ലവരും മാറിമാറി ഭരിച്ച് തമിഴ്നാട്ടിലെ നിർണ്ണായക ഇടങ്ങളിലൊന്നായി മാറിയ നാട്...മധുരയിൽ നിന്നും 70 കിലോമീറ്റർ അകലെ ചരിത്ര സ്ഥാനമായി അടയാളപ്പെടുത്തിയിരിക്കുന്ന ദിണ്ടിഗലിൽ കാഴ്ചകൾ ഒത്തിരിയുണ്ട്. കഴിഞ്ഞ കാലത്തിന്റെ അടയാളങ്ങൾ തേടി നടക്കുന്ന ഒരു ചരിത്ര സഞ്ചാരിയെ സംബന്ധിച്ചെടുത്തോളം തീർച്ചയായും കണ്ടിരിക്കേണ്ട ഇടമാണിത്. പച്ചപ്പിനാൽ ചുറ്റപ്പെട്ട് കിടക്കുന്ന ദിണ്ടിഗലിന്റെ വിശേഷങ്ങളിലേക്ക്...\n17-ാം നൂറ്റാണ്ടിൽ നിർമ്മിക്കപ്പെട്ട ദിണ്ടിഗൽ കോട്ടയാണ് ഇവിടുത്തെ പ്രധാന ആകർഷണങ്ങളിലൊന്നാമത്തേത്. പാറക്കെട്ടുകൾ നിറഞ്ഞ ഒരു കുന്നിനു മുകളിലായി സ്ഥിതി ചെയ്യുന്ന ഈ കോട്ട ചരിത്ര പ്രാധാന്യം കൊണ്ടും നിർമ്മാണത്തിലെ പ്രത്യേകതകൾ കൊണ്ടും പ്രസിദ്ധമാണ്. ഡിണ്ടിഗലിന്റെ ചരിത്രത്തെക്കുറിച്ച് മനസ്സിലാക്കുവാൻ സഹായിക്കുന്ന ഇടം കൂടിയാണിത്. മനോഹരമായ ഒരു ക്ഷേത്രത്തിന്റെയും മണ്ഡപത്തിന്‍റെയും കാഴ്ചകൾ ഇവിടെ കാണാം. മധുര രാജാക്കന്മാർ നിർമ്മിച്ചതാണെങ്കിലും ടിപ്പു സുൽത്താനും ഇവിടെ ഭരിച്ചിരുന്നു.\nശ്രീ അഭിരാമി അമ്മൻ ക്ഷേത്രം\nക്ഷേത്രങ്ങളുടെ സാന്നിധ്യമില്ലാതെ ഇന്ത്യയിലെ ഒരു ചരിത്ര സ്ഥലത്തിന്റെയും കഥകൾ പൂർത്തിയാവില്ല എന്നാണ് വിശ്വാസം. ഒരു നഗരത്തിന്റെ വെറും കഥകൾ മാത്രമല്ല, അതിൻറെ ചരിത്രവും എങ്ങനെ രൂപപ്പെട്ടു എന്നതൊക്കെയും ഇവിടുത്തെ ക്ഷേത്രങ്ങളിൽ നിന്നും ആരാധനാലയങ്ങളിൽ നിന്നും മനസ്സിലാക്കാം. അങ്ങനെ ഒരു ചരിത്രം പറയുന്ന ഇടമാണ് ദിണ്ടിഗലിലെ അഭിരാമി അമ്മൻ ക്ഷേത്രം. ഇവിടുത്തെ ഏറ്റവും പ്രശസ്തമായ ക്ഷേത്രങ്ങളിലൊന്നാണിത്. ശ്രീനിവാസ പെരുമാൾ ക്ഷേത്രം, കാളഹസ്തീശ്വര ജ്ഞാനാംബിക ക്ഷേത്രം തുടങ്ങിയവയാണ് ഇവിടുത്തെ പ്രധാന ക്ഷേത്രങ്ങൾ.\n18-ാം നൂറ്റാണ്ടിൽ ടിപ്പു സുൽത്താന്റെ പിതാവായിരുന്ന ഹൈഗർ അലി നിർമ്മിച്ച ബെഗുംപൂർ മോസ്ക് ഇവിടുത്തെ ഏറ്റവും പുരാതന നിർമ്മിതികളിലൊന്നാണ്. ദിണ്ടിഗൽ കോട്ടയുടെ കാഴ്ചവട്ടത്തിൽ തന്നെ സ്ഥിതി ചെയ്യുന്ന ഇവിടെയാണ് ഹൈഗർ അലിയുടെ സഹോദരിയായ അമറുന്നീസ ബീഗത്തിന്റെ ഖബറിടം സ്ഥിതി ചെയ്യുന്നത്. അങ്ങനെയാണ് ഇവിടം ബീഗംപൂർ എന്നറിയപ്പെടുന്നത്. വർഷം തോറും ആയിരക്കണക്കിനി വിശ്വാസികൾ എത്തിച്ചേരുന്ന ഒരു തീർഥാടന കേന്ദ്രമാണിത്. മുഗൾ വാസ്തുവിദ്യയനുസരിച്ചാണ് ഇത് നിർമ്മിച്ചിരിക്കുന്നത്.\nദിണ്ടിഗലിലെ ചരിത്ര കാഴ്ചകളിൽ നിന്നും മാറി പ്രകൃതിയുടെ കാഴ്ചകളിലേക്ക് കടന്നു ചെല്ലുവാൻ താല്പര്യമുള്ളവർക്ക് പോകാൻ പറ്റിയ ഇടമാണ് സിരുമലൈ ഹിൽസ്. ഫോട്ടോഗ്രഫിക്കും പച്ചപ്പിനും പേരുകേട്ട ഇവിടം ജൈവവൈവിധ്യത്തിന്റെ കാര്യത്തിലും സമ്പന്നമാണ്.\nസെന്‍റ് ജോസഫ് ചർച്ച്\nദിണ്ടിഗലിലെ മറ്റൊരു ആകർഷണമാണ് ഇവിടുത്തെ സെന്‍റ് ജോസഫ് ചർച്ച്. ഈ പ്രദേശത്തെ ഏറ്റവും മനോഹര ദേവാലയങ്ങളിലൊന്നായ ഇത് 19-ാം നൂറ്റാണ്ടിലാണ് നിർമ്മിക്കുന്നത്. നഗരത്തിനു നടുവിലായി സ്ഥിതി ചെയ്യുന്ന ഈ ദേവാലയം ഗ്ലാസ് വർക്കുകള്‍ക്കും പ്രശസ്തമാണ്. ആയിരക്കണക്കിന് സന്ദര്‍ശകർ ഓരോ വർഷവും ഇവിടെ എത്തുന്നു.\nRead more about: tamil nadu forts history


പടച്ചോൻ ആയിട്ടാണ് യൂസുഫലി സാറിനെ കാണിച്ച് തന്നത്; ആമിനയ്ക്ക് ഇനി സ്വന്തം വീട്ടിൽ കിടന്നുറങ്ങാം... - OMF Media Live\nNews Updates പടച്ചോൻ ആയിട്ടാണ് യൂസുഫലി സാറിനെ കാണിച്ച് തന്നത്; ആമിനയ്ക്ക് ഇനി സ്വന്തം വീട്ടിൽ കിടന്നുറങ്ങാം…\nപടച്ചോൻ ആയിട്ടാണ് യൂസുഫലി സാറിനെ കാണിച്ച് തന്നത്; ആമിനയ്ക്ക് ഇനി സ്വന്തം വീട്ടിൽ കിടന്നുറങ്ങാം…\nജ പ്തി ഭീ ഷണി നീങ്ങി. മനം നിറഞ്ഞ് ആമിന ഉമ്മ. ബാങ്ക് വായ്പ തീർത്ത് വാക്ക് പാലിച്ച എം എ യൂസഫലിക്ക് നന്ദി പറഞ്ഞ് കുടുംബം. ആമിന ഉമ്മയ്ക്കും കുടുംബത്തിനും ഇനി കാഞ്ഞിരമറ്റത്തെ സ്വന്തം വീട്ടിൽ സ്വസ്ഥമായി അന്തിയുറങ്ങാം. വായ്പ അടവോ, ജ പ്തി ഭീ ഷണിയോ ഓർത്ത് ആമിന ഉമ്മയുടെ കണ്ണുകളിനി നിറയില്ല. എല്ലാത്തിനും എം എ യൂസഫലിയോട് നന്ദി പറയുകയാണ് ആമിന ഉമ്മയും കുടുംബവും. തൊഴിലുറപ്പ് ജോലിയ്ക്കിടയിൽ ആരോ കാണാൻ വന്നിരിക്കുന്നതറിഞ്ഞ് വീടിന് സമീപത്തേക്ക് ആമിന ഉമ്മയും ഭർത്താവ് സെയ്ദ് മുഹമ്മദും ഓടിയെത്തി. ചെളി പുരണ്ട വസ്ത്രം പോലും മാറാതെ,\nഎത്തിയവരോട് കാര്യമെന്തെന്ന് ആമിന തിരക്കി. ലുലു ഗ്രൂപ്പിലെ ജീവനക്കാരെന്ന് അറിയിച്ചപ്പോഴും ഒന്നും മനസ്സിലാകാതെ ആമിന നിന്നു. യൂസഫലി ഉറപ്പ് നൽകിയതനുസരിച്ച് കീച്ചേരി സർവ്വീസ് സഹകരണ ബാങ്കിൽ വായ്പയും കുടിശ്ശികയുമായി അടയ്ക്കാനുണ്ടായിരുന്ന 3,81,160 രൂപ അടച്ച് തീർത്തതായി ജീവനക്കാർ ആമിനയോട് പറഞ്ഞു. വായ്പ അടവും പലിശയും ബാങ്കിൽ കെട്ടിവെച്ചതിൻ്റെ രസീത് ലുലു ഗ്രൂപ്പ് മീഡിയ കോർഡിനേറ്റർ എൻ ബി സ്വരാജ് ആമിനയുടെ കൈകളിൽ ഏൽപ്പിച്ചു. ഒരു നിമിഷം ആശ്ചര്യപ്പെട്ട് നിന്ന ആമിനയുടെ കണ്ണുകൾ നിറഞ്ഞു.\nസ ങ്കടം വൈകാതെ പുഞ്ചിരിക്ക് വഴിമാറി. ജ പ്തി ഭീ ഷണി നീങ്ങിയത് സത്യമെന്ന് ബോധ്യപ്പെട്ടതോടെ വാക്ക് പാലിച്ച യൂസഫലിക്ക് ഹൃദയത്തിൻ്റെ ഭാഷയിൽ ആമിന നന്ദി പറഞ്ഞു. പുരയിടം ജ പ്തി ഭീ ഷണിയിലായ സ ങ്കടം ഇന്നലെ യൂസഫലിയോട് നേരിട്ട് പറയുമ്പോൾ എല്ലാ വി ഷമങ്ങൾക്കും ഇത്രവേഗം പരിഹാരമാകുമെന്ന് ആമിന ഒരിക്കലും കരുതിയിരുന്നില്ല. ക്യാൻസർ രോ ഗബാധിതനായ ആമിനയുടെ ഭർത്താവ് സെയ്ദ് മുഹമ്മദിനുള്ള ചികിത്സ ആവശ്യങ്ങൾക്കടക്കം 50,000 രൂപയും യൂസഫലിയുടെ നിർദേശപ്രകാരം കൈമാറി. ബാങ്കിൽ പണമടച്ച രസീത് കൈമാറി ലുലു ഗ്രൂപ്പ് ജീവനക്കാർ മടങ്ങുമ്പോഴും\nനിറഞ്ഞ സന്തോഷവും ആശ്ചര്യവുമായിരുന്നു ആമിനയുടെയും സെയ്ദ് മുഹമ്മദിൻ്റെയും മുഖങ്ങളിൽ. ആമിനയുടെ കുടുംബം കാഞ്ഞിരമറ്റം കീച്ചേരി സർവ്വീസ് സഹകരണ ബാങ്കിൽ നിന്നാണ് വീടിരിയ്ക്കുന്ന സ്ഥലം പണയം വെച്ച് നേരത്തെ വായ്പ എടുത്തിരുന്നത്. മകളുടെ വിവാഹ ആവശ്യത്തിനായിരുന്നു വായ്പ. സെയ്ദ് മുഹമ്മദിൻ്റെ ചികിത്സയ്ക്കും മറ്റുമായി ചെലവുകൾ വരിയും അടവ് മുടങ്ങുകയും ചെയ്തതോടെ സ്ഥലം ജപ് തി ഭീഷ ണിയിലായി. വായ്പ തുകയായ 214242 രൂപയും, പ ലിശയും പിഴ പ ലിശയുമടക്കം ആകെ 3,81,160 രൂപയാണ് ആമിന ഉമ്മക്ക് വേണ്ടി യൂസഫലി ബാങ്കിൽ കെട്ടിവെച്ചത്.\nവാ യ്പയ്ക്ക് വേണ്ടി ബാങ്കിൻ്റെ പേരിലാക്കിയ ഭൂമിയുടെ രേഖകൾ ഇന്ന് തന്നെ ആമിനയുടെ പേരിലാക്കി ബാങ്ക് തിരികെ നൽകും. ഹെലികോപ്ടർ അപ കട സമയത്ത് ജീവൻ രക്ഷിച്ച രാജേഷിൻ്റെ കുടുംബത്തിന് നന്ദി പറയാൻ പനങ്ങാട് എത്തിയപ്പോഴാണ് തൻ്റെ സ ങ്കടം അറിയിക്കാൻ ആമിന ഉമ്മ യൂസഫലിക്ക് മുന്നിലെത്തിയത്. ആമിനയുടെ വി ഷമം ചോദിച്ച് മനസിലാക്കിയ ഉടൻ ബാങ്കിൽ പണം കെട്ടിവെച്ച് എത്രയും വേഗം ജപ് തി ഭീ ഷണി ഒഴിവാക്കാൻ ലുലു ഗ്രൂപ്പ് ജീവനക്കാരോട് യൂസഫലി നിർദ്ദേശിക്കുകയായിരുന്നു.\nPrevious articleസീരിയൽ താരം അർച്ചന സുശീലൻ വിവാഹിതയായി; വീഡിയോ\nNext articleതാടി വെച്ച് കിടു ലുക്കിൽ ദിലീപ്, ക്യൂട്ട് പുഞ്ചിരിയുമായി കാവ്യ; ഫോട്ടോസ് വൈറൽ


ശതകോടീശ്വരന് മന്ത്രി പദത്തിലേക്ക് :: Janmabhumi Daily\nThursday 25 May 2017 4:53 am IST\nആലപ്പുഴ: ശതകോടീശ്വരനായ കുവൈറ്റ് ചാണ്ടി എന്ന തോമസ്ചാണ്ടി ഇനി തൊഴിലാളി വര്‍ഗ്ഗപാര്‍ട്ടി നയിക്കുന്ന മന്ത്രിസഭയില് അംഗം. പെണ്‍കെണിയില് പെട്ട്, ഗതാഗത മന്ത്രിയായിരുന്ന എ.കെ. ശശീന്ദ്രന് രാജിവച്ച ഒഴിവിലേക്കാണ് പ്രവേശം. നൂറുകോടി രൂപയുടെ ആസ്തിയാണ് ചാണ്ടിക്കുള്ളത്. കുട്ടനാട് മണ്ഡലത്തെ പ്രതിനിധീകരിക്കുന്ന ആദ്യത്തെ മന്ത്രിയാണ് ഇദ്ദേഹം. കേരളപ്പിറവിക്കു മുമ്പ് കുട്ടനാടിനെ പ്രതിനിധീകരിച്ച കെ.എം. കോര മന്ത്രിസ്ഥാനം വഹിച്ചിട്ടുണ്ട്. കുവൈറ്റില് വ്യവസായം നടത്തുന്നയാളാണ് തോമസ് ചാണ്ടി. നിരവധി വിദ്യാഭ്യാസ സ്ഥാപനങ്ങളുണ്ട്. കുവൈറ്റ് യുണൈറ്റഡ് ഇന്ത്യന് സ്‌കൂള് ചെയര്‍മാനാണ്. ദാവീദ്പുത്രന് ചാരിറ്റബിള് സൊസൈറ്റി ചെയര്‍മാനാണ്. മൂന്നാം തവണയാണ് കുട്ടനാട് എംഎല്‍എയാകുന്നത്. ഇത്തവണ തെരഞ്ഞെടുപ്പില് വിജയിച്ച ഉടന് താനായിരിക്കും ജലവിഭവവകുപ്പു മന്ത്രിയെന്ന് ചാണ്ടിയുടെ പ്രഖ്യാപനം എല്‍ഡിഎഫിനെ വെട്ടിലാക്കി. എന്നാല് സിപിഎം നേതൃത്വം ചാണ്ടിയെ കയ്യൊഴിയുകയായിരുന്നു. തെരഞ്ഞെടുപ്പുവേളയില് സിപിഎമ്മിലെ പ്രമുഖ നേതാക്കള് ചാണ്ടിക്കുവേണ്ടി സജീവമായി പ്രവര്‍ത്തിച്ചത് വിവാദത്തിനിടയാക്കിയിരുന്നു. കോണ്‍ഗ്രസുകാരനായിരുന്ന ചാണ്ടി, കെ. കരുണാകരന്റെ അടുത്ത ആളായിരുന്നു. കരുണാകരന് കോണ്‍ഗ്രസ് വിട്ട് ഡെമോക്രാറ്റിക് ഇന്ദിരാ കോണ്‍ഗ്രസ് രൂപീകരിച്ചപ്പോള് അദ്ദേഹത്തോടൊപ്പം പോയി. പിന്നീട് ഡിഐസി എന്‍സിപിയില് ലയിച്ചു. കെ. കരുണാകരന് എന്‍സിപി വിട്ട് വീണ്ടും കോണ്‍ഗ്രസിലേക്ക് മടങ്ങിയപ്പോഴും ചാണ്ടി എന്‍സിപിയില് തുടര്‍ന്നു. 2006ല് യുഡിഎഫ് സ്ഥാനാര്‍ത്ഥിയായി കുട്ടനാട്ടില് നിന്ന് ആദ്യമായി മത്സരിച്ച് വിജയിച്ചു. 2011ലും 2016ലും എന്‍സിപി സ്ഥാനാര്‍ത്ഥിയായി തുടര്‍ച്ചയായി വിജയിച്ചു. കുട്ടനാട്ടിലെ കുടിവെള്ളപ്രശ്‌നത്തിനു പരിഹാരം ഉണ്ടാക്കുമെന്ന ഉറപ്പാണ് ചാണ്ടിയുടെ വിജയത്തിന് കാരണമായത്. എന്നാല് കുടിവെള്ള പ്രശ്‌നം പരിഹരിക്കാന് ഇന്നും കഴിഞ്ഞിട്ടില്ലെന്ന ആക്ഷേപം നിലനില്‍ക്കുന്നു. ഉമ്മന്‍ചാണ്ടി മന്ത്രിസഭയുടെ കാലയളവില് ചികിത്സാ ചെലവിനായി രണ്ടുകോടി രൂപ പൊതുഖജനാവില് നിന്നുവാങ്ങിയത് വിവാദമായിരുന്നു. ചാണ്ടിയുടെ മന്ത്രിസ്ഥാനത്തോടെ ആലപ്പുഴക്ക് നാലുമന്ത്രിമാരായി. ഇതുകൂടാതെ പ്രതിപക്ഷനേതാവും ആലപ്പുഴക്കാരനാണ്. ഇതോടെ കണ്ണൂരിനെ മറികടന്ന് ആലപ്പുഴ ഏറ്റവും കൂടുതല് മന്ത്രിമാരുള്ള ജില്ലയാണ്. ഭാര്യ: മേഴ്‌സി ചാണ്ടി. മക്കള്: ഡോ. ബെറ്റി ലെനി (പെന്‍സില്‍വാനിയ യൂണിവേഴ്‌സിറ്റി പ്രൊഫസര്), ഡോ. ഡോബി ചാണ്ടി (കൊച്ചി ലേക്‌ഷോര് ആശുപത്രി), ടെസി ചാണ്ടി (കുവൈറ്റ്).\nഎസ്എഫ്‌ഐ ജില്ലാ സമ്മേളനം: ടി.പി.ശ്രീനിവാസനെ മര്‍ദ്ദിച്ച പ്രതി ജില്ലാ സെക്രട്ടറി പദത്തിലേക്ക്


India vs New Zealand World Cup match; Nottingham weather report - Malayalam MyKhel\n» നോട്ടിങ്ഹാമില് ഇന്ത്യയും ന്യൂസിലന്‍ഡും, മഴമൂലം കളി നടക്കുമോ?; സാധ്യതകള് ഇങ്ങനെ\nനോട്ടിങ്ഹാം: ഇംഗ്ലണ്ടില് നടന്നുകൊണ്ടിരുക്കുന്ന ലോകകപ്പില് തോല്‍വിയറിയാത്ത ഇന്ത്യയും ന്യൂസിലന്‍ഡും നേര്‍ക്കുനേര് വരുമ്പോള് കളിക്ക് ഭീഷണിയായി മഴ. ഇത്തവണ ലോകകപ്പില് മൂന്നു കളികളാണ് മഴമൂലം മുടങ്ങിയത്. തുടര്‍ച്ചായി പെയ്യുന്ന അപ്രതീക്ഷിത മഴ ടീമുകളുടെ വിജയ സാധ്യതകളെ കാര്യമായി ബാധിച്ചപ്പോള് സംഘാടകരും കടുത്ത ആശയക്കുഴപ്പത്തിലാണ്.\nനോട്ടിങ്ഹാമില് ഇന്ത്യയും ന്യൂസിലന്‍ഡ് തമ്മില് കളി നടക്കേണ്ട മൈതാനത്തും മഴ സാധ്യതയുണ്ട്. മഴമൂലം കളി വൈകിയേ തുടങ്ങൂ എന്നാണ് റിപ്പോര്‍ട്ടുകള്. ബുധനാഴ്ച രാത്രിമുതല് നഗരത്തില് മഴ പെയ്യുകയാണ്. പല പരിപാടികളും ഇതിനകം തന്നെ റദ്ദ് ചെയ്തിട്ടുമുണ്ട്. അതുകൊണ്ടുതന്നെ ഇന്ത്യ ന്യൂസിലന്‍ഡ് മത്സരം നടക്കാനുള്ള സാധ്യതതന്നെ സംശയത്തിലാണ്.\nമഴമൂലം ഇന്ത്യന് ടീം നെറ്റ്‌സിലെ പരിശീലനം വെട്ടിക്കുറക്കേണ്ടിവന്നു. വ്യാഴാഴ്ച കളി ദിവസം മുഴുവന് മഴപെയ്യാനുള്ള സാധ്യത 50 ശതമാനമാണ്. മുഴുവന് ഓവറുകളില് നടന്നില്ലെങ്കിലും മത്സരഫലം ഉണ്ടാകുന്ന രീതിയില് കളി നടത്താന് കഴിയുമെന്നാണ് സംഘാടകരുടെ പ്രതീക്ഷ. രാവിലെ മഴയില്ലെങ്കിലും വൈകിട്ട് മഴയുണ്ടായേക്കും. അതുകൊണ്ടുതന്നെ ടോസ് നിര്‍ണായകവുമാകും.\nമൂടിക്കെട്ടിയ അന്തരീക്ഷത്തില് ബാറ്റ് ചെയ്യേണ്ടിവരുന്ന ടീമിന് തോല്‍വിയായിരിക്കും ഫലം. വെസ്റ്റിന്‍ഡീസിനെതിരായ മത്സരം നടക്കാതിരുന്നത് നന്നായെന്ന് ദക്ഷിണാഫ്രിക്കന് ക്യാപ്റ്റന് കഴിഞ്ഞദിവസം പറഞ്ഞതും അതുകൊണ്ടുതന്നെ. മഴ കളിയുടെ ഫലം നിശ്ചയിക്കുന്നത് ടീമുകളുടെ സെമി സാധ്യതകളെ തന്നെ കാര്യമായി ബാധിക്കുമെന്നതിനാല് മഴമാറുമെന്നാണ് ഇന്ത്യന് ആരാധകരുടെയും പ്രതീക്ഷ.\n48 min ago പ്രായത്തട്ടിപ്പും വ്യാജ രേഖ ചമയ്ക്കലും ഇനി നടക്കില്ല; പുതിയ പദ്ധതികള് തയ്യാറാക്കി ബിസിസിഐ\nRead more about: india new zealand icc world cup 2019 world cup 2019 world cup cricket icc odi ലോകകപ്പ് 2019 ലോകകപ്പ് ക്രിക്കറ്റ് ഐസിസി ഏകദിനം ഇന്ത്യ ന്യൂസിലന്‍ഡ്\nStory first published: Thursday, June 13, 2019, 11:11 [IST]


ബാറ്റിംഗ് പരിശീലനത്തിനിടെ പന്ത് തലയില് കൊണ്ടു; സ്റ്റീവ് സ്മിത്ത് ആദ്യ ഏകദിനത്തിനില്ല | Steve Smith knock to head in nets, misses 1st ODI against England\nബാറ്റിംഗ് പരിശീലനത്തിനിടെ പന്ത് തലയില് കൊണ്ടു; സ്റ്റീവ് സ്മിത്ത് ആദ്യ ഏകദിനത്തിനില്ല\nസ്മിത്തിന് പരിക്കേറ്റിട്ടില്ലെങ്കിലും മുന്‍കരുതലെന്ന നിലക്കാണ് താരത്തെ ആദ്യ ഏകദിനത്തില് നിന്ന് മാറ്റി നിര്‍ത്തുന്നതെന്ന് ഓസ്ട്രേലിയന് ടീം മാനേജ്മെന്റ് അറിയിച്ചു\nLondon, First Published Sep 11, 2020, 8:26 PM IST\nമാഞ്ചസ്റ്റര്: നെറ്റ്സില് ബാറ്റിംഗ് പരിശീലനത്തിനിടെ തലയില് പന്തുകൊണ്ട ഓസ്ട്രേലിയന് താരം സ്റ്റീവ് സ്മിത്ത് ഇംഗ്ലണ്ടിനെതിരായ ഏകദിന പരമ്പരയിലെ ആദ്യ മത്സരത്തില് നിന്ന് പുറത്ത്. അവസാന നിമിഷമാണ് സ്മിത്തിനെ ഒഴിവാക്കാന് ഓസീസ് തീരുമാനിച്ചത്.\nസ്മിത്തിന് പരിക്കേറ്റിട്ടില്ലെങ്കിലും മുന്‍കരുതലെന്ന നിലക്കാണ് താരത്തെ ആദ്യ ഏകദിനത്തില് നിന്ന് മാറ്റി നിര്‍ത്തുന്നതെന്ന് ഓസ്ട്രേലിയന് ടീം മാനേജ്മെന്റ് അറിയിച്ചു. വ്യാഴാഴ്ച നെറ്റ്സില് ബാറ്റിംഗ് പരിശീലനം നടത്തുന്നതിനിടെ സപ്പോര്‍ട്ട് സ്റ്റാഫ് അംഗം ത്രോ ചെയ്ത പന്താണ് സ്മിത്തിന്റെ തലയില് കൊണ്ടത്. ഞായറാഴ്ച നടക്കുന്ന രണ്ടാം ഏകദിനത്തില് സ്മിത്ത് ഓസീസിനായി കളിക്കുമോ എന്നകാര്യം ഓസീസ് വ്യക്തമാക്കിയിട്ടില്ല.\nസ്മിത്തിന് പകരം മാര്‍ക്കസ് സ്റ്റോയിനസാണ് ഓസീസിനായി മൂന്നാം നമ്പറില് ബാറ്റിംഗിനറങ്ങിയത്. ഏകദിന പരമ്പരയിലെ ആദ്യ മത്സരത്തില് ടോസ് നഷ്ടമായി ബാറ്റ് ചെയ്യുന്ന ഓസ്ട്രേലിയ ഒടുവില് വിവരം ലഭിക്കുമ്പോള് 40 ഓവറില് അഞ്ച് വിക്കറ്റ് നഷ്ടത്തില് 218 റണ്‍സെടുത്തിട്ടുണ്ട്. ഐപിഎല്ലില് രാജസ്ഥാന് റോയല്‍സ് നായകന് കൂടിയായ സ്മിത്തിന് പരിക്കേറ്റത് റോയല്‍സിനെയും ആശങ്കയിലാഴ്ത്തിയിട്ടുണ്ട്.\nLast Updated Sep 11, 2020, 8:26 PM IST\nടി20 ലോകകപ്പ്: പന്തെറിയുന്നില്ലെങ്കില് ഹര്‍ദിക് പാണ്ഡ്യക്ക് പകരക്കാരന് വേണം: ബ്രെറ്റ് ലീ\nടി20 ലോകകപ്പ്: മുട്ടിലിരുന്ന് പ്രതിഷേധിക്കാതെ ക്വിന്‍റൺ ഡി കോക്ക്; വിവാദം കത്തിക്കാതെ ബവൂമ, അഭിനന്ദനപ്രവാഹം


ഗ്രേറ്റ് ബ്രിട്ടൻ സീറോ മലബാർ രൂപത രണ്ടാം വർഷ സുവാറ ബൈബിൾ ക്വിസ് മത്സരങ്ങളുടെ രജിസ്‌ട്രേഷൻ ആരംഭിച്ചു : Marian Pathram\nഈ വർഷത്തെ സുവാറ ബൈബിൾ ക്വിസ് മത്സരങ്ങളുടെ രജിസ്‌ട്രേഷൻ ആരംഭിച്ചു. രണ്ടായിരത്തില്പരം കുട്ടികൾ മത്സരിച്ച യൂറോപ്പിലെത്തന്നെ ഏറ്റവും വലിയ ഓൺലൈൻ ബൈബിൾ ക്വിസ് മത്സരമാണ് ഗ്രേറ്റ് ബ്രിട്ടൻ രൂപത വിശ്വാസപരിശീലനക്ലാസ്സുകളിലെ കുട്ടികൾക്കായി സുവാറ എന്ന പേരിൽ കഴിഞ്ഞ വര്ഷം സംഘടിപ്പിച്ചത് .\nകുട്ടികളുടെ പങ്കാളിത്തം കൊണ്ടും ദൈവജനത്തിന്റെ സഹകരണംകൊണ്ടും ഏറെ പ്രശംസപിടിച്ചുപറ്റിയ ഈ മത്സരം കുട്ടികൾ ബൈബിൾ പഠിക്കുക എന്ന ലഷ്യത്തിലുറച്ചുനിന്നുകൊണ്ട് ഈ വർഷവും നടത്തപെടുകയാണ്. രൂപത വിശ്വാസപരിശീലനക്ലാസ്സുകളിലെ കുട്ടികൾക്കും മുതിർന്നവർക്കുമായി നടത്തുന്ന ഈ മത്സരം മുൻ വര്ഷത്തേതുപോലെതന്നെ ഓൺലൈൻ ആയിട്ടാണ് നടത്തുക. ഈ വർഷം മുതിർന്നവർക്കും സുവാറ മത്സരത്തിൽ പങ്കെടുക്കാൻ അവസരം ഉണ്ടായിരിക്കും. മത്സരത്തിൽപങ്കെടുക്കുന്നതിനുള്ള പേരുകൾ രജിസ്റ്റർ ചെയ്യാനുള്ള അവസാന തിയതി ഒക്ടോബർ പത്തിനാണ് .\nമത്സരങ്ങൾ ഒക്ടോബർ ഇരുപത്തിമൂന്നിന് തുടങ്ങും.സെമി ഫൈനൽ മത്സരങ്ങൾ നവംബർ ഇരുപതാംതീയതി നടത്തി ഫൈനൽ മത്സരം ഡിസംബർ പതിനൊന്നാം തിയതി ലൈവ് ആയി നടത്താവുന്ന രീതിയിലാണ് ക്രമീകരിച്ചിരിക്കുന്നത്. ആദ്യ റൗണ്ട് മത്സരങ്ങൾ മൂന്ന് ആഴ്ചകളായി നടത്തി ഏറ്റവും കൂടുതൽ മാർക്കുകൾ നേടുന്ന അമ്പതുശതമാനം കുട്ടികൾ സെമി ഫൈനൽ മത്സരത്തിന് യോഗ്യതനേടും . സെമി ഫൈനൽ മത്സരത്തിൽ ഓരോ ഏജ് ഗ്രൂപ്പിൽനിന്നും ഏറ്റവും കൂടുതൽ മാർക്കുകൾ നേടുന്ന അഞ്ച് മത്സരാർത്ഥികൾ ഫൈനലിലേക്ക് യോഗ്യത നേടും .\nമത്സരങ്ങളെക്കുറിച്ച് കൂടുതൽ അറിയുന്നതിനും പേരുകൾ രജിസ്റ്റർ ചെയ്യുന്നതിനുമായി ബൈബിൾ അപ്പോസ്റ്റലേറ്റ് വെബ്സൈറ്റ് സന്ദർശിക്കുക. http://smegbbiblekalotsavam.com/\nമാതാപിതാക്കള് കാശുരൂപം ധരിക്കുന്നതുകൊണ്ട് മക്കള്‍ക്കെന്താണ് പ്രയോജനം?\nപതിനെട്ടാം ദിവസം-26-09-2021- വിശുദ്ധ ലൂയിസ് ഡി മോൺഫോർട്ടിന്റെ ക്രമമനുസരിച്ചുള്ള ദൈവമാതാവിന്റെ വിമല ഹൃദയ പ്രതിഷ്ടാ ഒരുക്കം


നീ ഇവിടെയാണ്: വീട് / എഡിറ്ററിൽ നിന്നുള്ള വാക്കുകൾ / എഡിറ്റോറിയൽ / ഭക്ഷ്യ ഉല്പാദനം - നമ്മൾ എവിടെ പോകുന്നു?\nഭക്ഷണ ഉത്പാദനം സംബന്ധിച്ച ഏറ്റവും നല്ല സ്ലൈഡ് ഷോ അവതരണത്തിൽ ഞാൻ ഇന്ന് ഇടറി. ഇത് ലോക വൈഡ് സ്റ്റാറ്റിസ്റ്റിക്സ് കൊണ്ട് നിറഞ്ഞിരിക്കുകയാണ്. ഈ അത്ഭുതകരമായ അവതരണത്തിൽ നിന്നുള്ള ചില വിവരങ്ങൾ ഇതാ:\nമൊത്തം ഭക്ഷ്യ ഉൽപ്പാദനം\nഭാവിയിലെ ജനസംഖ്യാ വളർച്ച\nകാർഷിക മേഖലയിൽ ഉപയോഗിക്കുന്ന ഭൂമിയുടെ പിണ്ഡത്തിന്റെ%\nഭക്ഷണം മാലിന്യങ്ങൾ: എവിടെ നിന്നും എത്ര\nകാലാവസ്ഥാ മാറ്റങ്ങളെ ബാധിക്കുന്നു\nഎന്നെ വിശ്വസിക്കൂ! ഈ അവതരണം കാണുന്ന സമയം നിങ്ങളുടെ ശ്രദ്ധയിൽപ്പെടും!\nഒരു സുസ്ഥിര ഭക്ഷണ ഭാവി സൃഷ്ടിക്കുക: ഇടക്കാല കണ്ടെത്തലുകൾ നിന്ന് വേൾഡ് റിസോഴ്സ് ഇൻസ്റ്റിറ്റിയൂട്ട് (WRI)


യുപിയില് യോഗിയുടെ ഏക പ്രതിയോഗി, പെരുമാറ്റത്തില് ഇന്ദിരാഗാന്ധി, പ്രിയങ്ക ഒരു രാഷ്ട്രീയ നേതാവാകുന്നത് ഇങ്ങനെ » Newsthen\nNews ThenSeptember 6, 2020\nഐ എന് സിയുടെ തറവാട്ടമ്മയായ സോണിയ ഗാന്ധിയുടെ പുത്രിയായ പ്രിയങ്ക\nഇന്ത്യന് ജനതയുടെ വലിയൊരു വിഭാഗത്തിനും എല്ലായ്പ്പോഴും ഒരു പ്രഹേളികയായിരുന്നു.\nസൈക്കോളജിയില് തന്റെ ബിരുദം പൂര്‍ത്തിയാക്കിയതിനു ശേഷം കോണ്‍ഗ്രസ്സിനോടുള്ള തന്റെ കൂറ് ഉറപ്പാക്കി. തന്റെ കുടുംബത്തിനു വേണ്ടി പ്രചാരണ മാനേജര് എന്ന സ്ഥാനമേറ്റെടുത്ത് ഐ എന് സിയുടെ രാഷ്ട്രീയത്തിന്റെ തിരശ്ശീലയ്ക്ക് പിന്നില് നില്ക്കുവാനായി അവര് തിരഞ്ഞെടുത്തു. അവിടെ, 2007 അസംബ്ലി തിരഞ്ഞെടുപ്പ് കാലയളവില് പാര്‍ട്ടിയ്ക്കുള്ളിലുണ്ടായ അഭിപ്രായഭിന്നതയെ ശാന്തമാക്കുന്നതിനായി ശ്രമിച്ചു. ഗാന്ധി കുടുംബത്തിനുള്ള മുതല്ക്കൂട്ട് എന്ന് തികച്ചും തെളിയിച്ചുകൊണ്ട് ഒടുവില് അവര് രാഷ്ട്രീയ ജീവിതത്തിലേയ്ക്ക് പ്രവേശിച്ചു. അവിടെ അവര് ഉത്തര് പ്രദേശിന് (ഈസ്റ്റ്) വേണ്ടി കോണ്‍ഗ്രസ്സ് ജനറല് സെക്രട്ടറിയായി നിയമിക്കപ്പെട്ടു.\nമുത്തശ്ശി ഇന്ദിരാഗാന്ധിയുമായി കാഴ്ചയിലും പെരുമാറ്റത്തിലും അവര്‍ക്കുണ്ടായിരുന്ന അപൂര്‍വമായ സാമ്യമായിരുന്നു പ്രിയങ്കയുടെ ഈ വരവിന് കാരണം. അതേസമയം, തിരക്കുകളില്‍നിന്ന് ഏറെ മാറിനിന്നിരുന്ന, തന്നിലേക്കുമാത്രം ഒതുങ്ങി ജീവിക്കുന്ന പ്രിയങ്കയെ ആരും അറിഞ്ഞതുമില്ല. എന്നാല് അങ്ങനെ ഒരു കാലവും പ്രിയങ്കയ്ക്ക് ഉണ്ടായിരുന്നു. 12-ാം വയസ്സിലെ മുത്തശ്ശി ഇന്ദിരാ ഗാന്ധിയുടെ വിയോഗവും 19-ാം വയസ്സിലെ അച്ഛന് രാജീവ് ഗാന്ധിയുടെ വിയോഗവും ഒട്ടൊന്നുമല്ല പ്രിയങ്കയെ തളര്‍ത്തിയത്. മുത്തശ്ശി പ്രധാനമന്ത്രിയോയിരുന്നതോ അച്ഛന് പൈലറ്റ് ആയിരുന്നതോ കണക്കിലെടുക്കുമ്പോള് ഒരു സാധാരണ ജീവിതം നയിച്ചിരുന്ന ഒരു കുടുബമായിരുന്നു പ്രിയങ്കയുടേത്. ഇടയ്ക്കിടെ കേള്‍ക്കുന്ന സാമൂഹ്യ പ്രശ്‌നങ്ങളില് നിന്നെല്ലാം സ്‌കൂള് ജീവിതം വീടിനുളളിലായി. പിന്നെ അച്ഛന്റെ രാഷ്ട്രീയ പ്രശ്‌നങ്ങള്, മാധ്യമങ്ങളും പ്രതിപക്ഷങ്ങളും അച്ഛനെതിരെ തിരിയുന്ന വാര്‍ത്തകള് ഇതൊക്കെ ഒരു സാധാരണ ബാല്യത്തില് നിന്ന് പ്രിയങ്കയടെ ജീവിതം അകലെയായിരുന്നു.\nപഠനത്തിലും മറ്റ് ആക്ടിവിറ്റീസിനും അതീവ തല്‍പ്പര്യയായ കുട്ടി മാധ്യമങ്ങളില് നിന്നുളള സമ്മര്‍ദ്ദങ്ങള് കൂടിയതോടെ ഒറ്റപ്പെട്ട ജീവിതം നയിക്കാന് ആഗ്രഹിക്കുകയായിരുന്നു. പിന്നീട് റോബര്‍ട്ട് വദ്രയുമായുളള വിവാഹ ശേഷവും ആ സ്വകാര്യത നിലനിര്‍ത്താന് അവര് ശ്രമിച്ചു. എന്നാല് എനിക്കുണ്ടായ ബാല്യകാല ജീവിതം കുട്ടികള്‍ക്കും ഉണ്ടാവരുത് എന്ന് ആഗ്രഹിച്ച ഒരു അമ്മ. അതേ സംരക്ഷണം ഇപ്പോഴും അവര് സ്വന്തം കുട്ടികള്‍ക്ക് നല്‍കുന്നു.\nഅതേസമയം, അവരുടെ രാഷ്ട്രീയ ജിവിതം തികച്ചും വ്യത്യസ്തമായിരുന്നു.\nരാഷ്ട്രീയ ചിത്രം മാറിമറയാന് നിമിഷങ്ങള് മതി. ഒരൊറ്റ സംഭവം മതി… പക്ഷേ ആ അവസരങ്ങള് കൃത്യമായി വിനിയോഗിക്കുന്നതിലാണ് ഒരു നേതാവിന്റെ ഉദയവും കഴിവും അതായിരുന്നു പ്രിയങ്ക ഗാന്ധി.\n1999ല് 27-ാം വയസ്സില്, ലോക്സഭാ തിരഞ്ഞെടുപ്പില് മത്സരിക്കണോ വേണ്ടയോ എന്ന തീരുമാനമെടുക്കാനാവാതെ വിഷമിക്കുകയായിരുന്നു പ്രിയങ്ക. അങ്ങനെ പത്തുദിവസത്തെ ധ്യാനപരിശീലനത്തിനായി അവര് ‘വിപാസന സെന്ററി’ലെത്തി. താന് രാഷ്ട്രീയത്തില് ചേരാനാഗ്രഹിക്കുന്നില്ലെന്ന് അവിടെനിന്ന് അവര് തിരിച്ചറിഞ്ഞു. പിന്നീട് അവരുടെ രാഷ്ട്രീയ ഇടപെടല് അമ്മയുടെയും സഹോദരന്റെയും തിരഞ്ഞെടുപ്പ് പ്രചാരണങ്ങള്‍പോലുള്ള ചെറിയ കാര്യങ്ങളിലൊതുങ്ങി.\n2019ലെ ലോക്സഭാ തിരഞ്ഞെടുപ്പിന് ആഴ്ചകള്‍ക്കുമുമ്പ് തന്റെ രാഷ്ട്രീയപ്രവേശനം പ്രഖ്യാപിച്ച് പ്രിയങ്ക സര്‍വരെയും ഞെട്ടിച്ചു. അതിലേറ്റവും ശ്രദ്ധേയമായത്, ദേശീയതലത്തില് അവര് വലിയൊരു ചുമതല ഏറ്റെടുക്കുകയോ ഒരു സീറ്റില് മത്സരിക്കുകയോ ചെയ്തില്ലെന്നുള്ളതാണ്. പകരം, എ.ഐ.സി.സി. ജനറല് സെക്രട്ടറിയെന്നനിലയില് ഏറ്റവും വെല്ലുവിളിനിറഞ്ഞ യു.പി.യിലെ പാര്‍ട്ടി സംഘടനയും സൗഭാഗ്യങ്ങളും തിരിച്ചുപിടിക്കുകയെന്നതാണ് അവര് തിരഞ്ഞെടുത്തത്.\nഉത്തര് പ്രദേശില് യോഗി ആദിത്യനാഥ് മുഖ്യമന്ത്രി പദം ഏറ്റെടുത്തതോടെ പ്രതിപക്ഷ പാര്‍ട്ടികള് കൂടുതല് ഒതുങ്ങുന്നതായിരുന്നു കാഴ്ച. പ്രതികരിച്ച പല നേതാക്കളും കേസില് കുടുങ്ങി. ന്യൂനപക്ഷങ്ങളും ദളിതുകളും കൂടുതല് വേട്ടയാടപ്പെടുന്നുവെന്ന ആരോപണവും ഉയര്‍ന്നു. ഉത്തര്‍പ്രദേശില് ശക്തനായ ഒരു പ്രതിപക്ഷ നേതാവിന്റെ അഭാവം പ്രകടമായിരുന്നു. ബിഎസ്പിയുടെ മായാവതിയോ എസ്പിയുടെ അഖിലേഷ് യാദവോ കാര്യമായ യാതൊരു ഇടപെടലും നടത്തുന്നില്ല. ഈ രാഷ്ട്രീയ സാഹചര്യത്തിലാണ് പ്രിയങ്ക ലോക്‌സഭ തെരഞ്ഞെടുപ്പിന് മുന്നോടിയായി എത്തിയത്. എല്‍പ്പിക്കപ്പെട്ട ദൗത്യം 2022 നിയമസഭ തെരഞ്ഞെടുപ്പില് കോണ്‍ഗ്രസിനെ അധികാരത്തില് എത്തിക്കുക. എന്നാല് ദൗത്യം ഏറ്റെടുത്തതിന് ശേഷമുളള ലോക്‌സഭ തെരഞ്ഞെടുപ്പില് ആകെയുളള രണ്ടില് ഒരു സീറ്റ് കോണ്‍ഗ്രസിന് നഷ്ടമാവുകയാണ് ചെയ്തത്.\nതന്നെ ഏല്‍പ്പിച്ച ദൗത്യത്തില് കൂടുതല് ശ്രദ്ധ പതിപ്പിക്കുകയാണ് പ്രിയങ്ക പിന്നീട് ചെയ്തത്. ഉത്തര്‍പ്രദേശിലെ ഓരോ പ്രശ്‌നത്തിലും അവര് ഇടപെട്ടു. സോന്‍ഭദ്രയിലെ ആദിവാസി കൂട്ടക്കൊല നടന്ന സ്ഥലത്ത് ആദ്യമെത്തിയ പ്രതിപക്ഷ നേതാവ് പ്രിയങ്കയായിരുന്നു. യോഗിയുടെ എല്ലാ തടസ്സങ്ങളും അവര് ഭേദിച്ചു. മാത്രമല്ല സിഎഎ വിരുദ്ധ സമരത്തിന്റെ പേരില് ന്യൂനപക്ഷങ്ങള്‍ക്ക് നേരെ കടുത്ത പ്രതികാര നടപടിയാണ് .യോഗിസര്‍ക്കാര് സ്വീകരിച്ചത്. അതില് കോണ്‍ഗ്രസ് നേതാക്കളും പ്രതികളായി. അവിടെയും പേരിന് പ്രിയങ്ക മാത്രമാണ് പ്രതികരിച്ചത്. അങ്ങനെ നിരവധി സംഭവങ്ങള്.\nഉത്തര് പ്രദേശ് രാഷ്ട്രീയം തിരിച്ചുപിടിക്കാതെ കോണ്‍ഗ്രസിന് ദേശീയ രാഷ്ട്രീയത്തില് മുഖ്യ പങ്കാളിത്തമുണ്ടാകില്ല. യുപി നഷ്ടപ്പെട്ടപ്പോഴാണ് ദേശീയതലത്തിലും കോണ്‍ഗ്രസ് അപ്രത്യക്ഷമായി തുടങ്ങിയത്. ബിജെപി യുപിയില് വേരോട്ടമുണ്ടാക്കിയപ്പോഴാണ് ദേശീയ രാഷ്ട്രീയത്തിലും അവര് ഉയര്‍ന്നുവന്നത് എന്ന കാര്യവും കഴിഞ്ഞകാല ചരിത്രം.\ncongress INC Priyanka Gandhi soniya gandhi\n"സർക്കാർ പരാജയപ്പെട്ടു ,പെൺകുട്ടിയോട് മാപ്പു പറയണം "-മുരളീ തുമ്മാരുകുടി\nമലയാളി പെൺകുട്ടിയെ പീഡിപ്പിച്ച് ദൃശ്യങ്ങൾ കാട്ടി പണം തട്ടി, രണ്ട് മലയാളി യുവാക്കൾ ചെന്നൈയിൽ അറസ്റ്റിൽ


heavy rain idukki dam instant response | കുരിശ് കൃഷിക്കാർക്കും റിസോർട്ട് മുതലാളിമാർക്കും പ്രമാദ മാഫിയക്കും വേണ്ടി ഒരു നാടിനെ മുഴുവൻ ഒറ്റു കൊടുത്ത നേതാക്കളെ നിങ്ങൾക്ക് മാപ്പില്ല; ഇടുക്കിയുടെ വേദന കാൻസർ പോലെ നാളെ എല്ലാവരെയും വിഴുങ്ങുമ്പോൾ ഉള്ളതൊക്കെ കെട്ടിപ്പിടിച്ച് വിലപിക്കുമ്പോൾ ഒരു ദൈവവും നമ്മളെ രക്ഷിക്കാൻ എത്തില്ല; വികസനത്തിന്റെ പേര് പറഞ്ഞു നമ്മൾ തിന്നു തീർത്തതാണ് ഭൂമിയുടെ ഈ ചങ്കു കരളും - MarunadanMalayali.com\nAugust 10, 2018 | 03:24 PM IST | Permalink\nമഴനിർത്താതെ പെയ്യുമ്പോൾ എന്തൊക്കെയാണ് സംഭവിക്കാൻ പോകുന്നതെന്ന് ആർക്കും പ്രവചിക്കാൻ പോലും സാധിക്കില്ല. കേരളത്തിന്റെ ആറ് ജില്ലകളിൽ ദുരിതം വിതച്ച് മഴപെയ്യുകയാണ്. ഇടുക്കിയും വയനാടും മലപ്പുറവും എല്ലാം ഉറക്കം കെടുത്തുമ്പോൾ ഏറ്റവും കൂടുതൽ ദുരിതം അനുഭവിക്കുന്നത് കുട്ടനാട് ആയിരിക്കും. നമ്മൾ ഏറ്റവും കൂടുതൽ ഭയപ്പെടുന്നത് എറണാകുളം ഭാഗത്തേക്ക് എത്തുന്ന വെള്ളത്തെ ഓർത്താണ്.\nപെരുമ്പാവൂരും കാലടിയും നെടുമ്പാശ്ശേരിയും,ആലുവയുമൊക്കെ വെള്ളത്തിനടിയിലാകും എന്ന ഭയമാണ് ഇടുക്കിയെ ഇത്ര പേടിയോടെ സമീപിക്കാൻ കാരണം. ഇടുക്കിയിൽ നിന്ന് ഒഴുക്കിവിടുന്ന വെള്ളം വഴിത്താരകളിലെ താമസക്കാരെ മാറ്റി പാർപ്പിച്ചാൽ ഭീകരത ഒഴിവാകേണ്ടതാണ്. എന്നാൽ എത്രമാത്രം ജലം ആലുവയിലേക്കും പെരുമ്പാവൂരിലേക്കും എത്തുമെന്നുള്ളതും ചോദ്യമാകുന്ന വിഷയമാണ്. അതിനെ പ്രതിരോധിക്കാൻ നമ്മുക്ക് വേണ്ടത്ര സംവിധാനങ്ങളില്ല. ഇടുക്കിയിലെ ജലനിരപ്പ് മാത്രം ചർച്ചയായി പോകുമ്പോൾ ഒരു പക്ഷേ വിസ്മരിക്കുന്ന ചില കാഴ്ചകളും കാണാൻ സാധിക്കും. അതിന്റെ ഉദാഹരണമാണ് പള്ളിവാസലിൽ പ്ലം ജൂഡ് റിസോർട്ടിൽ കുടുങ്ങിക്കിടക്കുന്ന വിദേശികളുടെ കഥ.\nഅവരെ രക്ഷിക്കാൻ കേന്ദ്ര സർക്കാർ വരെ ഇടപെട്ടിട്ടുണ്ട്. 30ലധികം വിദേശികളാണ് ഇവിടെ കുടുങ്ങിക്കിടക്കുന്നത്. പ്ലം ജൂഡ് എന്ന് പേരുള്ള ഈ റിസോർട്ടിനെ അങ്ങനെ കയ്യൊഴിയാൻ സാധിക്കില്ല. ഇതിന്റെ യഥാർത്ഥ ഉടമസ്ഥർ ജോയ്‌സ് ജോർജ്ജ എംപി എന്നാണ് റിപ്പോർട്ടുകൾ വന്നത്. എന്നാൽ ഇത് മറ്റാർക്കോ കൈമാറി രക്ഷപ്പെട്ടിട്ടുണ്ട്. 70% ചരിവുള്ള മലയിൽ എങ്ങനെയാണ് റിസോർട്ടുണ്ടായത് എന്ന ചോദ്യമാണ് ശ്രദ്ധേയമാകുന്നത്. ആ മലയുടെ മുകളിൽ ഇടിഞ്ഞു വീഴാറാകുന്ന കുന്നുകളും പാറകളുമാണ്. ഈ സ്ഥലത്ത് പള്ളിവാസൽ പദ്ധതിയുടെ കൂറ്റൻ പൈപ്പ് ലൈനുകളും കടന്നുപോകുന്നുണ്ട്.\nഇത്രയും പരിസ്ഥിതി ദുർബല പ്രദേശത്ത് റിസോർട്ട് എങ്ങനെ ഉയർന്നു എന്ന ചോദ്യവും നിലനിൽക്കുകയാണ്. ഈ റിസോർട്ടിനപ്പുറത്തേക്ക് നിരവധി പ്രമുഖർക്ക് റിസോർട്ടുകളുണ്ട്. അനധികൃത പ്രവർത്തനമാണെന്ന് അറിഞ്ഞിട്ട് സ്റ്റോപ്പ് മെമോ നൽകിയ ശ്രീ റാം വെങ്കിട്ടരാമൻ എന്ന സബ് കളക്ടറെ ജോലിയിൽ നിന്ന് ഓടിച്ചുവിട്ടാണ് റിസോർട്ട് മാഫിയ പ്രതികാരം തീർത്തത്. പ്ലം ജൂഡ് ഒരു പ്രതീകമാണ്. തൂമ്പ പോലും താഴ്‌ത്താൻ പാടില്ലാത്ത ദുർബലമായ പ്രദേശമാണ് ഇടുക്കിയിലും മൂന്നാറിലുമൊക്കെയുള്ളത്.\nഇടുക്കിയിലെ സവിശേഷമായ സാഹചര്യം പരിഗണിക്കാതിരിക്കാൻ സാധിക്കില്ല. കുടിയേറ്റത്തേയും കയ്യേറ്റത്തേയും രണ്ടായി കാണേണ്ടത് ഇവിടെയാണ്. പട്ടിണി മാറ്റാൻ വേണ്ടിയും കൃഷി നടത്തിയും ജീവിതം കണ്ടെത്തിയ കർഷകൻ കണ്ടെത്തിയ ഭൂമിയല്ല ചർച്ചാ വിഷയമായത്. ഉന്നത സ്വാധീനമുള്ള വൻകിടക്കാർ നടത്തിയ കയ്യേറ്റമാണ്. ഈ കയ്യേറ്റം അവസാനിപ്പിക്കണമെന്നാണ് ശ്രീറാം വെങ്കിട്ട രാമനും പറഞ്ഞത്.\nകർഷകർ ഒരിക്കലും പ്രകൃതിയെ സംരക്ഷിച്ചാണ് കൃഷി നടത്തിയിട്ടുള്ളത്. അവരുടെ പേര് പറഞ്ഞാണ് കസ്തൂരി രംഗനെ എതിർക്കുന്നത്. ഇടുക്കി നേരിടുന്ന ദുരന്തങ്ങളുടെ മുഴുവൻ ഉത്തരവാദിത്തവും കയ്യേറ്റക്കാർക്കുള്ളതാണ്. ഈ വിഷയമാണ് ഇന്നത്തെ ഇൻസ്റ്റന്റ് റെസ്‌പോൺസ് ചർച്ച ചെയ്യുന്നത്.


ആശുപത്രിയിലെത്താൻ സഹായം തേടി, യാത്ര ഒരുക്കിയ പൊലീസ് വാഹനത്തിൽ ആലപ്പുഴ സ്വദേശിക്ക് സുഖപ്രസവം | Police helps pregnant woman to reach hospital in Alappuzha\nഉടൻ തന്നെ ആശുപത്രിയിൽ എത്തിച്ചു. എന്നാൽ വാഹനത്തിൽ നിന്ന് ആശുപത്രിയേലക്ക് ഇറക്കുന്നതിന് മുമ്പ് ആതിര പ്രസവിക്കുകയായിരുന്നു...\nAlappuzha, First Published Jul 27, 2021, 11:04 AM IST\nആലപ്പുഴ: ആലപ്പുഴയിൽ പൊലീസ് കണ്ട്രോൾ റൂമിന്റെ വാഹനത്തിൽ യുവതിക്ക് സുഖപ്രസവം. പൊലീസ് വാഹനത്തിൽ ആശുപത്രിയിലേക്ക് എത്തിക്കുമ്പോഴാണ് യുവതി വാഹനത്തിൽ പ്രസവിച്ചത്. പ്രസവവേദനയെ തുടർന്ന് ആശുപത്രിയിലേക്ക് ഓട്ടോയിൽ വരുന്നതിനിടെ യുവതിയുടെ പിതാവ് വഴിമധ്യേ ഡ്യൂട്ടിയിലുണ്ടായിരുന്ന പൊലീസ് ഉദ്യോഗസ്ഥരോട് സഹായം അഭ്യർത്ഥിക്കുകയായിരുന്നു.\nഇവർ യുവതിയെ പൊലീസ് വാഹനത്തിൽ ഉടൻ തന്നെ ആശുപത്രിയിൽ എത്തിച്ചു. എന്നാൽ വാഹനത്തിൽ നിന്ന് ആശുപത്രിയേലക്ക് ഇറക്കുന്നതിന് മുമ്പ് ആതിര പ്രസവിക്കുകയായിരുന്നു. മണ്ണഞ്ചേരി സ്വദേശിനി ആതിരയ്ക്കാണ് പൊലീസ് കൺട്രോൾ റൂമിലെ വാഹനത്തിൽ പെൺ കുഞ്ഞ് പിറന്നത്.\nആതിരയും കുഞ്ഞും സുഖമായിരിക്കുന്നു എന്ന് ആശുപത്രി അധികൃത‍ർ വ്യക്തമാക്കി. ഉദ്യോഗസ്ഥരുടെ സമയോചിത ഇടപെടലിന് കുടുംബം നന്ദി പറഞ്ഞു. എഎസ്ഐ ബൈജു, സിപിഒ പ്രസാദ്, സിപിഒ വിഷ്ണു രാജ് എന്നിവരാണ് യുവതിയെ ആശുപത്രിയിലെത്തിച്ചത്. ആലപ്പുഴ ജില്ലാകോടതിക്ക് മുമ്പിൽ ഡ്യൂട്ടിയിലായിരുന്നു ഇവ‍ർ.


iniiya-in-mamngam | മാമാങ്കത്തിലെ ഉണ്ണിനീലി ദാ ഇങ്ങനിരിക്കും; ആരാധകർ കാത്തിരിക്കുന്ന ബിഗ് ബജറ്റ് ചിത്രത്തിലെ ലുക്ക് വെളിപ്പെടുത്തി നായിക ഇനിയ - MarunadanMalayalee.com\nNovember 12, 2019 | 08:26 PM IST | Permalink\nഉടൻ പുറത്തിറങ്ങുന്ന ബിഗ് ബജറ്റ് ചിത്രം മാമാങ്കത്തിലെ ഇനിയയുടെ കഥാപാത്രത്തിന്റെ ലുക്ക് പുറത്തുവന്നു. ചിത്രത്തിൽ ഉണ്ണിനീലിയെന്ന കഥാപാത്രത്തെയാണ് ഇനിയ അവതരിപ്പിക്കുന്നത്. മാമാങ്കത്തിൽ ഇനിയയെ കൂടാതെ മൂന്ന് നായികമാരുണ്ട്. പ്രാചി തെഹ്ലാൻ, അനു സിത്താര, കനിഹ എന്നിവരാണ് മറ്റു മൂന്ന് പേർ.മമ്മൂട്ടിയെ നായകനാക്കി എം. പത്മകുമാർ സംവിധാനം ചെയ്യുന്ന ചിത്രം മലയാളത്തിലെ മുതൽമുടക്കേറിയ സിനിമകളിൽ ഒന്നാണ്.\nലക്ഷ്യം മികച്ച അഭിനയത്തിലൂടെ പ്രേക്ഷകമനസിൽ സ്ഥാനം പിടിക്കുക; പണത്തിനോട് ആർത്തിയില്ല; സഹനടിയായി അഭിനയിക്കാനും തയ്യാർ; ഇനിയയ്ക്ക് പറയാനുള്ളത്\nഇനിയയുടെ ഗ്ലാമറസ് ഫോട്ടോയ്ക്ക് ഞാനെന്ത് പിഴച്ചു! ഫോട്ടോ വിവാദത്തിലേക്ക് തന്നെ വലിച്ചിഴച്ച മനോരമയ്‌ക്കെതിരെ രഞ്ജിനി ഹരിദാസ്; ഫോട്ടോഗ്രാഫറെ കണ്ടിട്ടു പോലുമില്ലെന്ന് അവതാരകയുടെ ഫേസ്‌ബുക്ക് പോസ്റ്റ്\nചട്ടയും മുണ്ടും ധരിച്ച് കോട്ടയം അച്ചായത്തിയുടെ വേഷത്തിൽ ഇനിയ; പരോൾ എന്ന ചിത്രത്തിൽ മമ്മൂട്ടിയുടെ ഭാര്യായായെത്തുന്ന വിശേഷങ്ങൾ പങ്ക് വച്ച് നടി\nഎന്നെ ആരും ക്ഷണിച്ചില്ല; കാര്യം അറിയാതെ ആരെക്കുറിച്ചും മോശമായി സംസാരിക്കരുത്; എന്റെ പേര് മോശമാക്കി എങ്കിലും പരിഭവമില്ല: തനിക്ക് നേരെ പൊട്ടിത്തെറിച്ച ഭാഗ്യരാജിന് മറുപടിയുമായി ഇനിയ\nദിലീപിനൊപ്പം അഭിനയിക്കുന്നത് തന്റെ സ്വപ്നം; അവസരത്തിനായി കാത്തിരിക്കുന്നു; ഇനിയയ്ക്ക് പറയാനുള്ളത്\nമലയാളത്തിനു പുറമേ, തമിഴ്, തെലുങ്ക്, ഹിന്ദി ഭാഷകളിലും ചിത്രം റിലീസ് ചെയ്യുന്നുണ്ട്. ഉണ്ണി മുകുന്ദൻ, കനിഹ, അനു സിത്താര, സിദ്ദീഖ്, തരുൺ അറോറ, സുദേവ് നായർ, സുരേഷ് കൃഷ്ണ, രതീഷ് കൃഷ്ണ, പ്രാചി തെഹ്ലാൻ, മാസ്റ്റർ അച്യുതൻ എന്നിവരാണ് ചിത്രത്തിലെ താരങ്ങൾ.\nമലയാള സിനിമാ ചരിത്രത്തിലെ ഏറ്റവും വലിയ സെറ്റുകളാണ് മാമാങ്കത്തിനു വേണ്ടി മരടിലും നെട്ടൂരിലുമായി നിർമ്മിച്ചത്. മരടിൽ എട്ടേക്കർ ഭൂമിയിൽ നിർമ്മിച്ച ഭീമാകാരമായ മാളികയിൽ വച്ചാണ് ചിത്രത്തിലെ നിർണ്ണായക രംഗങ്ങളും ഗാന രംഗവും ചിത്രീകരിച്ചിട്ടുള്ളത്. ആയിരത്തോളം തൊഴിലാളികളാണ് നാല് മാസം കൊണ്ട് മരട് ലൊക്കേഷനിലെ മാളികയും മറ്റും നിർമ്മിച്ചത്.\n300 വർഷം മുൻപത്തെ കാലഘട്ടം പുനഃസൃഷ്ടിക്കുന്നതിനായി മുള, പനയോല, പുല്ല്, കയർ തുടങ്ങിയവയും ടൺകണക്കിന് ഉപയോഗിച്ചിട്ടുണ്ട്. 40 ദിവസം നീണ്ടുനിൽക്കുന്ന അവസാനപാദ ചിത്രീകരണം പൂർണമായും സ്വാഭാവിക വിളക്കുകളുടെ വെളിച്ചത്തിലായിരുന്നു. ദേശാഭിമാനത്തിനുവേണ്ടി ജീവൻവെടിഞ്ഞ ധീര ചാവേറുകളുടെ ഇതിഹാസകഥ പറയുന്ന ചിത്രത്തിൽ അന്നത്തെ കാലഘട്ടം കൃത്യമായി പുനഃസൃഷ്ടിച്ചിട്ടുണ്ട്.\nഹ്രസ്വചിത്രങ്ങളിലൂടെയും ടെലിഫിലിമിലൂടെയും സിനിമ രംഗത്തേക്ക് എത്തിയ നടിയാണ് ഇനിയ. തുടർന്ന് മലയാളത്തിലും തമിഴിലും തെലുങ്കിലുമായി ഒട്ടേറെ ചിത്രങ്ങളിൽ അഭിനയിച്ചു. മലയാളത്തിലും അന്യഭാഷകളിലുമായി ഒട്ടേറെ അവസരങ്ങളാണ് ഇപ്പോൾ ഇനിയയെ തേടി എത്തുന്നത്.\nഎന്നാൽ പണം സമ്പാദിക്കുക എന്ന ലക്ഷ്യത്തോടെയല്ല താൻ സിനിമയെ സമീപിക്കുന്നതെന്നാണ് നടി പറയുന്നത്. ഇന്നുവരെ പണത്തിനോട് എനിക്ക് ആർത്തി ഉണ്ടായിട്ടില്ല, അങ്ങനെ തോന്നിയിരുന്നെങ്കിൽ പത്ത് സിനിമകൾ ഇപ്പോഴും തന്റെ കൈവശമുണ്ടയെനെയെന്നും നടി പറയുന്നു. മികച്ച അഭിനയത്തിലൂടെ പ്രേക്ഷക മനസുകളിൽ സ്ഥാനം പിടിക്കണം എന്നാണു തന്റെ ആഗ്രഹമെന്നും ഒരു അഭിമുഖത്തിൽ ഇനിയ പറഞ്ഞിരുന്നു.


Friday 30 March 2018 2:19 pm IST\nഇടുക്കി: സംസ്ഥാന പാതയില് നേര്യമംഗലത്തിന് സമീപം ചേലച്ചുവട്ടില് വാന് കൊക്കയിലേക്ക് മറിഞ്ഞ് അഞ്ച് പേര്‍ക്ക് പരിക്കേറ്റു. ഇതില് ഒരാളുടെ നില ഗുരുതരമാണ്. പാലക്കാട് സ്വദേശികളാണ് മറിഞ്ഞ വാനിലുണ്ടായിരുന്നത്. ഇവരെ ആശുപത്രിയില് പ്രവേശിപ്പിച്ചു. വാന് നിയന്ത്രണം വിട്ട് കൊക്കയിലേക്ക് മറിയുകയായിരുന്നു.\nജീപ്പ് കൊക്കയിലേക്ക് മറിഞ്ഞ് മൂന്ന് മരണം


പാൻ ഷവർമ, മുട്ടയും ബ്രഡും ചേർത്ത് തയാറാക്കാം | Pan Shawarma\nപാൻ ഷവർമ, മുട്ടയും ബ്രഡും ചേർത്ത് തയാറാക്കാം\nറിമ്സ് October 10, 2020 10:40 AM IST\nചായയ്ക്കൊപ്പം കഴിക്കാൻ പുതുരുചിയിൽ പുതുമയാർന്നൊരു പലഹാരം തയാറാക്കാം.\nബ്രഡ് - ആവശ്യത്തിന്\nവറ്റൽമുളക് ചതച്ചത്- 1 ടീസ്പൂൺ\nകുരുമുളക് ചതച്ചത്- 1 ടീസ്പൂൺ\n100 ഗ്രാം ചിക്കൻ ഒരു ടീസ്പൂൺ മുളകുപൊടി, അര ടീസ്പൂൺ മഞ്ഞൾപ്പൊടി, ഉപ്പ് എന്നിവ ചേർത്ത് നന്നായി യോജിപ്പിച്ച് എടുത്തതിനു ശേഷം പൊരിച്ചെടുക്കാം. പൊരിച്ചെടുത്ത ഈ ചിക്കനിൽ നിന്നും ഇറച്ചി മാത്രം വേർതിരിച്ച് വയ്ക്കുക.\nഒരു ബൗളിൽ മൂന്ന് മുട്ട പൊട്ടിച്ച് കാൽ ടീസ്പൂൺ കുരുമുളകുപൊടിയും ആവശ്യത്തിനുള്ള ഉപ്പും ചേർത്ത് നന്നായി യോജിപ്പിച്ച് എടുക്കുക.\nഒരു പാൻ ചൂടാക്കി കുറച്ച് ബട്ടർ പുരട്ടി എടുക്കുക. ശേഷം അരിക് കളഞ്ഞ ബ്രഡ് മുട്ട മിശ്രിതത്തിൽ മുക്കിയതിനുശേഷം ഒട്ടും വിടവില്ലാതെ പാനിൽ നിരത്താം. ഈ സമയം തീ ഓഫ് ചെയ്യണം.\nസവാള,തക്കാളി,കാരറ്റ് എന്നിവ ഇതിന് മുകളിൽ നിരത്താം. ചിക്കൻ പൊരിച്ചതും കൂടി ഇതിന്റെ മുകളിൽ ഇട്ടുകൊടുക്കാം. ആവശ്യത്തിന് മല്ലിയില ചേർക്കാം. വറ്റൽമുളകും കുരുമുളകും ചതച്ചതും ഇതിന്റെ മുകളിൽ വിതറി കൊടുക്കാം. ബാക്കിയുള്ള ബ്രഡും മുട്ടയിൽ മുക്കി ഇതിന്റെ മുകളിൽ നിരത്താം. ബാക്കിയുള്ള മുട്ട മിശ്രിതം ഇതിന്റെ വശങ്ങളിലൂടെ ഒഴിച്ചു കൊടുക്കാം. ഇത് അടച്ചു വച്ച് തീ വളരെക്കുറച്ച് ഇരുപത് മിനിറ്റ് വേവിക്കാം. ശേഷം ഇത് മറിച്ചിട്ട് 15 മിനിറ്റ് വീണ്ടും വേവിച്ചെടുത്താൽ പാൻ ഷവർമ്മ തയാർ.


അതിദാരുണ പ്രകടനങ്ങളുമായി സിന്ധുവും സൈനയും; തുടരെ വീഴുന്നു - Samakalika Malayalam\nഅതിദാരുണ പ്രകടനങ്ങളുമായി സിന്ധുവും സൈനയും; തുടരെ വീഴുന്നു\nBy സമകാലിക മലയാളം | Published: 06th November 2019 12:54 PM |\nചൈന്ന ഓപ്പണ് 750ല് പി വി സിന്ധു ആദ്യ റൗണ്ടില് പുറത്തായതിന് പിന്നാലെ ഇന്ത്യയുടെ സൈന നെഹ് വാളിനും ഷോക്ക് ട്രീറ്റ്‌മെന്റ്. റാങ്കിങ്ങില് ഏറെ താഴെ നില്‍ക്കുന്ന ചൈനയുടെ കയ് യാന് യാനിനോടാണ് സൈന ആദ്യ റൗണ്ടില് തന്നെ തോല്‍വി വഴങ്ങിയത്. സ്‌കോര് 9-21,11-21.\nഎട്ടാം സീഡായ സൈനയെ 23 മിനിറ്റ് കൊണ്ട് യാന് തറപറ്റിച്ചു. ലോക ചാമ്പ്യന്‍ഷിപ്പിലെ പുറത്താവലിന് പിന്നാലെ തുടര്‍ച്ചയായ മൂന്നാം വട്ടമാണ് സൈന ആദ്യ റൗണ്ടില് തന്നെ വിവിധ ടൂര്‍ണമെന്റുകളില് നിന്നായി പുറത്താവുന്നത്. 2019 സീസണിന്റെ രണ്ടാം ഭാഗത്തില് ഫോം കണ്ടെത്താന് സൈനയ്ക്കാവുന്നില്ല.\nഈ മാസം അവസാനം ഹോങ്കോങ് ഓപ്പണിലും, കൊറിയ ഓപ്പണിലേക്കും സൈന എത്തുന്നുണ്ട്. എന്നാല് വേള്‍ഡ് ടൂര് ഫൈനല്‍സിലേക്ക് യോഗ്യത നേടാന് സൈനയ്ക്കായില്ല. ലോക ചാമ്പ്യന്‍ഷിപ്പ് ജയത്തിന്റെ ബലത്തിലാണ് വേള്‍ഡ് ടൂര് ഫൈനല്‍സിലേക്ക് സിന്ധുവിന് യോഗ്യത നേടാനായത്.\nസൈനയ്‌ക്കൊപ്പം സിന്ധുവും ഫോം മങ്ങിയാണ് കളി തുടരുന്നത്. ലോക ബാഡ്മിന്റന് ചാമ്പ്യനായതിന് ശേഷം ഒരു ടൂര്‍ണമെന്റിലും മൂന്നാം റൗണ്ടിന് അപ്പുറം കടക്കാന് സിന്ധുവിന് സാധിച്ചിട്ടില്ല.\nപി വി സിന്ധു സൈന നെഹ് വാള്


എന്തുകൊണ്ട് റെയ്നയെ ആരും എടുത്തില്ല. തുറന്നുപറഞ്ഞ് സംഗക്കാര.\nഐപിഎൽ താര മെഗാലേലത്തിനുശേഷം എല്ലാ ക്രിക്കറ്റ് ആരാധകരും ഒരുപോലെ ചർച്ചചെയ്ത വിഷയമായിരുന്നു സുരേഷ് റെയ്നയെ ആരും വാങ്ങാതിരുന്നത്. ക്രിക്കറ്റ് ലോകത്തെ തന്നെ അമ്പരപ്പിച്ച വാർത്തയായിരുന്നു റെയ്നയെ ആരും വാങ്ങാതിരുന്നത്.\nഅടിസ്ഥാന വിലയായ രണ്ടു കോടി രൂപയായിരുന്നു താരത്തിന് നിശ്ചയിച്ചിരുന്നത്. എന്നാൽ അപ്രതീക്ഷിതമെന്നോണം താരത്തെ ഏറ്റെടുക്കുവാൻ ആരും താല്പര്യപ്പെട്ടില്ല. ബാക്കി തുക വന്നിട്ടും കഴിഞ്ഞ വർഷങ്ങളിൽ തങ്ങളുടെ കളിക്കാരൻ ആയിരുന്നിട്ടും സി എസ് കെ താല്പര്യം കാണിക്കാതിരുന്നത് ഏറെ വിമർശനങ്ങൾക്ക് ഇടയാക്കിയിരുന്നു.\nഇപ്പോഴിതാ എന്തുകൊണ്ടാണ് റെയ്നയെ ആരും ഏറ്റെടുക്കാതിരുന്നത് എന്നതിന് കാരണം വ്യക്തമാക്കിയിരിക്കുകയാണ് രാജസ്ഥാൻ റോയൽസിൻ്റെ പരിശീലകൻ കുമാർ സംഗക്കാര. പല കോണുകളിൽ നിന്ന് ഇതിനെ വീക്ഷിക്കണം എന്നും, അദ്ദേഹം ഒരു മോശം കളിക്കാരൻ ആയത് കൊണ്ടല്ല അദ്ദേഹത്തെ ആരും വാങ്ങാതിരുന്നത് എന്നും സംഗക്കാര പറഞ്ഞു.\n“ഐപിഎല്ലിൽ സുരേഷ് റെയ്നയുടെ പ്രകടനം അതിശയിപ്പിക്കുന്നതാണ്. ഒരു ഇതിഹാസം എന്ന് തന്നെ പറയാം. എല്ലാ സീസണുകളിലും മികച്ച പ്രകടനം കാഴ്ചവെക്കുന്ന മുൻനിര ബാറ്റ്സ്മാന്മാരിൽ ഒരാൾ. എന്നാൽ ഓരോ സീസണിലും അനുസരിച്ചായിരിക്കും ടീമുകൾ കളിക്കാരെ തിരഞ്ഞെടുക്കുക. കളിക്കാരുടെ മുൻ പ്രകടനങ്ങളും മറ്റുകാര്യങ്ങളും ലേലത്തിൽ പരിഗണനയ്ക്ക് വന്നേക്കും. യുവ കളിക്കാർക്ക് നൽകുന്ന പ്രാധാന്യം റെയ്നയെ തടയാൻ കാരണമായിട്ടുണ്ട്.”-സംഗക്കാര പറഞ്ഞു.\nഐപിഎല്ലിൽ ഏറ്റവും കൂടുതൽ റൺസ് നേടിയവരുടെ കൂട്ടത്തിൽ നാലാം സ്ഥാനത്താണ് റെയ്ന. 2020 ഐ പി എല്ലിൽ നിന്നും ചില സ്വകാര്യ കാര്യങ്ങളാൽ പിന്മാറിയ താരം 2021 ആദ്യകളിയിൽ ഡൽഹിക്കെതിരെ അർദ്ധ ശതകവുമായി തിരിച്ചെത്തി. പിന്നീട് ഫോം കണ്ടെത്താൻ ബുദ്ധിമുട്ടിയതോടെ ചെന്നൈ റോബിൻ ഉത്തപ്പയെ പരീക്ഷിച്ചു. ഉത്തപ്പ തിളങ്ങിയതോടെ റെയ്നയ്ക്ക് സ്ഥാനം നഷ്ടമായി.\nPrevious articleരണ്ടുവട്ടം കയ്യെത്തും ദൂരത്തു നിന്നും പോയത് തിരിച്ചുപിടിക്കാൻ കൊമ്പന്മാർ നാളെ ഇറങ്ങുന്നു.\nഐഎസ്എൽ ഫൈനൽ പോരാട്ടം നാളെ.\nNext articleസൂപ്പർ താരങ്ങൾ ഇന്ത്യൻ ടീമിൽ നിന്ന് പുറത്തേക്ക്. പകരം ആരെന്ന് ഐപിഎൽ തീരുമാനിക്കും.


Kerala News Live Updates: കർക്കടകം ഒന്നായ ബുധനാഴ്ച രാവിലെ നടതുറന്ന് നിർമ്മാല്യവും അഭിഷേകവും നടത്തും\nസംഘര്‍ഷത്തിലും തുടര്‍ന്നുണ്ടായ വിവാദങ്ങളിലും സര്‍ക്കാര് കര്‍ശന നടപടി എടുത്ത കാര്യം ഗവര്‍ണറെ മന്ത്രി ബോധ്യപ്പെടുത്തി\nJuly 17, 2019 09:49:35 am\nKerala News July 16 Highlights: തിരുവനന്തപുരം: യൂണിവേഴ്‍സിറ്റി കോളേജ് സംഘര്‍ഷത്തിന്‍റെ പശ്ചാത്തലത്തിൽ ഉന്നത വിദ്യാഭ്യാസ മന്ത്രി കെടി ജലീൽ ഗവര്‍ണര് പി സദാശിവവുമായി കൂടിക്കാഴ്ച നടത്തി. സംഘര്‍ഷത്തിലും തുടര്‍ന്നുണ്ടായ വിവാദങ്ങളിലും സര്‍ക്കാര് കര്‍ശന നടപടി എടുത്ത കാര്യം ഗവര്‍ണറെ മന്ത്രി ബോധ്യപ്പെടുത്തി. എന്നാൽ യൂണിവേഴ്‍സിറ്റി കോളേജ് വിഷയം ചര്‍ച്ച ചെയ്യാനല്ല ഗവര്‍ണറെ കണ്ടതെന്നും മന്ത്രി വിശദീകരിച്ചു. മുൻകൂട്ടി തീരുമാനിച്ചിരുന്ന ഒരു കാര്യത്തിന്‍റെ പുരോഗതി അറിയിക്കാനെത്തിയപ്പോൾ യൂണിവേഴ്‍സിറ്റി കോളേജ് സംഭവം കൂടി ചർച്ച ചെയ്തെന്നാണ് മന്ത്രി പറഞ്ഞത്.\nയൂണിവേഴ്‌സിറ്റി കോളേജ് ആക്രമണ കേസില് പ്രതിയായ ശിവരഞ്ജിത്തിന്റെ സ്പോർട്സ് സര്‍ട്ടിഫിക്കറ്റുകള് വ്യാജമല്ലെന്ന് കേരള സര്‍വകലാശാല. ഭുവനേശ്വറില് നടന്ന അന്തഃസര്‍വകലാശാല അമ്പെയ്‌ത്ത് മത്സരത്തിലും സര്‍വകലാശാല ഹാന്‍ഡ്‌ബോളിലും ശിവരഞ്ജിത് പങ്കെടുത്തിട്ടുണ്ട്. രേഖകള് പരിശോധിച്ച് സര്‍ട്ടിഫിക്കറ്റുകള് വ്യാജമല്ലെന്ന് ബോധ്യപ്പെട്ടിട്ടുണ്ടെന്ന് സര്‍വകലാശാല കായിക വിഭാഗം മേധാവി ജയരാജ് ഡേവിഡ് അറിയിച്ചു.\nമരടിലെ ഫ്ലാറ്റുകൾ പൊളിച്ച് നീക്കാനുള്ള സുപ്രീം കോടതി വിധി നടപ്പാക്കേണ്ടത് നഗരസഭയാണെന്ന് തദ്ദേശ സ്വയംഭരണ വകുപ്പ് മന്ത്രി എ.സി.മൊയ്തീൻ. ഫ്ലാറ്റുകൾ പൊളിച്ച് മാറ്റുമ്പോഴുള്ള പരിസ്‌ഥിതി ആഘാതം പഠിക്കണം. ചെന്നൈ ഐഐടിയുടെ പഠന റിപ്പോർട്ടിന്റെ അടിസ്‌ഥാനത്തിൽ നഗരസഭ തുടർ നടപടി തിരുമാനിക്കുമെന്നും അദ്ദേഹം പറഞ്ഞു.\n20:56 (IST)16 Jul 2019\nനെടുങ്കണ്ടം കസ്റ്റിമരണക്കേസില് ആരോപണ വിധേയനായ ഇടുക്കി മുന് എസ്.പിയ്‌ക്കെതിരെ കേസിലെ ഒന്നാം പ്രതിയായ എസ്‌ഐ. എസ്.പിയുടെ നിര്‍ദ്ദേശപ്രകാരമാണ് രാജ്കുമാറിനെ കസ്റ്റഡിയിലെടുത്തതെന്നാണ് എസ്‌ഐ സാബുവിന്റെ ആരോപണം. രാജ്കുമാറിനെ കസ്റ്റഡിയിലെടുത്തതും ചോദ്യം ചെയ്തതും എസ്.പിയുടെ നിര്‍ദേശപ്രകാരമാണ്. ഡിവൈഎസ്പിക്കും അറസ്റ്റിനെ കുറിച്ച് അറിയാമായിരുന്നുവെന്നും സാബു പറഞ്ഞു. അതേസമയം, കസ്റ്റഡിയിലെടുക്കുമ്പോള് സ്‌റ്റേഷനിലില്ലായിരുന്നുവെന്നും എസ്.പിയുടെ നിര്‍ദ്ദേശപ്രകാരം സഹപ്രവര്‍ത്തകരാണ് ചോദ്യം ചെയ്തതെന്നും എസ്‌ഐ വെളിപ്പെടുത്തി.\n19:59 (IST)16 Jul 2019\nഫോർട്ട് കൊച്ചിയിൽ നടക്കുന്ന 39-ാമത് സബ്ജൂനിയർ ആൺകുട്ടികളുടെ ഫുട്ബോൾ ടൂർണമെന്റിൽ തിരുവനന്തപുരം സെമിയിൽ. ഗ്രൂപ്പ് എയിൽ നിന്നും ചാമ്പ്യന്മാരായാണ് തിരുവനന്തപുരത്തിന്റെ സെമി പ്രവേശനം. ഇന്ന് നടന്ന മത്സരത്തിൽ കോട്ടയത്തെ പരാജയപ്പെടുത്തിയാണ് തിരുവനന്തപുരം സെമി ഉറപ്പിച്ചത്. എതിരില്ലാത്ത ആറ് ഗോളുകൾക്കായിരുന്നു തിരുവനന്തപുരത്തിന്റെ വിജയം.\n19:08 (IST)16 Jul 2019\nകേരളത്തിന് പുറത്ത് രജിസ്റ്റർ ചെയ്ത വാഹനങ്ങൾ സംസ്ഥാനത്ത് സ്ഥിരമായി ഓടുന്നുണ്ടെങ്കിൽ നികുതി നൽകണമെന്ന് ഹൈക്കോടതി. പോണ്ടിച്ചേരി രജിസ്ട്രേഷൻ വാഹനങ്ങൾക്ക് കേരളത്തിൽ ഒറ്റത്തവണ നികുതി ചുമത്താനാവില്ലെന്നും കോടതി വ്യക്തമാക്കി.\n18:24 (IST)16 Jul 2019\nനെടുങ്കണ്ടം കസ്റ്റഡി മരണം: എസ്.പിക്കെതിരെ എസ്.ഐ\nനെടുങ്കണ്ടം കസ്റ്റഡി മരണത്തിൽ എസ്.പിക്കെതിരെ എസ്.ഐ. എസ്.പിയുടെ നിർദ്ദേശപ്രകാരമാണ് രാജ്കുമാറിനെ കസ്റ്റഡിയിലെടുത്തതെന്ന് എസ്.ഐ\n18:19 (IST)16 Jul 2019\nഇന്നു ഒരു പവൻ സ്വർണത്തിന് 25,720 രൂപയാണ് വില. ഒരു ഗ്രാമിന് 3215 രൂപയാണ് വില\n17:20 (IST)16 Jul 2019\nകർക്കിടകമാസ പൂജകൾക്കായി ശബരിമല തുടർന്നു\nകർക്കിടകമാസ പൂജകൾക്കായി ശബരിമല നട തുറന്നു.\n17:09 (IST)16 Jul 2019\nകേരള സംസ്ഥാന ഭാഗ്യക്കുറി വകുപ്പിന്റെ സ്ത്രീ ശക്തി SS-166 ഭാഗ്യക്കുറിയുടെ ഫലം പ്രഖ്യാപിച്ചു. കൊല്ലം ജില്ലയിൽ വിറ്റ SW 605032 എന്ന നമ്പറിനാണ് ഒന്നാം സമ്മാനം ലഭിച്ചിരിക്കുന്നത്. രണ്ടാം സമ്മാനം ലഭിച്ചത് കോട്ടയം ജില്ലയിൽ വിറ്റ SX 610675 എന്ന നമ്പറിനാണ്. കേരള സംസ്ഥാന ഭാഗ്യക്കുറി വൈകുപ്പിന്റെ വെബ്സൈറ്റിലെ ഔദ്യോഗിക ഫലവുമായി ഇത് ഒത്തുനോക്കേണ്ടതാണ്.\n16:32 (IST)16 Jul 2019\nയൂണിവേഴ്‌സിറ്റി കോളേജില് പൊലീസ് സുരക്ഷയോടെ ക്ലാസുകള് നടത്തുമെന്ന് കോളേജ് വിദ്യാഭ്യാസ അഡീഷണല് ഡയറക്ടര് കെകെ സുമ അറിയിച്ചു. പി.എസ്.സി പരീക്ഷകള് ഇനി യൂണിവേഴ്‌സിറ്റി കോളേജില് വച്ച് നടത്തില്ല. കോളേജിന്റെ അല്ലാത്ത ഒരു പരീക്ഷയ്ക്കും പരീക്ഷാ കേന്ദ്രം അനുവദിക്കേണ്ടെന്ന് സര്‍ക്കാരിനോട് ശുപാര്‍ശ ചെയ്യും.\n15:46 (IST)16 Jul 2019\nശബരിമല ഡ്യൂട്ടി: പൊലീസ് ഉദ്യോഗസ്ഥരെ വിമർശിച്ച് മുഖ്യമന്ത്രി പിണറായി വിജയൻ\nശബരിമല ഡ്യൂട്ടിയിലുണ്ടായിരുന്ന പൊലീസ് ഉദ്യോഗസ്ഥരെ വിമർശിച്ച് മുഖ്യമന്ത്രി പിണറായി വിജയൻ. മനീതി സംഘം ഉൾപ്പെടെ വന്നപ്പോൾ കൃത്യമായ മുന്നൊരുക്കങ്ങൾ ഉണ്ടായില്ല. ഉന്നത ഉദ്യോഗസ്ഥർ ഡ്യൂട്ടിയിൽ നിന്ന് വിട്ടു നിന്നതിനെയും മുഖ്യമന്ത്രി വിമർശിച്ചു. ശബരിമലയിൽ സർക്കാർ നിലപാടിനൊപ്പം ആയിരുന്നു ഉദ്യോഗസ്ഥർ നിൽക്കേണ്ടിയിരുന്നത്.\n15:18 (IST)16 Jul 2019\nയൂണിവേഴ്‌സിറ്റി കോളേജിലെ സംഘര്‍ഷത്തില് പ്രതികരണവുമായി ഉന്നത വിദ്യാഭ്യാസ വകുപ്പ് മന്ത്രി കെ.ടി.ജലീല്. മൂന്നാം വര്‍ഷ വിദ്യാര്‍ഥിയെ എസ്എഫ്ഐ നേതാക്കള് കുത്തി പരുക്കേല്‍പ്പിച്ചത് ദൗര്‍ഭാഗ്യകരമായ സംഭവമാണ്. എന്നാല്, ഈ അക്രമത്തിന്റെ പേരില് യൂണിവേഴ്‌സിറ്റി കോളേജിനെയും സംഘടനയെയും താറടിക്കരുതെന്നും ജലീല് പറഞ്ഞു. Read More\nകേരള സർവകലാശാലയിൽ കെഎസ്‌യു പ്രതിഷേധം\nകേരള സർവകലാശാലയിൽ കെഎസ്‌യു പ്രതിഷേധം. യൂണിവേഴ്സിറ്റി കോളേജ് അക്രമത്തിലും പരീക്ഷാ ക്രമക്കേടിലും നടപടി ആവശ്യപ്പെട്ടാണ് പ്രതിഷേധം. കേരള സർവകലാശാല ഓഫീസിനകത്ത് മുദ്രാവാക്യം വിളിച്ചും സർവകലാശാല കെട്ടിടത്തിന് മുകളിൽ കയറി ആത്മഹത്യ ഭീഷണി മുഴക്കിയുമാണ് പ്രവർത്തകർ പ്രതിഷേധിക്കുന്നത്.\n15:03 (IST)16 Jul 2019\nസംസ്ഥാനത്ത് ചില ജില്ലകളില് ശക്തമായ മഴയ്ക്ക് സാധ്യത\nസംസ്ഥാനത്ത് ചില ജില്ലകളില് ശക്തമായ മഴയ്ക്ക് സാധ്യതയെന്ന് കാലാവസ്ഥ നിരീക്ഷണ കേന്ദ്രം. ജൂലൈ 19-ാം തീയതി വരെയാണ് മഴയ്ക്ക് സാധ്യതയെന്ന് കാലാവസ്ഥ നിരീക്ഷണ കേന്ദ്രം മുന്നറിയിപ്പ് നല്‍കിയിട്ടുണ്ട്. 18 ന് മലപ്പുറത്തും 19 ഇടുക്കിയിലും കേന്ദ്ര കാലാവസ്ഥാ നിരീക്ഷണകേന്ദ്രം അതിശക്തമായ മഴയ്ക്കു സാധ്യതയെന്ന് (ഓറഞ്ച് അലേർട്ട്) പ്രഖ്യാപിച്ചിട്ടുണ്ട്. Read More\nനെടുങ്കണ്ടം കസ്റ്റഡി മരണം: പീരുമേട് സബ്ജയിൽ ഉദ്യോഗസ്ഥർക്കെതിരെ നടപടി\nസാമ്പത്തിക lട്ടിപ്പ് കേസിലെ പ്രതി രാജ്‍കുമാര് പീരുമേട് സബ്‍ജയിലില് റിമാന്‍ഡിലിരിക്കെ മരിച്ച സംഭവത്തില് ഉദ്യോഗസ്ഥർക്കെതിരെ നടപടി. ജയില് ഉദ്യോഗസ്ഥര്‍ക്ക് വീഴ്ച പറ്റിയെന്ന ജയില് ഡിഐജിയുടെ റിപ്പോര്‍ട്ടിനെത്തുടര്‍ന്നാണ് നടപടിയെടുത്തത്. ഡെപ്യൂട്ടി പ്രിസൺ ഓഫീസർ വാസ്റ്റിൻ ബോസ്കോയെ ജയിൽ മേധാവി സസ്പെന്‍ഡ് ചെയ്യുകയും താൽക്കാലിക വാർഡൻ സുഭാഷിനെ ജോലിയില് നിന്ന് പിരിച്ചുവിടുകയും ചെയ്തു.\n14:47 (IST)16 Jul 2019\nശബരിമലയില് പൊലീസ് ആര്‍എസ്എസിന് വിവരങ്ങള് ചോര്‍ത്തി നല്‍കിയെന്ന് മുഖ്യമന്ത്രി പിണറായി വിജയന്. മനീതി സംഘം വന്നപ്പോള് പൊലീസ് നാറാണത്തു ഭ്രാന്തന്റെ അവസ്ഥയിലായിരുന്നു. ഉന്നത പൊലീസ് ഉദ്യോഗസ്ഥര് ശബരിമല ഡ്യൂട്ടിയില് നിന്ന് ഒഴിഞ്ഞുമാറി. ശബരിമലയില് പല ഉദ്യോഗസ്ഥരും സ്വന്തം താല്‍പര്യപ്രകാരമാണ് പ്രവര്‍ത്തിച്ചത്. ഉന്നത പൊലീസ് ഉദ്യോഗസ്ഥരുടെ യോഗത്തിലാണ് മുഖ്യമന്ത്രിയുടെ വിമര്‍ശനം. ഡിവൈഎസ്‌പി വരെയുള്ള പൊലീസ് ഉദ്യോഗസ്ഥരാണ് യോഗത്തില് പങ്കെടുത്തത്. പൊലീസില് ആര്‍എസ്എസ് ഏജന്റുമാരുണ്ടെന്നും പിണറായി വിമർശിച്ചു. Read More\n14:06 (IST)16 Jul 2019\nകസ്റ്റഡി മരണത്തില് ഉദ്യോഗസ്ഥര്‍ക്കെതിരെ നടപടി\nനെടുങ്കണ്ടം കസ്റ്റഡി മരണത്തില് പീരുമേട് സബ്‍ജയില് ഉദ്യോഗസ്ഥര്‍ക്കെതിരെ നടപടി. സാമ്പത്തികത്തട്ടിപ്പ് കേസിലെ പ്രതി രാജ്‍കുമാര് പീരുമേട് സബ്‍ജയിലില് റിമാന്‍ഡിലിരിക്കെ മരിച്ച സംഭവത്തില് ജയില് ഉദ്യോഗസ്ഥര്‍ക്ക് വീഴ്ച പറ്റിയെന്ന ജയില് ഡിഐജിയുടെ റിപ്പോര്‍ട്ടിന്റെ അടിസ്ഥാനത്തിലാണ് നടപടി. റിപ്പോര്‍ട്ടിന്റെ അടിസ്ഥാനത്തില് ഡെപ്യൂട്ടി പ്രിസൺ ഓഫീസർ വാസ്റ്റിൻ ബോസ്കോയെ ജയിൽ മേധാവി സസ്പെന്‍ഡ് ചെയ്യുകയും താൽക്കാലിക വാർഡൻ സുഭാഷിനെ ജോലിയില് നിന്ന് പിരിച്ചുവിടുകയും ചെയ്തു. വകുപ്പ് തല അന്വേഷണത്തിന് ചീമേനി ജയിൽ സൂപ്രണ്ടിനെയാണ് ചുമതലപ്പെടുത്തിയിരിക്കുന്നത്. 57 പേജുള്ള അന്വേഷണ റിപ്പോർട്ടാണ് ജയിൽ ഡിഐജി നൽകിയത്.\n13:37 (IST)16 Jul 2019\nശിവരഞ്ജിത്തിന്റെ സ്‌പോര്‍ട്‌സ് സര്‍ട്ടിഫിക്കറ്റുകള് വ്യാജമല്ല\nയൂണിവേഴ്‌സിറ്റി കോളേജ് ആക്രമണ കേസില് പ്രതിയായ ശിവരഞ്ജിത്തിന്റെ സ്പോർട്സ് സര്‍ട്ടിഫിക്കറ്റുകള് വ്യാജമല്ലെന്ന് കേരള സര്‍വകലാശാല. ഭൂവനേശ്വറില് നടന്ന അന്തഃസര്‍വകലാശാല അമ്പെയ്ത്ത് മത്സരത്തിലും സര്‍വകലാശാല ഹാന്‍ഡ്‌ബോളിലും ശിവരഞ്ജിത് പങ്കെടുത്തിട്ടുണ്ട്. രേഖകള് പരിശോധിച്ച് സര്‍ട്ടിഫിക്കറ്റുകള് വ്യാജമല്ലെന്ന് ബോധ്യപ്പെട്ടിട്ടുണ്ടെന്ന് സര്‍വകലാശാല കായിക വിഭാഗം മേധാവി ജയരാജ് ഡേവിഡ് അറിയിച്ചു.\nമരടിലെ ഫ്ലാറ്റുകൾ; സുപ്രീം കോടതി വിധി നടപ്പാക്കേണ്ടത് നഗരസഭയാണെന്ന് എ.സി.മൊയ്തീൻ\n12:59 (IST)16 Jul 2019\nമഞ്ചേശ്വരം തിരഞ്ഞെടുപ്പ് കേസ്; കോടതി നടപടികള് അവസാനിപ്പിച്ചു\nമഞ്ചേശ്വരം തിരഞ്ഞെടുപ്പ് കേസില് കോടതി നടപടികള് അവസാനിപ്പിച്ചു. മഞ്ചേശ്വരം മണ്ഡലത്തിലെ ബിജെപി സ്ഥാനാര്‍ഥിയായിരുന്ന കെ.സുരേന്ദ്രന് നല്‍കിയ അപേക്ഷയിലാണ് നടപടികള് അവസാനിപ്പിക്കാന് കോടതി തീരുമാനിച്ചത്. Read More\nമഴ പെയ്യാന് എല്ലാവരും ഒത്തൊരുമിച്ച് പ്രാര്‍ഥിക്കണമെന്ന് വൈദ്യുതി മന്ത്രി എം.എം.മണി. എന്നാല്, നിരീശ്വരവാദിയായതിനാല് താന് പ്രാര്‍ഥിക്കില്ലെന്നും എം.എം.മണി പറഞ്ഞു. നിങ്ങള് എല്ലാവരും പ്രാര്‍ഥിക്കണം. ഇല്ലെങ്കില് കാര്യങ്ങള് കട്ടപ്പൊകയാണ്. സര്‍വമത പ്രാര്‍ഥന നടത്തിയാലും കുഴപ്പമില്ല. മഴ പെയ്യണം. മഴ പെയ്തില്ലെങ്കില് ഞങ്ങള് ആപത്തിലാണ് എന്നു പറഞ്ഞ് വേണം പ്രാര്‍ഥിക്കാനെന്നും എം.എം.മണി പറഞ്ഞു. പാലക്കുഴ പഞ്ചായത്തില് ശുദ്ധജല വിതരണ പദ്ധതികള് ഉദ്ഘാടനം ചെയ്ത് സംസാരിക്കുകയായിരുന്നു അദ്ദേഹം. Read More\n11:49 (IST)16 Jul 2019\nവിദ്യാഭ്യാസ ബന്ദ് നിരോധിക്കണമെന്ന ഹർജി: ഹൈക്കോടതി സർക്കാരിനോട് വിശദീകരണം തേടി\nക്യാമ്പസ് രാഷ്ട്രീയം, വിദ്യാഭ്യാസ ബന്ദ് എന്നിവ നിരോധിക്കണം എന്നാവശ്യപ്പെട്ടുളള ഹർജിയിൽ ഹൈക്കോടതി സർക്കാരിനോട് വിശദീകരണം തേടി. വിദ്യാഭ്യാസ ബന്ദിന്റെ പേരിൽ സംഘടനകൾ സിബിഎസ്ഇ സ്കൂളുകളിലും തടസം ഉണ്ടാക്കുന്നതായി ഹർജിക്കാരൻ വ്യക്തമാക്കി. സിബിഎസ്ഇ സ്കൂളുകളിൽ കയറിയതായി അറിവില്ലെന്ന് സർക്കാർ കോടതിയെ അറിയിച്ചു. കേസ് അടുത്ത ആഴ്ച വീണ്ടും പരിഗണിക്കും.\n11:31 (IST)16 Jul 2019\nപിഎസ്‌സി ചെയർമാന്റെ വീട്ടിലേക്ക് യൂത്ത് കോൺഗ്രസ് മാർച്ച്\nപൊന്നാനിയിൽ പിഎസ്‌സി ചെയർമാന്റെ വീട്ടിലേക്ക് യൂത്ത് കോൺഗ്രസ് മാർച്ചിൽ സംഘർഷം. വസതിയിലേക്ക് അതിക്രമിച്ച് കയറാൻ ശ്രമിച്ച പ്രവർത്തകരെ പൊലീസ് അറസ്റ്റ് ചെയ്ത് നീക്കി\n11:17 (IST)16 Jul 2019\nയൂണിവേഴ്‌സിറ്റി കോളേജിലെ സംഘര്‍ഷത്തില് ഗവര്‍ണര് ഇടപെടുന്നു. കോളേജിലെ സംഘര്‍ഷത്തെ കുറിച്ച് ഗവര്‍ണര് പി.സദാശിവം റിപ്പോര്‍ട്ട് തേടി. പരീക്ഷ നടത്തിപ്പിലെ വീഴ്ചകളെ കുറിച്ചും റിപ്പോര്‍ട്ട് നല്‍കാന് ആവശ്യപ്പെട്ടിട്ടുണ്ട്. കേരള സർവകലാശാല വൈസ് ചാന്‍സലറോടാണ് റിപ്പോര്‍ട്ട് തേടിയിരിക്കുന്നത്. Read More\n11:14 (IST)16 Jul 2019\nശിവരഞ്ജിത്തിന്റെ വീട്ടിൽനിന്നും ഉത്തരക്കടലാസ് കണ്ടെത്തിയ സംഭവം: പൊലീസ് നിയമോപദേശം തേടും\nയൂണിവേഴ്‌സിറ്റി കോളജിലെ സംഘര്‍ഷത്തില് മുഖ്യപ്രതിയും എസ്എഫ്ഐ നേതാവുമായ ശിവരഞ്ജിത്തിന്റെ വീട്ടില് നിന്ന് കേരള സര്‍വകലാശാലയുടെ ഉത്തരക്കടലാസുകളും വ്യാജ സീലും കണ്ടെത്തിയ സംഭവത്തിൽ പൊലീസ് നിയമോപദേശം തേടും. അതിനു ശേഷമായിരിക്കും കേസെടുക്കുന്നതിൽ തീരുമാനം എടുക്കുക\n10:46 (IST)16 Jul 2019\nSthree Sakthi SS-166 Lottery Result: സ്ത്രീ ശക്തി SS-166 ഭാഗ്യക്കുറിയുടെ നറുക്കെടുപ്പ് ഇന്ന്\nകേരള സംസ്ഥാന ഭാഗ്യക്കുറി വകുപ്പിന്റെ സ്ത്രീ ശക്തി SS-166 ഭാഗ്യക്കുറിയുടെ നറുക്കെടുപ്പ് ഇന്ന്. ഉച്ചകഴിഞ്ഞാണ് നറുക്കെടുപ്പ് ആരംഭിക്കുക. മൂന്ന് മണി മുതൽ ഫലം ലൈവായി അറിയാം. നാല് മണി മുതൽ ഭാഗ്യക്കുറിയുടെ ഫലം കേരള സംസ്ഥാന ഭാഗ്യക്കുറി വകുപ്പിന്റെ വെബ്സൈറ്റിൽ ലഭ്യമാകും. സ്ത്രീ ശക്തി ഭാഗ്യക്കുറിയുടെ ടിക്കറ്റ് വില 30 രൂപയാണ്. ഒന്നാം സമ്മാനം 60 ലക്ഷം രൂപ, രണ്ടാം സമ്മാനം 10 ലക്ഷം രൂപയും സമാശ്വാസ സമ്മാനമായി 8000 രൂപയും നൽകും. 5000 രൂപയിൽ താഴെയുള്ള സമ്മാനതുക ലഭിക്കാൻ സമ്മാനാർഹർക്ക് ടിക്കറ്റുമായി ഏതെങ്കിലും ലോട്ടറി കടയുമായി ബന്ധപ്പെടാവുന്നതാണ്. 5000 രൂപയ്ക്ക് മുകളിലുള്ള സമ്മാനതുക ലഭിക്കാൻ ബാങ്കിലോ, സർക്കാരിന്റെ ലോട്ടറി ഓഫിസിലോ തിരിച്ചറിയൽ കാർഡും ലോട്ടറി ടിക്കറ്റുമായി ബന്ധപ്പെടുക. Read More\nമുഖ്യമന്ത്രി വിളിച്ച ഉന്നത പൊലീസ് ഉദ്യോഗസ്ഥരുടെ യോഗം ഇന്ന്\nമുഖ്യമന്ത്രി പിണറായി വിജയന് വിളിച്ച ഉന്നത പൊലീസ് ഉദ്യോഗസ്ഥരുടെ യോഗം ഇന്ന്. രാവിലെ ഒന്‍പതിന് തിരുവനന്തപുരത്താണ് യോഗം ചേരുക. നെടുങ്കണ്ടം കസ്റ്റഡി മരണം അടക്കമുള്ള വിഷയങ്ങള് യോഗത്തില് ചര്‍ച്ചയാകും. സംസ്ഥാനത്ത് പൊലീസ് അതിക്രമം വര്‍ധിക്കുന്ന സാഹചര്യത്തില് സേനയ്ക്കുള്ളില് അടിമുടി മാറ്റം വേണമെന്ന് മുഖ്യമന്ത്രി ആവശ്യപ്പെട്ടേക്കും. കസ്റ്റഡി മര്‍ദനങ്ങള് സര്‍ക്കാരിനെ തന്നെ പ്രതിസന്ധിയിലാക്കിയ സാഹചര്യത്തിലാണ് നിര്‍ണായക യോഗം വിളിച്ചിരിക്കുന്നത്. ക്രമസമാധാന ചുമതലയുള്ള ഉദ്യോഗസ്ഥര് യോഗത്തില് പങ്കെടുക്കും. Read More\nയൂണിവേഴ്സിറ്റി കോളേജിലെ സംഘർഷത്തെ തള്ളി വി.എസ്.അച്യുതാനന്ദന്. ഫേസ്ബുക്ക് പോസ്റ്റിലൂടെയായിരുന്നു എസ് എഫ് ഐക്കെതിരെ വി എസ് വിമർശനമുന്നയിച്ചത്. ഗുണ്ടായിസമല്ല, പുരോഗമന വിദ്യാര്‍ഥി പ്രസ്ഥാനത്തിന്റെ ആയുധമെന്ന് വി.എസ് പറഞ്ഞു.\nKerala news kerala news today malayalam live updates 2019 july 16 weather crime traffic train airport


malayalam news-kilirur case court virdict\nകിളിരൂര്‍കേസ്: സി.ബി.ഐക്ക് കൂടുതലൊന്നും കണ്ടെത്താനായില്ലെന്ന് കോടതി\nFriday 16th December 2011 1:49pm\nതിരുവനന്തപുരം: കിളിരൂര് കേസില് പോലീസ് കണ്ടെത്തിയതിനേക്കാള് കൂടുതലൊന്നും സി.ബി.ഐക്ക് കണ്ടെത്താനായില്ലെന്ന് കോടതി. തിരുവനന്തപുരം സി.ബി.ഐ കോടതിയാണ് ഈ പരാമര്‍ശം നടത്തിയത്. ലോക്കല് പോലീസ്, ക്രൈംബ്രാഞ്ച് എന്നിവരുടെ നിരീക്ഷണങ്ങള് ആവര്‍ത്തിക്കുക മാത്രമാണ് സി.ബി.ഐ ചെയ്തിട്ടുള്ളതെന്നും കോടതി വിലയിരുത്തി.\nകിളിരൂര് കേസില് വി.ഐ.പിയുടെ സാന്നിധ്യം കണ്ടെത്തിയിട്ടില്ലെന്ന് സി.ബി.ഐ സംഘം കോടതിയില് അറിയിച്ചു. കേസ് വിധിപറയുന്നതിനായി 22ലേക്ക് മാറ്റി.\nകിളിരൂര് കേസില് പുനരന്വേഷണം നടത്തണമെന്നാവശ്യപ്പെട്ട് ശാരിയുടെ അച്ഛന് സുരേന്ദ്രന് സമര്‍പ്പിച്ച ഹരജി പരിശോധിക്കുകയായിരുന്നു കോടതി.ശാരിയുടെ മരണത്തെക്കുറിച്ചും വി.ഐ.പിയുടെ പങ്കിനെക്കുറിച്ചും പുനരന്വേഷണം വേണമെന്നാവശ്യപ്പെട്ടാണ് ശാരിയുടെ മാതാപിതാക്കള് ഹരജി നല്‍കിയത്. സി.ബി.ഐ ഇപ്പോള് നടത്തിയ അന്വേഷണത്തില് തൃപ്തിയില്ലെന്നു ഹരജിയില് പറയുന്നു. ശാരിയുടെ ചികിത്സയില് ഗൂഢാലോചനകള് നടന്നതിനെക്കുറിച്ച് അന്വേഷിക്കണമെന്നാണ് ഹരജിയിലെ പ്രധാന ആവശ്യം. സി.ബി.ഐയുടെ അന്വേഷണത്തില് ഇതുവരെ ശാരിക്ക് ലഭിച്ച ചികിത്സയിലെ പിഴവിനെക്കുറിച്ച് അന്വേഷിച്ചിട്ടില്ല. ശാരിയെ മാതാ ആശുപത്രിയില് ചികിത്സിച്ച ഡോ. ശങ്കരന്റെ ചികിത്സയില് പിഴവുണ്ടെന്നും മാധ്യമങ്ങളോടു പറഞ്ഞ ഡോ. എ.പി കുരുവിളയെ സാക്ഷിയാക്കി വിസ്തരിക്കണം. അന്നത്തെ അന്വേഷണ ഉദ്യോഗസ്ഥനായിരുന്ന ഐ.ജി ശ്രീലേഖ ശാരിയുടെ മൊഴി രേഖപ്പെടുത്തിയതിലും ദുരൂഹതയുണ്ട്. ശാരി പറഞ്ഞ പല കാര്യങ്ങളും ശ്രീലേഖ രേഖപ്പെടുത്തിയിട്ടില്ല.\nശ്രീലേഖ കേസന്വേഷണം നടത്തവെ തന്നെ ഈ കേസില് പങ്കുണ്ടെന്ന് ആരോപണവിധേയനായ തോമസ് ചാണ്ടി എം.എല്.എയുടെ നേതൃത്വത്തിലുള്ള ഒരു സംഘടന മികച്ച പോലീസ് ഓഫീസര്‍ക്ക് നല്‍കിയ അവാര്‍ഡ് വാങ്ങാന് കുവൈത്തില് പോയിരുന്നു. ഇതിനെക്കുറിച്ചും സി.ബി.ഐ അന്വേഷിച്ചിട്ടിട്ടില്ല. കേസില് ആരോപണവിധേയനായ തോമസ് ചാണ്ടിയുടെ പങ്കും സി.ബി.ഐ അന്വേഷിച്ചില്ലെന്നും ഹരജിയില് ആരോപിച്ചിരുന്നു.


Sudinam Online | Malayalam news website from Kannur News Paper Sudinam Kannur പതിനാറാം വയസ്സില് വേണ്ടത് വിദ്യാഭ്യാസം: പി.കെ. ശ്രീമതി – Sudinam Online | Malayalam news website from Kannur News Paper Sudinam Kannur.\nപതിനാറാം വയസ്സില് വേണ്ടത് വിദ്യാഭ്യാസം: പി.കെ. ശ്രീമതി\nമലപ്പുറം: പതിനാറാം വയസ്സില് വേണ്ടത് വിവാഹമല്ല, വിദ്യാഭ്യാസമാണെന്ന് സിപിഎം കേന്ദ്ര കമ്മിറ്റി അംഗം പി.കെ. ശ്രീമതി. പെണ്‍കുട്ടികളെ പതിനാറാം വയസ്സില് വിവാഹം കഴിപ്പിക്കാമെന്നു പറയുന്നവര് അവരെ നൂറ്റാണ്ടുകള് പിന്നിലേക്കു വലിച്ചിഴയ്ക്കുകയാണ്. പെണ്‍കുട്ടികള് വിദ്യാഭ്യാസവും കാര്യപ്രാപ്തിയും നേടുന്നത് തങ്ങളുടെ താല്‍പര്യങ്ങള്‍ക്ക് എതിരാകുമെന്ന ഭീതിയിലാണ് മതനേതൃത്വം വിവാഹപ്രായം കുറക്കണമെന്ന് ആവശ്യപ്പെടുന്നതെന്നും അവര് പറഞ്ഞു. വനിതാ പ്രതിഷേധ കൂട്ടായ്മ ഉദ്ഘാടനം ചെയ്യുകയായിരുന്നു അവര്. ആദിവാസികള് ഉള്‍പ്പെടെ എല്ലാ വിഭാഗത്തിലും ശൈശവ വിവാഹങ്ങള് നടക്കുന്നുണ്ട്. ശൈശവ വിവാഹ നിരോധന നിയമം അട്ടിമറിക്കാനുള്ള ശ്രമത്തിനു … Continue reading "പതിനാറാം വയസ്സില് വേണ്ടത് വിദ്യാഭ്യാസം: പി.കെ. ശ്രീമതി"\nPublished On:Oct 7, 2013 | 5:27 pm\nമലപ്പുറം: പതിനാറാം വയസ്സില് വേണ്ടത് വിവാഹമല്ല, വിദ്യാഭ്യാസമാണെന്ന് സിപിഎം കേന്ദ്ര കമ്മിറ്റി അംഗം പി.കെ. ശ്രീമതി. പെണ്‍കുട്ടികളെ പതിനാറാം വയസ്സില് വിവാഹം കഴിപ്പിക്കാമെന്നു പറയുന്നവര് അവരെ നൂറ്റാണ്ടുകള് പിന്നിലേക്കു വലിച്ചിഴയ്ക്കുകയാണ്. പെണ്‍കുട്ടികള് വിദ്യാഭ്യാസവും കാര്യപ്രാപ്തിയും നേടുന്നത് തങ്ങളുടെ താല്‍പര്യങ്ങള്‍ക്ക് എതിരാകുമെന്ന ഭീതിയിലാണ് മതനേതൃത്വം വിവാഹപ്രായം കുറക്കണമെന്ന് ആവശ്യപ്പെടുന്നതെന്നും അവര് പറഞ്ഞു.\nവനിതാ പ്രതിഷേധ കൂട്ടായ്മ ഉദ്ഘാടനം ചെയ്യുകയായിരുന്നു അവര്. ആദിവാസികള് ഉള്‍പ്പെടെ എല്ലാ വിഭാഗത്തിലും ശൈശവ വിവാഹങ്ങള് നടക്കുന്നുണ്ട്. ശൈശവ വിവാഹ നിരോധന നിയമം അട്ടിമറിക്കാനുള്ള ശ്രമത്തിനു സംസ്ഥാന സര്‍ക്കാര് ഒത്താശ ചെയ്യുകയാണ്. നിയമം ഏഴുവര്‍ഷം പിന്നിട്ടപ്പോള് അതിനെതിരെ കോടതിയെ സമീപിക്കാനുണ്ടാക്കിയ കമ്മിറ്റിക്കു നേതൃത്വം നല്‍കുന്നതു ലീഗ് നേതാവാണെന്നും ശ്രീമതി പറഞ്ഞു. കെഎസ്ടിഎ സംസ്ഥാന എക്‌സിക്യൂട്ടീവ് അംഗം കെ. ബദറുന്നിസ ആധ്യക്ഷ്യം വഹിച്ചു.


ഓഹരിവിപണി നേട്ടത്തോടെ വ്യാപാരം അവസാനിപ്പിച്ചു; ഇന്ധന വില കുതിക്കുന്നു\nMumbai, First Published 23, Sep 2019, 6:16 PM IST\nസെന്‍സക്സ് നിഫ്റ്റി നേട്ടത്തോടെ വ്യാപാരം അവസാനിച്ചു. സെൻസെക്സ് 1075 പോയിന്റും നിഫ്റ്റി 326 പോയിന്റും നേട്ടം\nകൊച്ചി: ഓഹരിവിപണിയിൽ നേട്ടത്തോടെ വ്യാപാരം അവസാനിച്ചു. സെൻസെക്സ് 1075 പോയിന്റും നിഫ്റ്റി 326 പോയിന്റും നേട്ടത്തിലാണ് വ്യാപാരം ഇന്ന് അവസാനിപ്പിച്ചത്. കഴിഞ്ഞ വെള്ളിയാഴ്ചയും വൻ നേട്ടമാണ് ഓഹരി വിപണി കൈവരിച്ചത്. ധനമന്ത്രി കോർപ്പറേറ്റ് നികുതി കുറച്ച തീരുമാനം പ്രഖ്യാപിച്ചതിന് ശേഷം വിദേശ, ആഭ്യന്തര നിക്ഷേപകർ ആവേശത്തോടെ ഓഹരി വാങ്ങിക്കൂട്ടുന്നത് വിപണിക്ക് നേട്ടമായി.\nനിഫ്റ്റി 2.9 ശതമാനവും സെൻസെക്സ് 2.8 ശതമാനവും നേട്ടം ഇന്നുണ്ടാക്കി.ബജാജ് ഫിനാൻസ്, ലാർസൻ, ഏഷ്യൻ പെയിന്റ്സ്,ഐടിസി, ആക്സിസ് ബാങ്ക് തുടങ്ങിയ ഓഹരികൾ ഇന്ന് നേട്ടം കൈവരിച്ചു. ഐടി, ഫാർമ മേഖലകളിൽ ഇന്ന് തിരിച്ചടി നേരിട്ടു. അതേസമയം ഇന്ധനവില കുതിച്ചുയരുകയാണ്. ഒരാഴ്ചക്കിടെ പെട്രോൾ വിലയിൽ ലിറ്ററിന് 1രൂപ 88 പൈസയുടെ വർധനയുണ്ടായി.\nഡീസലിന്റെ വില ലിറ്ററിന് ഒരു രൂപ 50 പൈസയും ഒരാഴ്ചക്കിടെ കൂടി. പെട്രോളിന് 77 രൂപ 33 പൈസയും ഡീസലിന് 72 രൂപ രണ്ട് പൈസയുമാണ് കേരളത്തിലെ വില. ഈ വർഷത്തെ ഏറ്റവും ഉയർന്ന നിരക്കിലാണ് ഇന്ന് പെട്രോളിന്റെ വില. സൗദി അരാംകോയിലെ എണ്ണപ്പാടത്തിനും സംസ്കരണകേന്ദ്രത്തിനും നേരേയുണ്ടായ ആക്രമണത്തിന്റെ പശ്ചാത്തലത്തിലാണ് അസംസ്കൃത എണ്ണവില കഴിഞ്ഞ ഒരാഴ്ചയായി കുതിച്ചുയർന്നത്.\nLast Updated 23, Sep 2019, 6:16 PM IST


ക്രിസ്തുമസ്സ് ആഘോഷങ്ങൾക്ക് പിറ്റേന്ന് ആകാശത്ത് നടക്കുന്ന അപൂര്വ്വ നിഴല് നാടകത്തെ മറ്റൊരു ആഘോഷമാക്കി മാറ്റാനുള്ള തയ്യാറെടുപ്പിലാണ് ബ്രേക്ക് ത്രൂ സയൻസ് സൊസൈറ്റി പ്രവര്ത്തകര്. കേരള സംസ്ഥാന ശാസ്ത്ര സാങ്കേതിക മ്യൂസിയവുമായി ചേർന്ന് തിരുവനന്തപുരം സെൻട്രൽ സ്റ്റേഡിയത്തിലാണ് പൊതുജനങ്ങള്ക്കായുള്ള പ്രധാന നിരീക്ഷണ കേന്ദ്രമൊരുക്കുന്നത് . സൂര്യഗ്രഹണം ഇവിടെ വലിയ എല്ഇഡി സ്ക്രീനില് പ്രൊജക്ട് ചെയ്യും. സൂര്യ ഗ്രഹണം സുരക്ഷിതമായി വെല്ഡിംഗ് ഗ്ലാസ്സുകളിലൂടെയും, സോളാര് ഫില്ട്ടറുകളിലൂടെയും പിന്ഹോള് ക്യാമറകളിലൂടെയും കാണുന്നതിനും ഇവിടെ സൗകര്യമുണ്ടായിരിക്കും. പോസ്റ്റർ എക്സിബിഷനുകളുൾപ്പടെ സൂര്യഗ്രഹണത്തെക്കുറിച്ച് വിവരിക്കുന്ന നിരവധി More\nBy Blive News Tue, 24 Dec 2019


മിക്സഡ് റിലേയില് ഇന്ത്യ ഫൈനലില്; ഇന്ത്യയ്ക്ക് വേണ്ടിയിറങ്ങിയവരില് നാല് പേരും മലയാളികള്\n29 Sep, 2019 at 03:44 AM\nലോക അത്‌ലറ്റിക് ചാംപ്യന്‍ഷിപ്പില് മിക്സഡ് റിലേയില് ഇന്ത്യ ഫൈനലില് കടന്നു. ടോക്യോ ഒളിമ്പിക്സിനുള്ള യോഗ്യതയും ഇതോടെ ടീം സ്വന്തമാക്കി. ഇന്ത്യയ്ക്ക് വേണ്ടിയിറങ്ങിയ നാല് പേരും മലയാളികളാണ്. പൂര്‍ണമായും മലയാളികള് അണിനിരന്ന നാല്‍വര് സംഘമാണ് മിക്സഡ് റിലേയില് ഇന്ത്യയുടെ മാനം കാക്കാനിറങ്ങിയത്.\nമുഹമ്മദ് അനസ് യഹ്യയായിരുന്നു തുടങ്ങിവെച്ചത്. മികച്ച കുതിപ്പ് പുറത്തെടുത്ത അനസില് നിന്നും രണ്ടാം ലാപ്പില് ബാറ്റണ് ഏറ്റുവാങ്ങിയത് വിസ്മയ. അസാമാന്യ കുതിപ്പ് നടത്തിയ വിസ്മയ ഒന്നാമതായി ഓടിയെത്തി ജിസ്ന മാത്യൂവിന് ബാറ്റണ് കൈമാറി. ജിസ്നയും മികച്ച പ്രകടനത്തോടെ ഓടിയെത്തിയെങ്കിലും അവസാന ലാപ്പിലുണ്ടായിരുന്ന ടോം നോഹിന് വേഗത്തില് ബാറ്റണ് കൈമാറുന്നതില് പിഴച്ചു. എങ്കിലും ഗംഭീര പ്രകടനത്തോടെ ടോം നോഹ് ഇന്ത്യക്ക് മൂന്നാം സ്ഥാനം നേടിക്കൊടുത്തു.\nഇതോടെ ടോക്യോ ഒളിമ്പിക്സിനുള്ള യോഗ്യതയും ഇന്ത്യന് ടീം സ്വന്തമാക്കി. ലോക അത്‌ലറ്റിക്സ് ചാംപ്യന്‍ഷിപ്പിന്‍റെ ചരിത്രത്തിലാദ്യമായി ഉള്‍പ്പെടുത്തിയ മിക്സഡ് റിലേയില് തന്നെ ഫൈനലിന് യോഗ്യത നേടാനായെന്നതും ഇന്ത്യന് നേട്ടത്തിന്‍റെ മാറ്റുകൂട്ടി. അതേസമയം നാനൂറ് മീറ്റര് ഹര്‍ഡില്‍സില് ഇന്ത്യന് പ്രതീക്ഷകളുമായി സെമിഫൈനലിനിറങ്ങിയ മലയാളി താരം എം. പി ജാബിറിന് ഫൈനല് യോഗ്യത നേടാനായില്ല.\nworld athletic championship doha 2019


അല് അഹ്‌സയും ഖല്‍ഹാതും യുനെസ്‌കോയുടെ ലോക പൈതൃക പട്ടികയില്\n1 July 2018 10:04 AM GMT\nസൗദിയിലെ അല് അഹ്‌സയും ഒമാനിലെ ഖല്‍ഹാതും യുനെസ്‌കോയുടെ ലോക പൈതൃക പട്ടികയില് ഇടം പിടിച്ചു. സൗദിയിലെ അല് അഹ്‌സയില് റെ നിയോ ലിത്തിക് കാലഘത്തട്ടിലെ മനുഷ്യ കുടിയേറ്റത്തിന്റെ ശേഷിപ്പുകളുള്‍പ്പെടുന്നതാണ്.\nഅല് അഹ്സ അറബ് ലോകത്തെ വ്യാപാര കേന്ദ്രമായിരുന്നുവെന്നും സൗദി അവകാശപെട്ടു. ഒമാനിലെ ഖല്‍ഹാത് ഇസ്ലാമിക കാലത്തിനു മുന്‍പേ ഉള്ളതാണെന്നാണ് ചരിത്രം പറയുന്നത്. ഖല്‍ഹാത് ഒരു തുറമുഖ നഗരം ആയിരുന്നു. അറബ് കുതിരകളെയും ചൈനീസ് മണ്‍പാത്രങ്ങളും വ്യാപാരം നടത്തിയിരുന്ന ഒരു കേന്ദ്രമായിരുന്നു ഖല്‍ഹാത്.\nഖല്‍ഹാത് ഭരിച്ചിരുന്നത് ഒരു വനിതാ ആയിരുന്നു എന്നതും ഖല്‍ഹാത്‌നെ വേറിട്ട് നിര്‍ത്തുന്നു. പതിമൂന്നാം നൂറ്റാണ്ടില് ഗവര്‍ണ്ണര് അയാസ് ഹോര്‍മുസ് എന്നും ഖല്‍ഹാത് എന്നും തന്റെ ഭരണ സംവിധാനത്തെ രണ്ടായി വേര്‍തിരിച്ചിരുന്നു. ഖല്‍ഹാത് ഭരിച്ചിരുന്നത് അയാസീന്റെ ഭാര്യ ബീബി മറിയം ആയിരുന്നു.\nഓമനിലെയും റിയാദിലെയും ഭരണാധികാരികള് എണ്ണ വില ഇടിഞ്ഞിതിനെ തുടര്‍ന്ന് ടൂറിസം മേഖലയില് കൂടുതല് ശ്രദ്ധ കൊടുത്തു തുടങ്ങിയിട്ടുണ്ട്. ഇതിനിടയിലാണ് അല് അഹ്‌സയും ഖല്‍ഹാതും യുനെസ്‌കോയുടെ ലോക പൈതൃക പട്ടികയില് ഇടം നേടിയത്.\nAlAhsa Ayas BeebiMariam Hormus oman Qalhat Riadh unesco